text:
—ངྷ་སའི་རྒྱལ་སྤྱིའི་གློག་བརྙན་དུས་སྟོན་ཐེངས་ལྔ་བར་ཕུལ།
སྔོན་གླེང་།
བདུན་ཕྲག་གཉིས་ཙམ་སྔོན་ལ། རྒན་ཆབ་གྲགས་ཕོ་ཉ་དང་གྲོགས་གསལ་ལེ་རྒྱལ་གཉིས་མཉམ་དུ། ཧྥ་རན་སིར་གནས་སྡོད་བུ་མོ་བསྟན་འཛིན་ཟླ་གསལ་ལགས་ཀྱིས་འཁྲབ་ཁྲིད་བྱས་པའི་གློག་བརྙན་ཞིག་ལ་ལྟ་རུ་ཕྱིན། ཐེངས་དེ་ཡོངས་ཁྱབ་ཀྱི་གཟིགས་འབུལ་ཞིག་མིན་པར། གློག་བརྙན་ཁྲོམ་རར་མ་བཀྲམ་སྔོན། འཁྲབ་ཁྲིད་པས་རང་གི་བརྩམས་ཆོས་ལ་ལེགས་ཉེས་གྱི་བསམ་ཚུལ་བསྡུ་ལེན་ཆེད་བསྐངས་པའི་”དཔྱད་གླེང་གཟིགས་འབུལ་”ཙམ་རེད།
གློག་བརྙན་དེའི་མིང་ལ་ >ཟེར། བཙན་བྱོལ་སྤྱི་ཚོགས་ཀྱི་རྒྱུན་ལྡན་སྣང་ཚུལ་སྟེ། རྩ་དོན་འཐབ་རྩོད་དང་ཆོས་ལུགས་དད་འདུན་གཉིས་བརྙན་ངོ་ནས་རིང་དང་ཟུར་དུ་བཞག་སྟེ། རྒྱལ་ས་ཕ་རི་སིའི་ནང་། དུས་རྒྱུན་བོད་མི་ཚོ་འཛོམས་སའི་རཱོ་ཡལ་ཁཱ་ཧྥེ་ཟ་ཁང་(Royal Cafe Restaurant) གློག་བརྙན་གྱི་རྒྱབ་ལྗོངས་བྱས་ནས། ཧྥ་རན་སིར་གནས་སྡོད་བོད་པ་གཞོན་སྐྱེས་ཚོའི་སྐྱབས་བཅོལ་གནས་སྟངས་དང་། འཚོ་བའི་དཀའ་སྡུག སྤྱི་ཚོགས་བཀག་རྒྱ། བསམ་བློའི་འགལ་འདུ། མི་ཚེའི་མདུན་ལམ། མ་འོངས་རྨི་ལམ། ཡིད་ཆད་དང་བརྩོན་ལེན་བཅས། མི་སྒེར་འཚོ་གནས་བརྗོད་དོན་དུ་བཟུང་བའི་གློག་བརྙན་ཞིག་རེད།
ཟླ་གསལ་ལགས་ཀྱི་བརྩམས་ཆོས་གསར་པ་འདི། བརྗོད་དོན་གཅིག་བུ་གསར་པ་ཙམ་མིན་པར། བརྙན་ཕབ་དང་སྒྲིག་སྦྱོར་གྱི་ཐད་ནས་ཀྱང་། དེ་སྔའི་བཙན་བྱོལ་གློག་བརྙན་གཞན་དག་དང་བསྡུར་ན། བརྙན་མིག་གཏོད་སྟངས་དང་། བརྙན་ངོ་བསྐོར་སྟངས། བྱུང་རིམ་སྒྲིག་སྟངས། གཏམ་རྒྱུད་མངོན་སྟངས་སོགས་ལ་རང་ཚོད་ཀྱི་ཐུན་མིན་ཁྱད་ཆོས་ལྡན་ཞིང་། སྐད་རིགས་སྣ་མང་ནང་བརྙན་ཡིག་ཕབ་སྟངས་དང་། ལྷག་པར། འཁྲབ་སྟོན་མི་སྣ་འཚོལ་སྟངས་ལེགས་གྲུབ་ཏེ། གཞི་རིམ་མང་ཚོགས་ཁྲོད་ནས་ཡོང་བའི་འཁྲབ་སྟོན་པ་ཚོས། སྐབས་ཐོག་གི་འཁྲབ་ཚན་ནང་། རང་རང་གི་མི་སྣ་གསར་བཞེངས་བྱེད་སྟངས་ཀྱང་། ལུས་ངག་གི་རྣམ་འགྱུར་བཙན་གྱིས་བཙིར་བ་ལྟར་མིན་པར། ཧ་ཅང་གི་རྒྱུན་ལྡན་དང་རང་བྱུང་གི་ཉམས་ཡག་པོ་ཐོན་འདུག་པས། གློག་བརྙན་དེར་དགའ་ཚོར་གང་འཚམ་བྱུང་།
གཅིག གློག་བརྙན་དང་དཔྱད་བརྗོད།
གློག་བརྙན་གསར་པ་རེ་ཕབ་སྐྲུན་གྲུབ་རྗེས། ཧྥ་རན་སིར་ཆེད་དུ་ཕེབས་མཁན་པདྨ་ཚེ་བརྟན་དང་ལྗང་བུ། རྣམ་རྒྱལ་ལྷ་མཛེས། ཡང་ན། འཁྲབ་ཁྲིད་པ་དང་བརྙན་འགྲེམ་པ་(ཟོན་ཐར་རྒྱལ་སོགས་)དངོས་སུ་ཕེབས་མ་ཐུབ་ཀྱང་། ཁོ་ཚོའི་གློག་བརྙན་བརྩམས་ཆོས་ཁག་ལ་བསྡུས་པའི་དཔྱད་གླེང་གཟིགས་འབུལ་ལ་སོང་དྲག་པས་མིན་ནམ། གློག་བརྙན་ལྟ་རྒྱུར་དགའ་བའི་ང་ལ། འདས་པའི་ལོ་གཉིས་གསུམ་རིང་འགྱུར་ལྡོག་མངོན་གསལ་བ་ཞིག་བྱུང་། བལྟས་ཚར་རྗེས་སྔོན་མ་ལྟར་རོལ་རྩེད་དང་དགའ་མོས་ཙམ་མིན་པར། དེ་རིང་རང་གིས་སྣང་བར་འགྲོ་བའི་གློག་བརྙན་ཞིག་ལ་བལྟས་པ་ཡིན་ན། ཡིན་གཅིག་མིན་གཉིས། སང་ཉིན་དེ་འབྲེལ་གྱི་བཅར་འདྲི་དང་བགྲོ་གླེང་། དཔྱད་བརྗོད་སོགས་ཡིག་ངག་བརྙན་གསུམ་དྲ་ཐོག་ན་གང་ཡོད་བསྔོགས་ནས། ལྟ་ཀློག་ཉན་གསུམ་བྱེད་དགོས་པ་ཞིག་ཏུ་གྱུར།
༢༠༡༥ལོའི་ཕྱི་ཟླ་༩ཚེས་༡༥ཉིན། ཝི་ནེ་སི་རྒྱལ་སྤྱིའི་གློག་བརྙན་དུས་སྟོན་སྟེང་”བརྙན་ཕུད་”བསྟན་པ་ནས། པདྨ་ཚེ་བརྟན་གྱི་གློག་བརྙན་ >ལ་རྒྱལ་སྤྱིའི་རང་བཞིན་གྱི་རྟགས་མ་གང་མང་ཐོབ་ཅིང་། གློག་བརྙན་དེའི་མཚན་སྙན་ཡང་གོ་ལ་ཟླུམ་པོ་འདིའི་ཟ་ཟུར་གང་མང་ཞིག་ལ་ཁྱབ། ( ནི་ལོ་རྒྱུས་ཐོག་རྒྱལ་སྤྱིའི་རྟགས་མ་མང་ཤོས་དང་མཚན་སྙན་རྒྱས་ཤོས། དཔྱད་བརྗོད་མང་ཤོས་ཀྱི་བོད་ཀྱི་གློག་བརྙན་དང་པོ་དེ་ཆགས་ཡོད་སྙམས།) དེར་མཐུད་ནས་གློག་བརྙན་དེའི་འཁྲབ་ཁྲིད་པ་དང་འཁྲབ་སྟོན་པ་སོགས་ལ། གློག་བརྙན་ཕབ་སྐྲུན་དང་འཁྲབ་སྟོན། ནང་དོན་དང་མཚོན་སྟངས། གཏམ་རྒྱུད་དང་མི་སྣ། ཁོར་ཡུག་དང་བསམ་བློ། འཁྲབ་སྟོན་པས་རང་གི་འཁྲབ་ཚན་ནང་གི་མི་སྣར་ལྟ་ཚུལ་དང་ངོས་འཛིན། མི་སྣ་དེ་འཁྲབ་སྟོན་ལེགས་གྲུབ་ཡོང་བར་དཀའ་ཁག་དང་འབད་བརྩོན་སོགས་ཀྱི་ཐད་ལ། སོ་སོའི་མྱོང་ཚོར་དང་འབྲེལ་བའི་ཁ་བརྡ་རང་བཞིན་གྱི་བགྲོ་གླེང་གང་མང་ཞིག་ཀྱང་དྲ་ཐོག་ཏུ་ཐོན་ཞིང་། ལྷག་པར་དུ་དབྱིན་རྒྱའི་སྐད་ཡིག་ནང་དཔྱད་བརྗོད་གང་མང་ཐོན་ཡོད།
དཔྱད་བརྗོད་དེ་དག་ལས་ད་ལོའི་ཕྱི་ཟླ་དྲུག་པའི་ནང་ཚུན་སྟེ། ཉེ་དུས་ཀྱི་དཔྱད་བརྗོད་ཁག་ནི། ཨལ་བྷེར་ལགས་ཀྱི་ >དང་། (Meet The Man Bring The Real Tibet To The Big screen-by Albert) ཀྲང་ལིན་ལགས་ཀྱི་ གླེང་བ།>> (未尽的”拉伊” 评电影 -张泠) བན་ངྷེ་ཨེ་ཊི་ལགས་ཀྱི་ > (A Tibetan Fable-by Wendy IDE) ཚེ་རིང་ཤཱཀྱ་ལགས་ཀྱི་ >(The One Who Escaped-by Tsering Shakya)བཅས་རེད།
གློག་བརྙན་འགྲེམས་རྒྱུག་ནི་གཙོ་བོ་སྐད་ཡིག་སྒང་ནས་དགར་གྱིན་ཡོད་པར་ལྟར། དེའི་དཔྱད་བརྗོད་དག་ལའང་སྐད་ཡིག་གི་ཁྱབ་ཁོངས་སོ་སོ་ནས་ལྟ་ཚུལ་དང་བསམ་ཚུལ། ངོས་འཛིན་དང་རྣམ་བཞག་སོགས། དབྱེ་ཞིབ་ཀྱི་འབབ་ས་ལ་ཐུན་མོང་གི་འདྲ་ས་དང་། ཐུན་མིན་གྱི་མི་འདྲ་ས་གཉིས་ཡོང་གི་ཡོད། གོང་གསལ་ >དང་འབྲེལ་བའི་དཔྱད་བརྗོད་དེ་ཚོའང་འབབ་ས་འདི་གཉིས་ལས་འདས་མེད། འདྲ་ས་ནི། གློག་བརྙན་སྤྱི་མཚུངས་ཀྱི་དཔྱད་བརྗོད་ལྟར། ཚང་མས་དང་པོ་གློག་བརྙན་ནང་གི་མི་སྣ་གཙོ་བོ། ཐར་ལོའི་གཏམ་རྒྱུད་དམ་”བོད་ཀྱི་གཏམ་རྒྱུད་”གླེང་ནས་གློག་བརྙན་གྱི་ནང་དོན་ལ་དབྱེ་ཞིབ་དང་། གཉིས་པ། དེའི་མཚོན་སྟངས་སྟེ། གཏམ་རྒྱུད་དེ་བརྙན་ངོར་འདྲེན་སྟངས་ལ། གཙོ་བོ་གློག་བརྙན་རིག་པའི་”རྣམ་དཔྱོད་”སྤྱད་ནས་དབྱེ་ཞིབ་བྱས་ཡོད་པ་དེ་ཡིན།
མི་འདྲ་ས་ནི། རང་རང་གི་སྐད་ཡིག་གི་ཁྱབ་ཁོངས་ནས། རིག་གཞུང་དང་འཚོ་གནས། བསམ་བློ་དང་འཛིན་སྟངས། ལྟ་ཚུལ་དང་ངོས་འཛིན་ཡན་གར་བ་རེ་ཡོད་པ་ལྟར། (སྲིད་དོན་གནས་བབ་ཀྱི་རྒྱབ་ལྗོངས་ཡང་འདྲེས་ཡོད།)ཤུགས་རྐྱེན་དང་བག་ཆགས་དེའི་འོག་ནས། གློག་བརྙན་དེའི་གཏམ་རྒྱུད་དང་བྱུང་རབས། མི་སྣ་བཅས་ལ་ངོས་འཛིན་ཐ་དད་པ་རེ་བྱས་རྗེས། ཡང་བསྐྱར། རང་རང་གི་སྐད་ཡིག་ཁྱབ་ཁོངས་ནང་ཡོད་པའི་ཀློག་མཁན་ཚོར། སྣང་བརྙན་དང་རིས་བྲིས་ཐ་དད་པ་རེ་ངོ་སྤྲོད་བྱེད་ཀྱིན་པ་དེ་རེད། ཐ་ན། ཁོང་ཚོར་ཐར་ལོའི་མི་ཚེའི་བྱུང་བ་དེ་དག དངོས་སྒྲུང་དང་རྟོག་སྒྲུང་གང་ཡིན་ལའང་ངོས་འཛིན་མི་མཐུན་པ་བྱུང་ཡོད།
གཉིས། བོད་ཡིག་གི་བརྙན་དཔྱད།
སྐད་ཡིག་གི་ཁྱབ་ཁོངས་ནས་བཤད་ན།  > དང་ > དེ་མིན་ད་དུང་།  >  > >  >  >  >  >  >སོགས། འདས་པའི་ལོ་ངོ་བཅུ་ཚན་ནང་། བོད་ཕྱི་ནང་གཉིས་སུ་བོད་སྐད་གློག་བརྙན་ནམ། བོད་ཀྱི་གློག་བརྙན་གང་མང་ཞིག་ཐོན། མི་རིགས་དང་སྐད་ཡིག་གཞན་པའི་གློག་བརྙན་ལྟར། དུས་ཡུན་འདི་དག་གི་ནང་། གློག་བརྙན་འདི་དག་ལའང་། བོད་ཡིག་གི་”བརྙན་དཔྱད་”ཅིག་ངེས་པར་ཐོན་ན་ཆོག་མོད། ད་བར་ཐོན་ཐུབ་མེད། བོད་ལ་གློག་བརྙན་མ་དར་བའི་སྔོན་ལ་འདི་སེམས་ཁུར་བྱ་ཡུལ་ཞིག་མིན་ནའང་། བོད་བརྙན་དར་བའི་མི་ལོ་འདི་དག་གི་རིང་ལ་མཚོན་ན། འདི་བོད་ཀྱི་རྩོམ་རིག་སྒྱུ་རྩལ་ཁྲོད་ཀྱི་སྟོང་ཆ་ཞིག་ཆགས་ཡོད།
>དང་ >གཉིས་གང་ཡིན་རུང་། གལ་སྲིད་ཁྱོད་ང་རང་ནང་བཞིན། བོད་ནས་སྐྱེས་ཤིང་འཚར་ལོངས་བྱུང་བ་དང་། ལྷག་པར་”རིག་གནས་གསར་བརྗེ་”དང་དེའི་ཤུལ་རྗེས་གསལ་བའི་ལོ་རབས་ནང་གི་མི་ཞིག་དང་། ཡང་ན། བོད་ནས་སྐྱེས་ཤིང་འཚར་ལོངས་བྱུང་རྗེས་རྒྱ་གར་ནང་སླེབས་ཤིང་། དེ་ནས་ཡང་བསྐྱར་ཧྥ་རན་སིར་སྐྱབས་བཅོལ་དུ་ཡོང་ནས་མི་ཚེ་རྒས་མཁན་ཞིག་ཡིན་ཚེ། “ཐར་ལོ་”ནི་རྟོག་སྒྲུང་དང་བཅོས་སྒྲུང་གི་མི་སྣ་གང་ཡང་མིན་པར། སྐབས་དེར་ཁྱོའི་འཚོ་བའི་ཁྲོད་ཀྱི་མི་སྣ་སྟེ། ཁྱོད་ཀྱི་ཐག་ཉེ་ན་ཡོད་པའི་ཨ་བ་དང་ཨ་ཁུ་ཚོ་ཆགས་ཡོད། ངས་ >ལ་ཐེངས་གཉིས་བལྟས་པ་ཡིན། ལྟ་ཐེངས་རེར་དྲན་ངོགས་ལ་ཐོན་ཡོང་བ་ནི། ངའི་ཞང་པོ་སྟེ། “ཨ་རྒྱ་བསྟན་ཁོ”རེད། ། “ཐར་ལོ” དང་” ཨ་རྒྱ་བསྟན་ཁོ” གཉིས་ལ་རོང་འབྲོག་གི་ཁྱད་པར་ཙམ་ལས། མི་ཚེའི་མྱོང་བ་ནི་གཅིག་པ་གཅིག་རྐྱང་རེད་འདུག དེ་བཞིན།  >ནང་གི་བོད་པ་གཞོན་སྐྱེས་ཚོའི་བྱུང་བའང་། ངས་མི་ལོ་བཅུའི་རིང་མྱངས་བའི་དགའ་སྡུག་གི་གཏམ་རྒྱུད་དང་། ད་དུང་མི་ཚེ་ལྷག་མའི་ནང་མཇུག་བསྐྱང་རྒྱུའི་གཏམ་རྒྱུད་ཆགས་ཡོད།
བོད་ཡིག་གི་བརྙན་དཔྱད་ཅིག་འབྲི་སྐབས། རང་ཉིད་ལ་འབྲེལ་འདྲིས་དང་རྒྱུས་མངའ་ཡོད་རྐྱེན། ང་ཚོས་ > དང་ >ཡིས་མཚོན་པའི་བོད་བརྙན་དེ་ཚོའི་ནང་དོན་དང་གཏམ་རྒྱུད། མི་སྣ་དང་ཡུལ་ལྗོངས། འཚོ་གནས་དང་བྱུང་རབས་སོགས། སྐད་ཡིག་གཞན་པའི་བརྙན་དཔྱད་ལས་ཀྱང་ཧ་ཅང་གི་མཚར་སྡུག་ལྡན་པ་ཞིག་བཞེངས་སྐྲུན་ཐུབ་ནའང་། གློག་བརྙན་ནི་ནང་དོན་གཅིག་བུས་གྲུབ་པ་མིན་སྟབས། དེའི་མཚོན་སྟངས་ནི་བརྙན་དཔྱད་ལ་མཚོན་ན། ནང་དོན་ལས་ཀྱང་གལ་འགངས་ཆེ་བའི་མ་ལག་ཅིག་ཆགས་ཡོད།
རང་གི་གློག་བརྙན་སྔོན་མ་བཞི་བོ་དང་མི་འདྲ་བར། པདྨ་ཚེ་བརྟན་གྱིས་ >བརྙན་མདངས་ལ་ཚོན་ཁྲ་ལས་དཀར་ནག་སྤྱད་ཡོད་ལ། བསྟན་འཛིན་ཟླ་གསལ་གྱིས་ཀྱང་ >ནང་། སྣོལ་འཛིང་ཐེབས་པའི་གཏམ་རྒྱུད་གྱི་བྱུང་རིམ་མི་འཁྲུག་ཆེད། ཕྱིར་དྲན་རིགས་ཀྱི་བརྙན་མདངས་ལ་དཀར་ནག་དང་། དེ་མིན་ལ་ཚོན་ཁྲ་སྤྱད་ཡོད། “ཐར་ལོ”ནི་ཧ་ཅང་གི་མི་སྟབས་བདེ་ཞིག་སྟེ། ཁོས་དོན་དག་གང་ཡིན་ཡང་། དེ་ལ་བཟང་ངན་དང་དཀར་ནག་ལས་གཞན་པའི་དབྱེ་བ་འབྱེད་མི་ཤེས་སྟབས། འཁྲབ་ཁྲིད་པས་བརྙན་མདངས་དཀར་ནག་སྤྱད་ནས། ཁོའི་མི་གཤིས་དང་སེམས་གཤིས་རྣལ་མ་དེ་བརྙན་ངོ་ནས་ཕྱིར་མངོན་ཐབས་བྱས་ཡོད།
འཆར་ཡན། དར་སྲོལ། རྒྱས་སྤྲོས། མཚར་སྡུག རྒྱལ་ས་ཕ་རེ་སི་ནི་འདོད་ཡོན་རྫོགས་ལྡན་གྱི་གྲོང་ཁྱེར་ཅིག་ཡིན། ཡིན་ཡང་། སྐྱབས་བཅོལ་བོད་མི་ཚོར་མཚོན་ན། དེ་ལས་ལྡོག་སྟེ་དཀའ་སྡུག བཀག་རྒྱ། འགལ་འདུ། ཡིད་ཆད། མགོ་འཛུགས་ཀྱི་གནས་ཤིག་ཆགས་ཡོད། བསྟན་འཛིན་ཟླ་གསལ་གྱིས་གྲོང་ཁྱེར་ཕ་རི་སའི་ས་གནས་འཛོར་ཤོས་དང་སྡུག་ཤོས། ལྷག་པར་གཏམ་རྒྱུད་བརྙན་ངོར་ཚོར་ཤུགས་ཀྱིས་འདྲེན་སླད། བརྙན་ཕབ་ཀྱི་དུས་ཚོད་ཀྱང་ཉིན་ཐུང་ལ་མཚན་རིང་ཞིང་། ཉིན་གང་བོར་དུད་སྨུག་དང་སྤྲིན་སྨུག་གིས་ཁེངས་ཤིང་། མིའི་སེམས་ལ་གནོན་ཤུགས་དང་སུན་བཙིར་བྱེད་པའི་ཕ་རེ་སིའི་དགུན་དུས་དེ་འདེམས་ཡོད།
གློག་བརྙན་གང་ཡིན་ཡང་། གཟུགས་བརྙན་དང་འགུལ་བསྐྱོད་ཀྱི་ལྷན་དུ་རོལ་དབྱངས་ཀྱི་རེམ་འདེགས་ཡོད། ང་ལ་མཚོན་ན་ >ནི་བོད་བརྙན་ཚོའི་ནང་ནས་རོལ་དབྱངས་ཀྱི་མཚམ་སྦྱོར་སྣང་བར་འགྲོ་ཤོས་དེ་ཡིན། རོལ་མོ་བ་དང་རོལ་དབྱངས་སྡེ་ཚན་གྱིས་འབུལ་རྡུང་དཀྲོལ་གསུམ་བྱས་པའི་འགྱུར་ཁུག་དེ་མེད་པར། མི་ཚོགས་ཀྱི་ཅག་སྒྲ་དང་རླངས་འཁོར་གྱི་ཙུར་སྒྲ། འཛུགས་སྐྲུན་གྱི་ཁྲོག་སྒྲ་དང་འདམ་སྙིག་གི་ཉིལ་སྒྲའི་ཁྲོད། འཚོ་གནས་ལ་ཨ་ཐང་ཆད་པའི་མི་སྣ་གཙོ་བོས། སྲོལ་རྒྱུན་དང་རིག་གཞུང་ལ་འགལ་བ་མ་ཟད། རང་གི་ཕ་རྒན་གྱིས་དགག་བྱ་དང་ངོ་རྒོལ་ལ་མ་འཛེམ་པར། ཁྱི་རྒན་བརྐུས་ནས་རྒྱ་ཁྲོམ་ལ་བཙོང་བར་འགྲོ་སྐབས། སྣང་བརྙན་དེའི་འགལ་ཟླར་ལངས་བའི་”རོལ་དབྱངས་”སྟེ། རྒྱ་སྲང་གི་ཚོང་ཁང་དང་ཟ་ཁང་ཁག་གི་སྒྲ་སྡུད་འཁོར་ལོ་ལས་གྲགས་འོང་བའི་འགྱུར་ཁུག “བྱང་སེམས་དང་སྙིང་རྗེའི་”བདག་ཉིད་དུ་གྱུར་བའི་དྲི་མེད་ཀུན་ལྡན་གྱི་རྣམ་ཐར་དང་། “དཔའ་བོའི་སྙིང་སྟོབས་”གླུ་རུ་ལེན་པའི་གེ་སེར་སྒྲུང་གི་བཤད་པ་སོགས་ཡིན། བརྙན་དབྱངས་ཁ་གཏད་དུ་ལངས་ཤིང་གོ་ལྡོག་པའི་མཚོན་ཐབས་འདིས། གློག་བརྙན་ལ་ཚོར་ཤུགས་གསོན་པོ་ཞིག་བསྣན་ཡོད།
བརྙན་མདངས་ལ་དཀར་ནག་དང་ཚོན་ཁྲ་སྤྱོད་སྟངས། གཏམ་རྒྱུད་དང་འབྲེལ་ནས་ཁོར་ཡུག་དང་དུས་ཚོད་འདེམས་སྟངས། གཟུགས་བརྙན་དང་རོལ་དབྱངས་མཚམས་སྦྱོར་སྟངས། གློག་བརྙན་རིག་པའི་ཐད་ནས་བཤད་ན། འདི་དག་ཆེས་མ་མཐའི་རྒྱུན་ཤེས་ཙམ་རེད། ཡིན་ཡང་། བོད་ཡིག་ནང་དེ་རིགས་ཀྱི་བརྡ་ཆད་ཀྱང་ད་བར་ཐོན་ཐུབ་མེད།
པདྨ་ཚེ་བརྟན་དང་བསྟན་འཛིན་ཟླ་གསལ། སོན་ཐར་རྒྱལ། བསྟན་འཛིན་བསོད་ནམས་སོགས་གློག་བརྙན་བརྩམས་ཆོས་མང་བའི་འཁྲབ་འཁྲིད་པ་ཚོར་མཚོན་ནའང་། གློག་བརྙན་རིག་པའི་སློབ་སྦྱོང་ནི་སྐད་ཡིག་གཞན་དང་། མི་རིགས་གཞན་པའི་སློབ་གྲྭའི་ནང་སྦྱངས་ཤིང་། ད་དུང་འཁྲབ་ཁྲིད་པ་རེ་འགས། བོད་བརྙན་གྱི་འཁྲབ་གཞུང་ཡང་སྐད་ཡིག་གཞན་པའི་ནང་འབྲི་བཞིན་པར་བསམ་ན། ད་བར་བོད་ཡིག་ནང་བརྙན་དཔྱད་ཚད་ལྡན་ཞིག་ཐོན་མ་ཐུབ་པའམ། གློག་བརྙན་རིག་པའི་རྣམ་དཔྱོད་སྤྱད་པའི་བརྙན་དཔྱད་ཅིག་ཐོན་མ་ཐུབ་པའང་། བཟང་ཕྱོགས་ནས་བཤད་ན་བསམ་ཤེས་ཐུབ་པ་ཞིག་རེད།
གསུམ། བོད་བརྙན་གྱི་འཚོ་གནས་དང་གདོང་ལེན།
དང་པོ་དང་གཉིས་པ། ངས་དེང་གི་གཞོན་སྐྱེས་འཁྲབ་ཁྲིད་པ་འདི་ཚོ། བོད་ཀྱི་གློག་བརྙན་གྱི་མི་རབས་གང་ཞིག་ལ་བགྲང་གི་ཡོད་མེད་མི་ཤེས། ཡིན་ཡང་། ཁོང་ཚོའི་གློག་བརྙན་གྱི་ཁ་ཕྱོགས་དང་སྒྱུ་རྩལ་། ནང་དོན་དང་མཚོན་ཐབས། ལྷག་པར་སྒྱུ་རྩལ་འཚོལ་སྙེག་དང་བརྩམས་ཆོས་གསར་རྩོམ་ལ་བཅངས་པའི་བརྩེ་བ་དང་ཡིད་ཆེས། ངར་ཤུགས་བཅས་ནི། དུས་རབས་སྔོན་མའི་ལོ་རབས་བརྒྱད་ཅུ་ནང་གི་རྒྱ་ནག་གློག་བརྙན་གྱི་མི་རབས་ལྔ་བ་སྟེ། སྐབས་དེའི་རྒྱ་ནག་གི་གཞོན་སྐྱེས་འཁྲབ་ཁྲིད་པ་ཀྲང་ཡེའུ་མོ་(张艺谋)དང་། ཁྲིན་ཁཱེན་ཀིའུ་(陈凯歌)སོགས་དང་འདྲ་ས་མང་། མི་རབས་འདིས་རྒྱ་ནག་གི་གློག་བརྙན་གྱི་ཁ་ཕྱོགས་བསྒྱུར་བ་མ་ཟད། གློག་བརྙན་ལ་ལྟ་སྟངས་དང་འདུ་ཤེས་འཛིན་སྟངས། རིན་ཐང་སྤྲོད་སྟངས་བཅས་ལ་འགྱུར་བ་བཏང་ཞིང་། ཐེངས་དང་པོར། ལོ་རྒྱུས་རང་བཞིན་སྟེ། རྒྱའི་གློག་བརྙན་རྒྱལ་སྤྱིའི་སྡིངས་ཆའི་ཐོག་སླེབས་ཐུབ་པ་བྱས་ཡོད།
“ལོ་སུམ་ཅུ་དང་བཞི་ཅུ་སྟེ། ཁྲོམ་རའི་གློག་བརྙན་གྱི་རྦ་རླབས་མ་ཡོང་བའི་སྔོན་ལ། ང་ཚོས་སེམས་རྣལ་དང་ལྷོད་ལ་བབ་ནས་གློག་བརྙན་ཞིག་མཇུག་རྫོགས་པར་ལྟ་ཐུབ་ཀྱི་ཡོད། འོན་ཀྱང་། དེང་གི་རྒྱ་ནག་གི་ལྟད་མོ་ཚོ་ཧོ་ལེ་ཝོ་ཊིས་(Hollywood) ལས་སླ་བོར་སྟངས་འཛིན་དང་དབང་བསྒྱུར་བྱེད་ཐུབ།”ཀྲང་ཡེའུ་མོས་(张艺谋)ཉེ་ཆར་གྱི་བཅར་འདྲི་ཞིག་གི་ནང་འདི་ལྟར་བཤད་ཡོད། ཡོད་ཚད་ཁྲོམ་ར་ཅན་དུ་འགྱུར་བཞིན་པའམ། ཁྲོམ་རའི་གློག་བརྙན་དར་ཁྱབ་འགྲོ་བཞིན་པའི་སྐབས་འདིར། རྒྱ་ནག་གི་གློག་བརྙན་ལ་འཚོ་གནས་ཀྱི་དཀའ་ངལ་འཕྲད་བཞིན་ཡོད་ཚེ། དར་ཡུན་ཐུང་ཞིང་གྲངས་འབོར་ཉུང་བའི་བོད་བརྙན་གྱི་འཚོ་གནས་ནི། ང་ཚོས་མ་བཤད་ཀྱང་བསམ་ཐུབ་པའི་ཚོད་ཡིན།
གློག་བརྙན་བརྩམས་ཆོས་ནི། ཡིག་རྩོམ་ལྟར་བྲིས་ཚར་རྗེས་རྩོམ་སྒྲིག་ཁང་གང་རུང་ལ་བསྐུར་ན་འགྲིག་འགྲོ་བ་དེ་འདྲ་མིན། མ་དངུལ་ནི་འགག་རྩ་ཆགས་ཡོད།  >མ་དངུལ་ལ་རྒྱ་སྒོར་ཁྲི་ཉིས་བརྒྱ་ཡས་མས་དང་།  >ནི་ཚང་མ་དྭངས་བླངས་ཡིན་སྟབས། མ་དངུལ་འཕོན་ཆེན་པོ་མིན། འོན་ཀྱང་། དུས་ཡུན་ཆུ་ཚོད་གཉིས་ཡོད་པའི་བརྙན་རིང་ >ཉིན་ཉེར་ལྔའི་ནང་ཕབ་སྐྲུན་གྲུབ་ཡོད་པ་དང་། སྒྲིག་སྦྱོར་སོགས་མཇུག་སྐྱོང་ཡང་ཟླ་གཅིག་ནང་ཚར་ཐུབ་ཡོད། དུས་ཡུན་སྐར་མ་བཞི་བཅུ་ལས་མེད་པའི་བརྙན་ཐུང་ >ལེགས་གྲུབ་བྱུང་བར་སྔ་ཕྱི་ལོ་ལྔ་འགོར་ཡོད། ཁྲོམ་རའི་གློག་བརྙན་གྱི་དུས་རབས་འདིིར། ང་ཚོས་ >དང་ > ལྟ་བུའི་”རང་མོས་གློག་བརྙན་”གྱི་འཁྲབ་གཞུང་འཁྱེར་ནས་མ་དངུལ་འཚོལ་དགོས་ཚེ། པདྨ་ཚེ་བརྟན་ནང་བཞིན་རླུང་རྟ་རྒྱུག་མཁན་མང་པོ་མིན་པ་ཤེས་ཐུབ།
༢༠༡༣ལོའི་རྒྱ་ནག་གི་གློག་བརྙན་ཡག་ཤོས་འཚོང་འགྲེམ་ནི། རྒྱ་སྒོར་དུང་ཕྱུར་ཉིས་བརྒྱ་བཅུ་བདུན་ཡིན་ཞིང་། ༢༠༡༢ ལོའི་གློག་བརྙན་དང་བསྡུར་ན། བརྒྱ་ཆའི་ཉི་ཤུ་རྩ་བདུན་འཕར་ཡོད། དེང་རྒྱལ་སྤྱིའི་སྒང་ནས་དགའ་མོས་དང་གདེང་འཇོག་ཐོབ་བཞིན་པའི་བོད་བརྙན་སྟེ།  >དང >ལྟ་བུའི་ཚོང་འགྲེམ་ཡོང་འབབ་ག་ཚོད་ཡིན་ནམ། བོད་བརྙན་དེ་དག་ལ་དགའ་མོས་དང་གདེང་འཇོག་ཐོབ་པ་ལྟར། རྒྱལ་སྤྱིའི་གློག་བརྙན་ཁང་ག་ཚོད་གྱི་སྒོ་འགྲམ་བརྒྱུད་ཐུབ་ཡོད། འཚོ་གནས་ཀྱི་ཐད་ནས་བཤད་ན། འདི་ཚོ་ཡང་དོ་སྣང་དང་སེམས་ཁུར་བྱ་ཡུལ་ཞིག་ཆགས་ཡོད།
མཇུག་བྱང་།
ངས་གསར་དུ་དར་བཞིན་པའི་བོད་ཀྱི་གློག་བརྙན་ལས་རིགས་འདི་ལ་རྨི་ལམ་ཞིག་གཏོང་གི་ཡོད། དུས་རབས་སྔོན་མའི་ལོ་རབས་བརྒྱད་ཅུའི་ནང་། བོད་ཀྱི་དེང་རབས་རྩོམ་རིགས་དར་སྟངས་ལྟར། དང་པོ་སྙན་ངག་དང་སྒྲུང་གཏམ་བྲིས། རིམ་པས་དེ་ལ་དཔྱད་བརྗོད་སྤེལ། ཐ་མར་རིང་ལུགས་དང་གཞུང་ལུགས་ཅན་དུ་གྱུར་ནས། དེང་སང་རིག་སྒོ་ཞིག་གི་ངོ་བོའི་ཐོག་འཆད་ཁྲིད་དང་སློབ་སྦྱོང་བྱེད་བཞིན་པ་ལྟར། བོད་ཀྱི་གློག་བརྙན་ལས་རིགས་དང་གློག་བརྙན་རིག་པ་ཡང་། ཁོའི་རང་འབྱུང་འགྱུར་གྱི་ལོ་རྒྱུས་ལ། འདི་ལྟར་ཁ་ཕྱོགས་ཐུབ་པའི་རྨི་ལམ་ཞིག་གཏོང་གི་ཡོད།
——————————————
ཞར་བྱུང་། བརྙན་རིགས་ཐ་སྙད་ཤན་སྦྱར། (ཚོད་བལྟ།)
1.Dramatic movie 剧情片 ཟློས་གར་གློག་བརྙན།
2.Theoretical 理论片 བརྗོད་དོན་གློག་བརྙན།
3.Life film 生活片 འཚོ་བའི་གློག་བརྙན།
4.Comedian film 喜剧片 དགོད་བྲོ་གློག་བརྙན།
5.Romance film 爱情片 བརྩེ་དུང་གློག་བརྙན།
6.War movie (film) 战争片 དམག་འཁྲུག་གློག་བརྙན།།
7.Documentary film 纪录片 དངོས་བཤུས་གློག་བརྙན།
8.Feature film 故事片 གཏམ་རྒྱུད་གློག་བརྙན།
9.Art film 艺术片 སྒྱུ་རྩལ་གློག་བརྙན།
10.Fantasy 奇幻电影 འཆར་ཡན་གློག་བརྙན།
11.Horror 恐怖片འཇིགས་སྣང་གློག་བརྙན།
12.Action 动作片དྲག་རྩལ་གློག་བརྙན།
13.Adventure 冒险片ཉེན་མཆོང་གློག་བརྙན།
14.Animation 动画片འགུལ་རིས་གློག་བརྙན།
15.Biography 传记片རྣམ་ཐར་གློག་བརྙན།
16.Comedy 喜剧片དགོད་བྲོ་གློག་བརྙན།
17.Crime 犯罪片ཉེས་གསོག་གློག་བརྙན།
18Family 家庭片ཁྱིམ་ཚང་གློག་བརྙན།
History 历史片 ལོ་རྒྱུས་གློག་བརྙན།
19.Musical 音乐剧 རོལ་མོ་གློག་བརྙན།
20.Mystery 解密剧 ལྐོག་གྱུར་གློག་བརྙན།
22.Sci-Fi 科幻 ཚན་རྩལ་རྫུ་འཕྲུལ་གློག་བརྙན།
23.Short 短剧 གློག་བརྙན་ཐུང་བ།
24.Sport 运动 ལུས་རྩལ་གློག་བརྙན།
25.TV mini-series电视系列片མུ་འབྲེལ་སྒྲུང་ཐུང་བརྙན་འཕྲིན།
26.Western 西部片ནུབ་གླིང་གློག་བརྙན།
27.Erotic movie 情色电影 འདོད་སྲེད་གློག་བརྙན།(བརྙན་ཆུང་།)
28.porn movie 色情电影 འཁྲིག་སྤྱོད་གློག་བརྙན། (བརྙན་ཆེན།)
(ཞར་བྱུང་འདི་ཡིག་སྒྱུར་ལ་རོགས་ཕན་གནང་མཁན་གྲོགས་ཆུང་ཚེ་རིང་དང་འཇམ་དབྱངས་དཀར་པོ། མང་རའི་གངས་ཐིགས་བཅས་ལ་བཀའ་དྲིན་ཆེ་ཞུ།།


c: text/html

text:
Revision as of 19:46, 18 February 2019
ཞེན་པ་བཞི་བྲལ་གྱི་བརྒྱུད་འདེབས་
Click the picture above to view the original manuscript.
zhen pa bzhi bral gyi brgyud 'debs
Damngak Dzö Volume 6 (ཆ་) / Pages 305-307 / Folios 1a1 to 2a3
Tibetan Text
[[TibetanContent::
༣༠༥ །ཞེན་པ་བཞི་བྲལ་གྱི་བརྒྱུད་འདེབས་བཞུགས་སོ། །འགྲོ་བའི་བླ་མ་སྟོན་པ་རྫོགས་སངས་རྒྱས། །རྒྱལ་སྲས་ཐུ་བོ་མགོན་པོ་འཇམ་པའི་དབྱངས། །དེ་ཡིས་རྗེས་བཟུང་རྗེ་བཙུན་ས་སྐྱ་པ། །སྐྱབས་མཆོག་མཚུངས་མེད་གསུམ་ལ་གསོལ་བ་འདེབས། །རིག་པའི་གནས་ལྔ་མཐར་ཕྱིན་བསོད་ནམས་རྩེ། །མདོ་རྒྱུད་ཀུན་མཁྱེན་རྗེ་བཙུན་རིན་པོ་ཆེ། །ཐུབ་དབང་གཉིས་པ་ས་སྐྱ་པཎྜི་ཏ། །རྒྱལ་བའི་རྒྱལ་ཚབ་གསུམ་ལ་གསོལ་བ་འདེབས། །བསྟན་པའི་མངའ་བདག་འཕགས་པ་རིན་པོ་ཆེ། །ཐོས་བསམ་བསྒོམ་པས་རྒྱུད་ཕྱུག་དཀོན་མཆོག་དཔལ། །དངོས་གྲུབ་མཆོག་བརྙེས་ཆོས་རྗེ་བྲག་ཕུག་པ། །མཁས་གྲུབ་དམ་པ་གསུམ་ལ་གསོལ་བ་འདེབས། །སྐྱེ་རྒུའི་གཙུག་རྒྱན་བསོད་ནམས་རྒྱལ་མཚན་དང་། །གདམས་པའི་དབང་ཕྱུག་དཔལ་ལྡན་ཚུལ་ཁྲིམས་ཞབས། །ཐམས་ཅད་མཁྱེན་པ་ཡེ་ཤེས་རྒྱལ་མཚན་ཏེ། །འདྲེན་མཆོག་བླ་མ་གསུམ་ལ་གསོལ་བ་འདེབས། །དཔལ་ལྡན་བླ་མའི་ཚོགས་ལ་གསོལ་འདེབས་ཀྱི། །མྱུར་མགྱོགས་ཐུགས་རྗེའི་སྤྱན་གྱིས་ལེགས་གཟིགས་ནས། །ཕུང་ཁྲོལ་གཞིར་གྱུར་ཚེ་འདིའི་སྣང་བ་ལ། །ཞེན་པ་གཏིང་ནས་ལོག་པར་བྱིན་གྱིས་རློབས། །ཅུང་ཟད་ཙམ་ཡང་བདེ་བའི་སྐབས་མེད་ཅིང་། །བཟོད་དཀའི་སྡུག་བསྔལ་ཤིན་ཏུ་མི་བཟད་པས། །རྒྱུན་ཏུ་གདུང་བྱེད་ཁམས་གསུམ་འཁོར་བ་ལ། །ངེས་འབྱུང་དྲག་པོ་སྐྱེ་བར་བྱིན་གྱིས་རློབས། །སྲས་བཅས་རྒྱལ་བའི་བགྲོད་པ་གཅིག་པའི་ལམ། །བདག་གཞན་མཉམ་དང་བརྗེ་བའི་བྱང་ཆུབ་སེམས། །མ་གྱུར་འགྲོ་བའི་དོན་ཏུ་ལེགས་བསྒོམས་ནས། །རང་དོན་ཡིད་བྱེད་བྲལ་བར་བྱིན་གྱིས་རློབས།
༣༠༦ཆོས་ཀུན་གདོད་ནས་རྨི་ལམ་སྒྱུ་མ་ལྟར། །སྣང་ཡང་བདེན་མེད་སྟོང་པར་ཐག་ཆོད་ནས། །ཕྱོགས་འཛིན་ཀུན་བྲལ་ཟུང་འཇུག་དབུ་མའི་ལམ། །ཡང་དག་རྒྱུད་ལ་སྐྱེ་བར་བྱིན་གྱིས་རློབས། འབྲས་བུའི་ཁ་སྐོང་ནི། དེ་ལྟར་བསྒོམས་པས་བློ་སེམས་ཆོས་འགྲོ་ཞིང་། །ཆོས་ཀུན་ལམ་འགྲོ་ལམ་གྱི་འཁྲུལ་པ་ཀུན། །སོ་སོར་སེལ་ནས་འཁྲུལ་སྣང་སངས་རྒྱས་ཀྱི། །ཡེ་ཤེས་ཆེན་པོར་འཆར་བར་བྱིན་གྱིས་རློབས། ཞེས་པ་འདི་ནི་ཞེན་པ་བཞི་བྲལ་གྱི་གདམས་པའི་བླ་མ་བརྒྱུད་པ་ལ་གསོལ་བ་འདེབས་པའི་ཚིག དགེ་སློང་ཀུན་དགའ་བཟང་པོས་དཔལ་ལྡན་ས་སྐྱར་སྦྱར་བའོ། །ངོར་ཆེན་ཐམས་ཅད་མཁྱེན་པ་ཀུན་དགའ་བཟང་པོས་མཛད་པའི་བློ་སྦྱོང་ཞེན་པ་བཞི་བྲལ་གྱི་བརྒྱུད་འདེབས་ཀྱི་ཁ་སྐོང་ནི། འདྲེན་མཆོག་བླ་མ་གསུམ་ལ་གསོལ་བ་འདེབས། ཅེས་པའི་མཚམས་རྒྱལ་བས་ལུང་བསྟན་ཀུན་མཁྱེན་ཨེ་ཝཾ་པ། །དེ་སྲས་ཐུ་བོ་དཀོན་མཆོག་རྒྱལ་མཚན་དཔལ། །སྨྲ་བའི་ཉི་མ་བསོད་ནམས་སེང་གེ་སྟེ། །རིག་གྲོལ་མཐར་ཕྱིན་གསུམ་ལ་གསོལ་བ་འདེབས། །འཇམ་པའི་དབྱངས་དངོས་སངས་རྒྱས་རིན་ཆེན་དང་། །སེམས་དཔའ་ཆེན་པོ་ནམ་མཁའ་དབང་ཕྱུག་ཞབས། །ལུང་རིག་མངའ་བདག་ཀུན་དགའ་ལེགས་གྲུབ་སྟེ། །བསྟན་པའི་གསལ་བྱེད་གསུམ་ལ་གསོལ་བ་འདེབས། །རིག་པར་སྨྲ་བ་ཀུན་དགའ་ཆོས་གྲགས་དང་། །གྲུབ་པའི་དབང་ཕྱུག་ཀུན་དགའ་རྣམ་པར་རྒྱལ། །མཁྱེན་རབ་མཐར་ཕྱིན་བསྟན་འཛིན་བཟང་པོ་སྟེ། །རྣམ་འདྲེན་དམ་པ་གསུམ་ལ་གསོལ་བ་འདེབས། །མཁའ་ཤིང་གྲུབ་བརྙེས་ངག་དབང་ལྷུན་གྲུབ་དང་། ཀུན་གཟིགས་ཆོས་ཀྱི་ཉི་མ་རྨོར་ཆེན་རྗེ། །གདམས་པ་རྒྱ་མཚོའ་འབྱང་གནས་གནས་གསར་བ། །མཚུངས་མེད་བླ་མ་གསུམ་ལ་གསོལ་བ་འདེབས། །སྙིགས་དུས་བསྟན་པའི་སྲོག་ཤིང་ཀུན་བློའི་ཞབས། །རྗེ་
༣༠༧བཙུན་འཆི་མེད་བསྟན་པའི་ཉི་མ་དང་། །འཇམ་དཔལ་གཞོན་ནུ་རྡོ་རྗེ་རིན་ཆེན་ཏེ། །སྐྱེ་རྒུའི་འདྲེན་མཆོག་གསུམ་ལ་གསོལ་བ་འདེབས། །བྱམས་པའི་ཐུགས་རྗེས་སྲས་བཅས་རྒྱལ་བ་ཀུན། །ལྷར་བཅས་དགའ་བའི་བསྟན་འཛིན་མཆོག་གི་སྐུར། །ཡོངས་ཤར་སྐྱབས་གནས་རྒྱ་མཚོའ་བདག་ཉིད་ཆེ། །མཁན་ཆེན་ཐམས་ཅད་མཁྱེན་པར་གསོལ་བ་འདེབས། །དཔལ་ལྡན་བླ་མའི་ཚོགས་ལ་སོགས་སྦྲེལ་ལོ། །ཅེས་པའང་དགེ་སློང་བྱ་བྲལ་བ་མཁྱེན་བརྩེའི་དབང་པོས་དཔལ་ལྡན་ལྷུན་གྲུབ་སྟེང་གི་བླ་བྲང་ཕན་བདེ་ཀུན་ཁྱབ་གླིང་དུ་བྲིས་པ་ཤུ་བྷཾ།
Notes
Other Information

robotstxt: allowed

filter: keep


text:
བོད་ཀྱི་གནའ་རབས་སློབ་གསོའི་ཁྱད་ཆོས།
---- དུང་དཀར་བློ་བཟང་འཕྲིན་ལས།
བོད་ཀྱི་གནའ་རབས་སློབ་གསོའི་རིག་པར་ཁྱད་ཆོས་གང་དང་གང་ཡོད་རགས་བསྡུས་ཙམ་ཞིག་ངོ་སྤྲོད་བྱས་ན་འདི་ལྟར་མཆིས་ཏེ།
གཅིག སློབ་གསོའི་ལམ་ལུགས།
སློབ་གསོའི་ལམ་ལུགས་ཞེས་པ་ནི་སློབ་གྲྭ་གང་འདྲ་ཞིག་ཡིན་ཀྱང་དེའི་ངོ་བོ་དང་།ལས་འགན།སློབ་གྲྭ་ཞུགས་སྐབས་དགོས་པའི་ཆ་རྐྱེན་།སློབ་སྦྱོང་གི་ཡུན་ཚན།རྒྱུགས་ལེན། སློབ་གྲྭ་ཐོན་སྐབས་ཀྱི་ཆུ་ཚད་སོགས་ཀྱི་ལམ་ལུགས་ཡོད་པ་ལ་ཟེར།དེ་ཡང་སྤྱི་ཚོགས་ཀྱི་ལམ་ལུགས་མི་འདྲ་བར་གཞིགས་པའི་སློབ་གསོའི་དམིགས་ཚད་དང་ལས་འགན་སོགས་མི་འདྲ་བ་ཡོད་པ་དང་།བོད་ཞི་བའི་བཅིངས་འགྲོལ་མ་ཐོབ་གོང་སྟེ་དེ་སྔའི་བོད་ཀྱི་སློབ་གསོའི་ལམ་ལུགས་ཐད་གསོ་སྐྱོང་བྱེད་པའི་དམིགས་ཚད་དང་ལས་འགན་མི་འདྲ་བ་ཡིན་སྟབས་སློབ་གྲྭའི་ངོ་བོ་མི་འདྲ་བ་ཡོད། དཔེར་ན། དུས་རབས་བརྒྱད་པའི་དཀྱིལ་དུ་བཙན་པོ་ཁྲི་སྲོང་ལྡེ་བཙན་གྱིས་བསམ་ཡས་གཙུག་ལག་ཁང་དུ་ཐོག་མར་བཙུགས་པའི་ཆོས་ཀྱི་སློབ་གྲྭ་ནི་ཆོས་ལུགས་སློབ་སྦྱོང་བྱེད་རྒྱུ་ཡིན་ཅིང་། ནང་དོན་ནི་སངས་རྒྱས་ཀྱི་ཐུན་མོང་མ་ཡིན་པའི་ཁྱད་ཆོས་སྐྱབས་འགྲོ་དང་། ལས་རྒྱུ་འབྲས། སངས་རྒྱས་ཆོས་ལུགས་ཀྱི་ཆོས་ཁྲིམས་བཅས་སློབ་རྒྱུ་ཡིན། སློབ་མ་དེ་དག་གི་ནང་ནས་ཆོས་གང་མཁས་པ།སྤྱོད་ཚུལ་གང་བཟང་བ་རྣམས་བཅོམ་ལྡན་འདས་ཀྱི་རིང་ལུགས་པར་༼མཁན་པོ་དང་སློབ་དཔོན༽བསྐོ་བཞག་བྱེད་ཀྱི་ཡོད་པ་དང་།སྐབས་དེར་སློབ་དཔོན་བཅུ་གསུམ་དང་།སློབ་མ་ཉི་ཤུ་རྩ་གསུམ་ཡོད་པ་དེ་དག་གི་འཚོ་བའི་འགྲོ་གྲོན་ནི་རྒྱལ་པོའི་མཛོད་ནས་སྦྱར་སྟེ་སློབ་དཔོན་རེར་ལོ་རེར་ཕོགས་འབྲུ་ཁལ་ལྔ་བཅུ་ང་ལྔ།༼ཟླ་རེར་ཁལ་བཞི་དང་བྲེ་བཅུ་གཉིས་ཕུལ་གང་༽མར་སྲང་བརྒྱད་བཅུ།༼ཟླ་རེར་མར་ཉག་དྲུག་དང་སྲང་དོ༽ན་བཟའ་ཆ་ཚང་རེ།སློབ་མ་མི་གྲངས་ཉི་ཤུ་རྩ་ལྔ་ཡིན་པར་སློབ་མ་རེ་ལ་ལོ་རེ་ཕོགས་ནས་ཁལ་ཉི་ཤུ་རྩ་ལྔ་རེ།༼ཟླ་རེར་འབྲུ་ཁལ་གཉིས་ལྷག་ཙམ༽སྣམ་བུ་བུབས་གསུམ་རེ་བཅས་རྒྱུན་སུ་སྤྲོད་ཀྱི་ཡོད་པ་དང་།སློབ་མ་དེ་དག་གི་ནང་ནས་ཆོས་མཁས་ཤོས་དང་ཀུན་སྤྱོད་བཟང་བ་རྣམས་བཅོམ་ལྡན་འདས་ཀྱི་རིང་ལུགས་པ་སྟེ་མཁན་པོར་བསྐོ་བཞག་བྱས་ཐོག་ལོ་རེར་ཕོགས་འབྲུ་ཁལ་བདུན་ཅུ་དོན་ལྔ༼ཟླ་བ་རེར་འབྲུ་ཁལ་དྲུག་དང་བྲེ་ལྔ༽མར་སྲང་ཆིག་སྟོང་བརྒྱ་ཐམ་པ༼ཟླ་བ་རེར་མར་ཁལ་གཅིག་དང་ཉག་གསུམ་ལྷག་ཙམ༽ན་བཟའ་སྣམ་བུ་བུམས་དགུ། ཆིབས་རྟ་གཅིག ཤོག་བུ་བཅུ་ལྡེབས་བཞི།སྣག་ཚ་ཡུག་གསུམ།ཚྭ་ནམ་དགོས་དུས་སུ་ལེན་ཆོག་པ་བཅས་ཀྱི་ལྟ་སྐྱོང་ཡོད་པ་དང་།གོ་གནས་ནི་གསེར་ཡིག་ཆུང་བའི་བྱང་བུ་དང་།ཚོགས་འདུའི་སྐབས་དགུང་བློན་ཆེན་པོའི་འོག་ཞང་བློན་ཆེན་པོའི་གྲལ་གྱི་གོང་དུ་བསྡད་ཆོག་པ་བཅས་ཀྱི་གུས་བཀུར་མཐོང་ཆེན་གནང་གི་ཡོད་ཚུལ༼རྦ་བཞེད༽ནང་དུ་གསལ།
སངས་རྒྱས་ཆོས་ལུགས་ཕྱི་དར་འགོ་ཚུགས་པ་ནས་བོད་ཞི་བའི་བཅིངས་འགྲོལ་མ་ཐོབ་བར་དུ་ཆོས་ལུགས་དང་རིག་གནས་སློབ་གསོ་བྱེད་པའི་ལྟེ་གནས་ནི་དགོན་པ་ཁག་ཡིན་ཞིང་།དེ་ལ་ཡང་ནང་གསེས་ཕྱེ་ན་རིགས་གསུམ་ཡོད།རིགས་དང་པོ་ནི་ཆོས་ལུགས་སློབ་སྦྱོང་གཙོ་བོར་བྱས་ཏེ་མཐར་ཐོན་རྗེས་རང་མོས་ཀྱི་ཐོག་ནས་རིག་གནས་གཞན་དག་སློབ་སྦྱོང་བྱེད་པ་མ་གཏོགས་ཆོས་ལུགས་སློབ་སྦྱོང་བྱེད་པའི་རིང་དེར་རིག་གནས་གཞན་དག་སློབ་སྦྱོང་བྱེད་མི་ཆོག་པའི་ལམ་སྲོལ་དམ་པོ་ཡོད་པ་ཞིག་སྟེ་དེ་ནི་དབུས་གཙང་གདན་ས་ཆེན་པོ་བཞི་སོགས་མཚན་ཉིད་ཀྱི་གྲྭ་ས་ཕལ་ཆེ་བ་དེ་ལྟར་ཡིན།དེའི་རྒྱུ་མཚན་ནི་སློབ་སྦྱོང་གི་སྐབས་གཙོ་གནད་ཡོད་པའི་སྒོ་ནས་སྣ་གཅིག་ལ་དམ་འཛིན་མ་བྱས་པར་སྣ་མང་པོར་བཟུང་ན་ཤེས་རིག་འཆལ་ཏེ་སེམས་པ་ལྷོད་གཡེང་དུ་འགྲོ་བ་དང་སྣ་མང་བསླབས་ཀྱང་ལེགས་པར་ཤེས་པ་སྣ་གཅིག་ཀྱང་སྟོན་རྒྱུ་མེད་པར་འབད་བརྩོན་བྱས་པ་ཐམས་ཅད་དོན་མེད་དུ་འགྲོ་བ་སྔོན་འགོག་བྱེད་ཆེད་དམིགས་ཡུལ་ཡོངས་རྫོགས་ལ་དམིགས་ཐོག་གོམ་པ་རེ་རེ་བྱས་ནས་མཐར་ཐོན་ཡོང་པའི་བྱ་ཐབས་བཟུང་བ་ཞིག་ཡིན་པ་མ་གཏོགས་ཆོས་ལུགས་སློབ་སྦྱོང་བྱེད་མཁན་གྱིས་རིག་གནས་གཞན་དག་གཏན་ནས་སློབ་མི་ཆོག་པ་མིན་ལ།གདན་ས་ཆེན་པོའི་ནང་དུ་དགེ་བཤེས་མིང་བཏགས་ཐོན་རྗེས་རིག་གནས་གཞན་དག་སློབ་སྦྱོང་གནང་རྒྱུར་བཀག་འགོག་གཏན་ནས་མེད།རིགས་གཉིས་པ་ནི་ཆོས་ལུགས་སློབ་སྦྱོང་གཙོ་བོར་བྱེད་པའི་ཞོར་ལ་ཆོས་མཚམས་ཀྱི་ངལ་གསོ་གོ་སྐབས་དང་བསྟུན་ནས་རིག་གནས་གཞན་སློབ་སྦྱོང་བྱེད་པ་དེ་ཡིན་ཅིང་།གྲུབ་མཐའ་རིས་མེད་ཀྱི་མཁས་དབང་མང་པོ་ཞིག་ནི་སློབ་གཉེར་གནང་ཐབས་དེ་ལ་བརྟེན་ནས་མདོ་སྔགས་རིག་གནས་དང་བཅས་པ་དུས་ཐུང་ལོ་བཅུ་ཡས་མས་ལ་སློབ་གཉེར་མཐར་སོན་ཏེ་འཆད་རྩོད་རྩོམ་གསུམ་ཀའི་ཐོག་ནས་མིང་དོན་མཚུངས་པའི་མཁས་དབང་ཆེན་པོར་གྱུར་པ་ཤ་སྟག་ཡིན།རིགས་གསུམ་པ་ནི་དགོན་པ་དེའི་ནང་དུ་གཞུང་ཆེན་པོ་ལྔར་སློབ་སྦྱོང་གཙོ་བོར་བྱེད་མཁན་གྱི་གྲྭ་ཚང་སྔོན་ཡོད་ཐོག་བོད་སྨན་རྩིས་གཉིས་ལ་གཙོ་བོར་སློབ་སྦྱོང་བྱེད་པའི་ཆེད་ལས་གྲྭ་ཚང་ཟུར་དུ་ཕྱེ་སྟེ་གཞུང་ཆེན་པོ་སློབ་གཉེར་བྱེད་མི་ཐུབ་པའི་གྲྭ་པ་ཁག་གཅིག་སྨན་རྩིས་གཉིས་དང་རིག་གནས་གཞན་དག་སློབ་སྦྱོང་བྱེད་དུ་འཇུག་པ་དེ་ཡིན།དེ་ནི་བོད་ཀྱི་སློབ་གསོའི་ཐོག་གི་བསྒྱུར་བཅོས་ཆེན་པོ་ཞིག་དང་འཕེལ་རྒྱས་གསར་པ་ཞིག་སྟེ་ལམ་སྲོལ་དེ་ཐོག་མར་འཛུགས་པ་གནང་མཁན་ནི་འཇམ་དབྱངས་བཞད་པ་སྐུ་ཕྲེང་གཉིས་པ་འཇིགས་མེད་དབང་པོ་ཡིན་ཅིང་།ཁོང་གིས་མདོ་སྨད་ཕྱོགས་སུ་བོད་ཀྱི་སྐར་རྩིས་རིག་པའི་སྲོལ་རྒྱུན་སྔར་ཡོད་མི་ཉམས་ཆེད་རབ་བྱུང་བཅུ་གསུམ་པའི་ཆུ་ལུག་ལོར་༼སྤྱི་ལོ་༡༧༦༣༽རྒྱུད་སྟོད་སྔགས་རམས་པ་བློ་བཟང་རྡོ་རྗེ་དང་བཀྲ་ཤིས་འཁྱིལ་གྱི་དགེ་བཤེས་རབ་བརྟན་རྒྱ་མཚོ་གཉིས་སློབ་དཔོན་དུ་བསྐོས་ཏེ་མཚན་ཉིད་གྲྭ་ཚང་དང་རྒྱུད་པ་གྲྭ་ཚང་གཉིས་ཀྱི་གྲྭ་པ་ཁག་གཅིག་བསྡུས་ནས་གདན་ས་བཀྲ་ཤིས་འཁྱིལ་རང་དུ་དུས་འཁོར་གྲྭ་ཚང་ཨེ་ཝམ་ཆོས་འཁོར་གླིང་ཟུར་དུ་འཛུགས་གནང་ཐོག་གྲྭ་ཚང་དེར་གཙོ་བོར་བོད་ཀྱི་སྐར་རྩིས་རིག་པ་སློབ་སྦྱོང་དང་།ཞོར་ལ་སྒྲ་རིག་པ་དང་།སྡེབ་སྦྱོར།སུམ་རྟགས།སྙན་ངག གཞན་ཡང་ཆོས་ལུགས་ཀྱི་བྱེད་སྒོ་ཁག་གཅིག་བཅས་སློབ་སྦྱོང་བྱེད་དགོས་པའི་གཏན་འབེབས་གནང་བའི་སྐར་རྩིས་ཀྱི་ཆེད་ལས་སློབ་གྲྭ་ཞིག་བྱུང་བ་དང་དུས་མཚུངས་རིག་གནས་གཞན་དག་གི་ཞོར་སྦྱོང་སློབ་གྲྭའི་རྨང་གཞི་ཡང་འདིང་ཐུབ་པ་བྱུང་།དེ་རྗེས་སྡེ་དགེ་ཕྱོགས་སུ་གནས་ལྔ་རིག་པའི་པཎྜིཏ་འཇམ་དབྱངས་མཁྱེན་བརྩེ་མཆོག་ནས་ཀ་ཐོག་གདན་སར་གཞུང་ཆེན་བཅུ་གསུམ་དང་རིག་གནས་ཆུང་བ་ལྔའི་སློབ་གྲྭ་ཆེད་འཛུགས་གནང་ཡོད་པ་གོ་ཐོས་བྱུང་ཡང་ལོ་རྒྱུས་ཞིབ་ཆ་བདག་གིས་མ་མཐོང་།གོང་གསལ་དགོན་པ་ཆེན་པོའི་ནང་དུ་རིག་གནས་སློབ་སྦྱོང་གི་ཆེད་ལས་གྲྭ་ཚང་ཟུར་དུ་བཙུགས་པ་དེས་རིག་གནས་སློབ་སྦྱོང་བྱེད་འདོད་པའི་བློ་གསལ་དོན་གཉེར་ཅན་རྣམས་ལ་ཆ་རྐྱེན་བཟང་པོ་ཞིག་བསྐྲུན་པ་མ་ཟད།ཕུན་སུམ་ཚོགས་པའི་བོད་ཀྱི་རིག་གནས་རྒྱུད་འཛིན་དང་གོང་འཕེལ་གཏོང་བའི་གནས་གཞི་བརྟན་པོ་འཛུགས་ཐུབ་པ་བྱུང་པ་རེད།
གཉིས། སློབ་གསོའི་མཚན་ཉིད་རིག་པ།
དེ་ནི་བསམ་བློའི་སློབ་གསོ་དང་།ཤེས་ཡོན་གྱི་སློབ་གསོ།སྒྲིག་ཁྲིམས་ཀྱི་སློབ་གསོ་བཅས་ཕྱོགས་གསུམ་དང་འབྲེལ་བ་ཞིག་ཡིན།བསམ་བློ་ཀུན་སྤྱོད་ལེགས་པ་ནི་རང་ཤུགས་སུ་མི་ཡོང་བས་ཐོག་མར་སྒྲིག་ཁྲིམས་ལ་བརྟེན་ནས་རང་ཉིད་གཅུན་དགོས་པ་དང་།སྒྲིག་ཁྲིམས་ནི་བཙན་ཤེད་དང་གཞན་དབང་གི་རང་བཞིན་ལྡན་པ་ཞིག་ཡིན་པས་དེས་རང་ཉིད་གཅུན་ཏེ་གོམས་གཤིས་སུ་འཇགས་པ་ཞིག་བྱུང་མཚམས་གཞི་ནས་རང་རྟོགས་ཡོད་པའི་བསམ་བློ་ཀུན་སྤྱོད་བཟང་པོ་དེ་བྱུང་ཞིང་།དེ་གཉིས་མེད་ན་ཤེས་ཡོན་ལེགས་པོ་ཐོབ་མི་ཐུབ་མ་ཟད།གལ་སྲིད་ཤེས་ཡོན་ཕྲན་བུ་ཞིག་ཐོབ་པའི་དབང་དུ་བྱས་ཀྱང་། དེས་རང་གཞན་ཚང་མར་གནོད་པ་ཞིག་ལས་ཕན་པ་གང་ཡང་མི་ཡོང་། སྒྲིག་ཁྲིམས་རང་རྟོགས་ཀྱིས་སྲུང་བ་དང་ཀུན་སྤྱོད་ལེགས་པོ་ཞིག་ཡོད་ན་ཤེས་ཡོན་ཡང་གོང་ནས་གོང་དུ་འགྲོ་བས། དེ་གསུམ་ཕན་ཚུན་གཅིག་ཕན་གཅིག་གྲོགས་སུ་གནས་པ་ཡིན་ཞེས་བོད་ཀྱི་མཁས་པ་སྔ་མ་ཚོའི་གསུང་རྒྱུན་དུ་ཡོད།
གསུམ། སློབ་ཁྲིད།
སློབ་ཁྲིད་ཅེས་པ་ནི་དགེ་རྒན་གྱིས་སློབ་ཚན་ཁྲིད་པ་དང་སློབ་མས་སློབ་ཚན་ཉན་པའི་ཐུན་མོང་གི་འགུལ་སྐྱོད་ཅིག་སྟེ། སློབ་སྦྱོང་བྱེད་པ་བརྒྱུད་ནས་ཤེས་ཡོན་ཤེས་པ་དང་ངེས་འཛིན་བྱེད་པའི་ནུས་རྩལ་མཐོ་རུ་གཏོང་རྒྱུ་དང་ཆབས་ཅིག ཁོ་ཚོའི་བསམ་བློ་དང་ཀུན་སྤྱོད་ལེགས་པོ་གསོ་སྐྱོང་བྱེད་པ་ཞིག་ལ་ཟེར། དེ་ལ་ནང་གསེས་ཀྱིས་ཕྱེ་ན། བཤད་ཁྲིད་དང་དམར་ཁྲིད། མྱོང་ཁྲིད་བཅས་རིགས་གསུམ་ཡོད།
༡ བཤད་ཁྲིད་ཟེར་བ་ནི་སློབ་དཔོན་གྱིས་སློབ་མར་བསླབ་བྱའི་གཞུང་དེའི་ཚིག་དང་དོན་རྣམས་ཡིག་འབྲུ་གཅིག་ཀྱང་མ་ལུས་པར་གསལ་བཤད་བྱས་པ་ལ་ཟེར།
༢ དམར་ཁྲིད་ཟེར་བ་ནི་དངོས་ཡོད་ཀྱི་དཔེ་མཚོན་ནམ་ཡང་ན་རི་མོར་བྲིས་པ་ལྟ་བུའི་སྟེང་ནས་གསལ་བཤད་བྱས་པ་སྟེ། དེང་སང་གཟུགས་སྣང་ཅན་གྱི་སློབ་ཁྲིད་ཟེར་བ་དེ་ཡིན།
༣ མྱོང་ཁྲིད་ཟེར་བ་ནི་སློབ་དཔོན་གྱིས་རང་ཉིད་ཀྱི་ཉམས་མྱོང་ཐོག་ནས་སློབ་མར་སློབ་ཁྲིད་བྱས་ཏེ་སློབ་མ་ལ་ཉམས་མྱོང་དངོས་སུ་མ་ཐོན་བར་དུ་བསམ་བློ་གཏོང་དུ་བཅུག་པ་དེ་ལ་ཟེར། ཁྲིད་སྟངས་རིགས་གསུམ་པོ་དེ་ཡང་ཕན་ཚུན་འབྲེལ་བ་ཡོད་པ་ཞིག་ཡིན་པ་མ་ཟད། སློབ་མའི་ཆུ་ཚད་མཐོ་དམན་གྱི་ཁྱད་པར་གཞིར་བཟུང་ནས་ཁྲིད་སྟངས་རིགས་གསུམ་ཀའམ། ཡང་ན་དེ་གསུམ་གྱི་ནང་ནས་གང་ལ་གང་གཙོ་བོར་བྱ་དགོས་པ་སློབ་མའི་གནས་ཚད་ལ་བསྟུན་པ་དང་། སློབ་མ་ཤེས་ཚད་དམའ་པ་རྣམས་ལ་དམར་ཁྲིད་དང་མྱོང་ཁྲིད་ཐོག་ནས་གོ་སླ་ཞིང་དོན་བསྡུས་པའི་སློབ་ཁྲིད་གནང་སྲོལ་ཡོད་པ་རེད།
བཞི། སློབ་ཁྲིད་ཀྱི་རྩ་འཛིན།
སློབ་ཁྲིད་ཀྱི་རྩ་འཛིན་ཞེས་པ་ནི་སློབ་ཁྲིད་ཀྱི་འཆར་གཞི་གཞིར་བཟུང་ནས་སློབ་ཚན་རྒྱས་བསྡུས་འབྲིང་གསུམ་གྱི་ཁྲིད་ཚུལ་གཏན་འཁེལ་ཡོད་པ་ཞིག་སྟེ། དེའི་ནང་ལས་འགན་དང་། དངོས་སྦྱོང་། ཚོད་ལྟ། བསྐྱར་སྦྱོང་སློབ་ཁྲིད་ཀྱི་དུས་ཚོད་ཆ་བགོས་བྱས་པའི་རྩ་འཛིན་ཡོད་པ་ལ་ཟེར།
དེ་སྔོན་གདན་ས་ཆེན་པོ་ཁག་ལ། སངས་རྒྱས་ཆོས་ལུགས་ཀྱི་མཚན་ཉིད་རིག་པ་སློབ་ཁྲིད་གནང་སྐབས་ཀྱི་གོ་རིམ་དང་རྒྱས་བསྡུས་ཀྱི་རྩ་འཛིན་ནི། ཐོག་མར་རིགས་པའི་གཞུང་ལུགས་དང་མཚན་ཉིད་རིག་པའི་འགྲོ་ལུགས་ཤེས་པའི་ཆེད་དུ་བསྡུས་གྲྭ། དེ་རྗེས་བློ་རིགས་ཏེ་དབང་པོ་ལྔ་དང་། དབང་ཤེས་ལྔ་སོགས་མངོན་སུམ་དང་། གཏན་ཚིགས་རིག་པ་ལ་བརྟེན་ནས་ཕྱི་རོལ་ཡུལ་ངོས་འཛིན་བྱེད་པའི་རྗེས་དཔག་གི་ཤེས་རིག་བཅས་སྐྱེད་ཚུལ་དང་། མངོན་སུམ་དང་རྗེས་དཔག་བར་གྱི་འབྲེལ་བ། འཁྲུལ་ཤེས་ཏེ་ནོར་འཁྲུལ་ཅན་གྱི་ཤེས་པ་དང་། ལོག་ཤེས་ཏེ་བསམ་བློ་ཡང་མ་དག་པའི་རིགས། དད་པ་བརྩོན་འགྲུས་སོགས་སེམས་པ་བཟང་པོའི་རིགས། འདོད་ཆགས་དང་ཞེ་སྡང་སོགས་བསམ་པ་ངན་པའི་རིགས། འགྱོད་པ་དང་གཉིད་སོགས་གཞན་འགྱུར་གྱི་རིགས། གཞན་ཡང་དེ་དག་དང་འབྲེལ་ཡོད་ཀྱི་བསམ་བློ་རིགས་མི་འདྲ་བ་སོ་སོའི་ཁྱད་ཆོས་དང་འབྲེལ་བ་བཅས་ཤེས་པའི་ཆེད་དུ་བློ་རིགས། གཏན་ཚིགས་རིགས་པ་ཡང་དག་པ་གསུམ་དང་། ཡང་མ་དག་པ་བཞི་བཅས་སོ་སོའི་ཁྱད་ཆོས་དང་འབྲེལ་བ། ནང་གསེས་ཀྱི་དབྱེ་བ། གཏན་ཚིགས་རིགས་པ་ཁག་དང་བསམ་བློ་རིགས་མི་འདྲ་བ་ཁག་བར་འབྲེལ་བ་གང་ཡོད་པ་བཅས་ཤེས་པའི་ཆེད་དུ་རྟགས་རིགས་ཏེ་གཏན་ཚིགས་རིགས་པ། དེ་ཡི་རྨང་གཞིའི་ཐོག་རྒྱ་གར་དུ་ཡོད་པའི་གནའ་རབས་ཀྱི་ཆོས་ལུགས་ཏེ་མུ་སྟེགས་པའི་ལྟ་བ་རིགས་བཅུ་གཅིག་སོ་སོའི་ལྟ་ཚུལ་དང་ནང་པ་སངས་རྒྱས་པའི་ལྟ་བ་ཁག་གི་བར་གྱི་ཁྱད་པར་དང་། འགལ་བ། འཐབ་རྩོད་བཅས་ཀྱི་གནས་ཚུལ་ཤེས་པའི་ཆེད་དུ་ཚད་མ་རིག་པ་སྟེ་ཚད་མ་རྣམ་འགྲེལ། དེ་རྗེས་ནང་པ་སངས་རྒྱས་པའི་ཐེག་པ་ཆེན་པོའི་སྤྱོད་ཚུལ་ཤེས་པའི་ཆེད་དུ་ཕར་ཕྱིན། དེ་རྗེས་ནང་པ་སངས་རྒྱས་པའི་ཐེག་པ་ཆེན་པོའི་ལྟ་བ་ཤེས་པའི་ཆེད་དུ་དབུ་མ། དེ་རྗེས་ཐེག་པ་ཆུང་ངུའི་སྤྱོད་པ་དང་ལྟ་བ་ཤེས་པའི་ཆེད་དུ་མངོན་པ་མཛོད། དེ་རྗེས་ཐེག་པ་ཆེ་ཆུང་གཉིས་ཀའི་ཐུན་མོང་གི་སྤྱོད་པ་ཤེས་པའི་ཆེད་དུ་འདུལ་བ་བཅས་གོ་རིམ་བཞིན་དུ་སློབ་དགོས་པ་མ་ཟད། དེ་རྣམས་སོ་སོ་ལའང་སློབ་སྦྱོང་བྱས་པའི་ལོ་ཚད་དང་། ལོ་རེར་སློབ་སྦྱོང་གི་མཚམས་གང་ནས་གང་གི་བར་དུ་སླེབས་དགོས་པའི་ཚད་གཞི་བཅས་གཏན་འབེབས་ཡོད་པ་རེད། གཞུང་ཆེན་པོ་ལྔའི་སློབ་སྦྱོང་གི་ལོ་ཚད་སྐོར་གཤམ་དུ་སློབ་སྦྱོང་གི་ཡུན་ཚད་དང་ལོ་རེའི་སློབ་དུས་སྐོར་གླེང་སྐབས་སུ་བཀོད་ཡོད།
ལྔ། སློབ་ཁྲིད་ཀྱི་འཆར་གཞི།
སློབ་ཁྲིད་ཀྱི་འཆར་གཞི་ཞེས་པ་ནི་སློབ་ཁྲིད་ཀྱི་གོ་རིམ་དང་དུས་ཚོད་སོགས་འཁོད་པའི་ཡིག་ཆ་ཞིག་སྟེ་སློབ་གྲྭ་དང་ཆེད་ལས་ཀྱི་ངོ་བོ་ལྡན་པའི་ལས་འགན་ཁག སློབ་མའི་ལོ་ཚད་ཁྱད་ཆོས། སློབ་ཚན་ཁག་གི་སློབ་ཁྲིད་དུས་ཚོད།རྒྱུགས་ལེན།སློབ་གྲྭ་ཐོན་པའི་ཡིག་ཚད་སོགས་སློབ་གྲྭ་དེའི་བྱ་རིམ་ཆ་ཚང་བ་རྣམས་དུས་དང་ཁག་བགོས་ནས་གཏན་འཁེལ་བྱས་པ་དེ་ཡིན།འཆར་གཞི་དེ་ནི་སློབ་གྲྭའི་འགོ་ཁྲིད་ལས་ཁུངས་ལ་དགོས་པ་མ་ཟད།དགེ་རྒན་སོ་སོར་ཡང་སློབ་དུས་རེ་དང་།ལོ་རེ་སློབ་གྲྭ་འགོ་ཚུགས་ནས་མ་ཐོན་བར་བཅས་དུས་ཐུང་དང་དུས་རིང་གི་སློབ་ཁྲིད་འཆར་གཞི་ཡོད་དགོས་ཤིང་།འཆར་གཞི་མེད་པར་སློབ་ཁྲིད་བྱས་ན་སློབ་དུས་གཅིག་ལ་སློབ་ཁྲིད་ཟིན་དགོས་པ་རྣམས་ཀྱང་མ་གྲུབ་པར་ལྷག་མ་ལུས་པའམ།ཡང་ན་གལ་ཆེའི་སློབ་ཚན་ཞིག་ཀྱང་དུས་ཚོད་ཐུང་ངུ་ཞིག་ལ་སློབ་ཁྲིད་ཟིན་པ་བྱས་ཏེ་སློབ་ཁྲིད་ཀྱི་སྤུད་ཚད་མ་ལོན་པའི་ཁྲལ་སེལ་སླ་བཅོས་ཡོང་ཉེན་ཆེན་པོ་ཡོད།དེ་སྔོན་གདན་ས་ཆེན་པོ་ཁག་དང་གཞུང་བཙུགས་དང་སྒེར་བཙུགས་ཀྱི་སློབ་གྲྭ་རྙིང་པ་ཁག་ལ་སློབ་ཁྲིད་ཀྱི་འཆར་གཞི་རགས་བསྡུས་ཙམ་ལས་ཞིབ་ཕྲ་མེད་པ་མ་ཟད།དགེ་རྒན་རྣམས་པ་ཚོས་ཀྱང་རང་རང་གི་མཁྱེན་རྒྱ་ཆེ་ཆུང་ལ་གཞིགས་པའི་སློབ་ཁྲིད་རྒྱས་བསྡུས་ཐུགས་འདོད་ལྟར་གནང་བ་མ་གཏོགས་ཡིག་ཆའི་ཐོག་གཅིག་གྱུར་གྱིས་གཏན་འཁེལ་བྱས་པའི་འཆར་གཞི་གཏན་ནས་མེད་སྟབས་དགེ་རྒན་མཁྱེན་ཡོན་ཧ་ཅང་རྒྱས་པ་ཚོས་སློབ་ཚན་སྣ་གཅིག་ལ་དུས་ཚོད་ཧ་ཅང་རིང་པོ་འགོར་འགྲོ་ཞིང་།དགེ་རྒན་མཁྱེན་རྒྱ་ཆུང་བ་ཚོས་སློབ་ཚན་གལ་ཆེའི་རིགས་ཀྱང་དུས་ཚོད་ཐུང་ཐུང་ཞིག་ནང་གྲུབ་པ་མཛད་དེ་སློབ་ཁྲིད་གནད་ལ་འཁེལ་པོ་ཞིག་ཡོང་གི་མེད་པ་རེད།དེ་ནི་གནའ་རབས་བོད་ཀྱི་སློབ་གསོའི་ལམ་ལུགས་ཐོག་མ་འདང་བའི་སྐྱོན་ཆ་ཞིག་ཡིན་པས་དེང་དུས་དང་མཐུན་པར་འཆར་གཞི་ལྡན་པའི་སློབ་ཁྲིད་ལམ་ལུགས་གཅིག་གྱུར་ཞིག་འཛུགས་དགོས་པ་རེད།
དྲུག སློབ་ཁྲིད་ཟིན་བྲིས།
དེ་ནི་སློབ་ཁྲིད་ཀྱི་རྩ་འཛིན་གཞིར་བཟུང་ནས་དགེ་རྒན་སོ་སོས་བྲིས་པའི་སློབ་ཁྲིད་ཟིན་བྲིས་ཞིག་སྟེ་དེ་སྔོན་གདན་ས་ཆེན་པོ་ཁག་གི་གྲྭ་ཚང་སོ་སོར་མཁས་པ་རྣམས་ཀྱིས་མཛད་པའི་གཞུང་ཆེན་པོ་ལྔའི་སྤྱི་དོན་དང་མཐའ་དཔྱོད་སོགས་རྒྱས་བསྡུས་སྣ་ཚོགས་ཡོད་ཅིང་།མཁས་པ་འགའ་ཞིག་གིས་ནི་གཞུང་ཆེན་པོ་ལྔ་ཀ་ཆ་ཚང་བའི་སྤྱི་དོན་དང་མཐའ་དཔྱོད་བཅས་མཛད་ཡོད་པ་དང་འགའ་ཞིག་གིས་ནི་གཞུང་གཅིག་གམ་གཉིས་གསུམ་ལྟ་བུའི་སྤྱི་དོན་དང་མཐའ་དཔྱོད་བཅས་མཛད་པ་བཅས་ནི་མཁས་པ་སོ་སོས་རང་ཉིད་ཀྱི་སློབ་མ་རྣམས་ལ་སློབ་ཁྲིད་གནང་སྐབས་སློབ་དཔོན་རང་ཉིད་དང་།ཡང་ན་སློབ་མ་རྣམས་ཀྱིས་ཟིན་བྲིས་བྱས་པ་ཞིག་ཡིན།དབུས་གཙང་གདན་ས་ཆེན་པོ་བཞི་དང་།མདོ་སྨད་བཀྲ་ཤིས་འཁྱིལ།སྐུ་འབུམ་བྱམས་པ་གླིང་།དྭགས་པོ་བཤད་སྒྲུབ་གླིང་།དྭགས་པོ་མངའ་རིས་གྲྭ་ཚང་།ཅོ་ནེ་དགོན་ཆེན་བཅས་སུ་རང་རང་སོ་སོའི་གཞུང་ཆེན་པོ་ལྔའི་སྤྱི་དོན་དང་མཐའ་དཔྱོད་རྒྱས་བསྡུས་སྣ་ཚོགས་ཡོད་པའི་སྐོར་ཞིབ་པར་སྡེ་སྲིད་སངས་རྒྱས་རྒྱ་མཚོས་མཛད་པའི་༼ བེེ་དཀར་གཡའ་སེལ༽རིག་གནས་ལྔའི་བཤད་པའི་སྐབས་དང་།ཀློང་རྡོལ་བླ་མ་རིན་པོ་ཆེ་དག་དབང་བློ་བཟང་གི་མཛད་པའི་༼བཀའ་གདམས་པ་དང་དགེ་ལུགས་པའི་བླ་མ་རགས་རིམ་གྱི་གསུང་འབུམ་མཚན་ཐོ༽ཞེས་པའི་ནང་གསལ། གནའ་རབས་བོད་ཀྱི་སློབ་གསོའི་ལམ་ལུགས་ཐོག་གདན་ས་ཁག་དང་གྲྭ་ཚང་ཁག་སོ་སོར་གཏན་འཁེལ་བྱས་པའི་སློབ་ཁྲིད་ཟིན་བྲིས་གོང་དུ་བཀོད་པ་དེ་རྣམས་མ་གཏོགས་སློབ་ཁྲིད་མཛད་པོ་དགེ་རྒན་དང་སློབ་དཔོན་རང་རང་སོ་སོས་ཟུར་དུ་སློབ་ཁྲིད་ཟིན་བྲིས་རེ་བཀོད་པ་གནང་ན་ཟིན་བྲིས་གཅིག་གྱུར་ཞིག་ཡོང་དཀའ་བ་དང་།དགེ་རྒན་རྣམས་ཐུགས་ཐོག་ནས་སློབ་ཁྲིད་གནང་རྒྱུར་བྱང་གོམས་མཐོན་པོ་ཡོད་པའི་རྐྱེན་གྱིས་སློབ་ཁྲིད་ཟིན་བྲིས་ཟུར་དུ་འགོད་དགོས་པའི་དཀའ་ངལ་མེད་པ་རེད།དེང་སྐབས་ནི་འཆར་གཞི་ཞིབ་ཕྲ་ལྡན་པའི་སློབ་ཁྲིད་ལམ་ལུགས་ལག་བསྟར་བྱེད་ཀྱི་ཡོད་མ་ཟད།དུས་ཐུང་ལོ་གསུམ་བཞིའི་ནང་གལ་ཆེའི་ཆེད་ལས་སློབ་ཚན་མང་པོ་ཞིག་སློབ་ཁྲིད་བྱས་ཟིན་པ་དགོས་སྟབས་དགེ་རྒན་སོ་སོས་རང་རང་གི་གསུང་བཤད་རྒྱས་བསྡུས་འཚམས་ཤིང་གནད་ལ་ཁེལ་བའི་སློབ་ཁྲིད་ཟིན་བྲིས་རེ་ངེས་པར་དུ་འགོད་གནང་མཛད་དགོས་ཤིང་།མ་མཐར་ཡང་གསུང་བཤད་གནང་རྒྱུའི་དོན་ཚན་ཁག་གི་ས་བཅད་རྐང་གྲངས་ཙམ་གྱི་བརྗེད་ཐོ་ཞིག་ལས་མ་བྱུང་ཡང་ངེས་པར་འགོད་གནང་མཛད་རྒྱུ་གནད་ཆེན་པོ་ཡོད།
བདུན། སློབ་ཁྲིད་བྱ་ཐབས།
དེ་སྔོན་བོད་དུ་གདན་ས་ཆེན་པོ་ཁག་ལ་སློབ་ཁྲིད་བྱ་ཐབས་ཀྱི་ཉམས་མྱོང་མང་པོ་ཡོད་པ་རྣམས་ས་སྐྱ་པཎ་ཆེན་གྱིས་ཕྱོགས་བསྡོམས་མཛད༼མཁས་པ་ལ་འཇུག་པའི་སྒོ༽ལས་གསལ་བཤད་རྒྱས་པར་གནང་ཡོད་པས་འདིར་གནད་བསྡུས་ཙམ་བཀོད་ན། ཐོག་མར་གཞུང་དོན་དངོས་གཞི་མ་འཆད་གོང་དུ་སྔོན་འགྲོ་ལ་གཞུང་དེའི་དགོས་དོན་དང་དམིགས་ཡུལ་བཤད་ནས་ཉན་པ་པོ་སློབ་མ་རྣམས་སྤྲོ་བ་སྐྱེད་དུ་འཇུག་པ་དང་། དེ་རྗེས་བཤད་བྱའི་གཞུང་དེའི་ནང་དོན་གཙོ་བོ་གང་དང་གང་ཡོད་པ་བཅས་བཤད་ནས་ཉན་པ་པོ་རྣམས་གཞུང་དོན་རགས་རིམ་ཙམ་ཁོང་དུ་ཆུད་ཐབས་བྱེད་དགོས་ལ། དེ་རྗེས་གཞུང་དོན་དངོས་གཞི་འཆད་སྐབས་བཤད་ཚུལ་མ་ལེགས་པའི་སྐྱོན་བཅུ་གསུམ་ཡོད་པ་དེ་དག་སྤངས་ནས་བཤད་ཚུལ་ལེགས་པའི་ཕྱོགས་ལ་འབད་བརྩོན་བྱེད་དགོས་པ་སྟེ། དེ་ཡང་།
༡ མ་བཤད་པའི་སྐྱོན་ནི། སྐབས་དེར་བཤད་དགོས་ངེས་ཀྱི་དོན་མ་བཤད་པར་བཞག་པ་སྟེ། དེ་ནི་སློབ་ཁྲིད་བྱེད་མཁན་གྱིས་རང་གིས་བཤད་བྱའི་གཞུང་དོན་དེ་ལ་དོགས་པ་ཆོད་མེད་པ་དང་། གསལ་པོར་འཆད་ཐུབ་པའི་གདེང་ཚོད་མེད་པའི་དབང་གིས་གཡོལ་ཐབས་བྱས་ཏེ་བཞག་པ་ཡིན་པས། དེས་ཉན་མཁན་རྣམས་ལ་ཕན་ཐོགས་པའི་བློ་སྐྱེད་གང་ཡང་ཐོན་མི་ཐུབ་པས་སློབ་ཁྲིད་སྤུས་ལེགས་ཡོང་དཀའ་བ་རེད།
༢ ལེགས་པོར་མ་བཤད་པའི་སྐྱོན་ནི། བཤད་བྱའི་གཞུང་དོན་རྣམས་གསལ་ལ་མི་གསལ་ཙམ་བཤད་ནས་ཉན་པ་པོས་གཞུང་དོན་ལ་དོགས་པ་གང་ཡང་ཆོད་མ་ཐུབ་པར་ལུས་པ་ཞིག་སྟེ། དེ་ནི་དགེ་རྒན་གྱིས་རང་ཉིད་མཁས་རློམ་དང་ང་རྒྱལ་བྱས་ཏེ་རང་ཉིད་ཀྱིས་མ་ཤེས་པ་རྣམས་སློབ་སྦྱོང་ནན་ཏན་མ་བྱས་པའི་དབང་གིས་བྱུང་བ་ཡིན།
༣ ཕྱིན་ཅི་ལོག་ཏུ་བཤད་པ་ནི། དགེ་རྒན་གྱིས་གཞུང་དོན་གོ་བ་ལོག་སྒྲུབ་བྱས་ཏེ་བཤད་པ་ཞིག་སྟེ། དགེ་རྒན་གྱིས་འཁྲིད་བྱའི་གཞུང་དོན་དེ་ལ་གོ་བ་ཡང་དག་པར་ལོན་མ་ཐུབ་པར་གོ་ནོར་ཐེབས་པའམ། ཡང་ན་དམིགས་ཡུལ་ཟུར་བཅངས་ཀྱི་སྒོ་ནས་ཤེས་བཞིན་ཏུ་གོ་བ་ལོག་སྒྲུབ་བྱས་ཏེ་བཤད་པ་གང་རུང་ཞིག་ཡིན་པས་ཉན་པ་པོ་རྣམས་ལ་ཕན་ཐོགས་ཡོད་པའི་བློ་བསྐྱེད་མི་འབྱུང་བ་མ་ཟད།མཐོང་ཐོས་ཀྱི་ཤེས་རྒྱ་ཆུང་བའི་མི་མང་པོ་ཞིག་མགོ་སྐོར་ཐེབས་ཏེ་མ་དག་རྒྱུན་འབྱམས་དང་རང་གཞན་ཚང་མར་གནོད་རྐྱེན་ཆེན་པོ་ཡོང་བའི་གཞི་ཡིན།
༤ ཐེ་ཚོམ་དང་བཅས་ཏེ་བཤད་པ་ནི། དགེ་རྒན་གྱིས་བཤད་བྱའི་གཞུང་དོན་ལ་དོགས་པ་མ་ཆོད་བཞིན་དུ་འོལ་ཚོལ་བྱས་ནས་བཤད་པ་ཞིག་སྟེ། དེ་ནི་དགེ་རྒན་གྱིས་བཤད་བྱའི་ནང་དོན་དེ་ལ་བཤད་ཚུལ་མི་འདྲ་བ་མང་པོ་ཞིག་རྣམ་གྲངས་ཙམ་དུ་བཤད་པ་ལས་རང་ཉིད་ཀྱི་ལྟ་ཚུལ་གང་ཡང་གསལ་བཤད་བྱ་རྒྱུ་མེད་པ་སྟེ། ལོ་རྒྱུས་ཐོག་གི་བཤད་ཚུལ་མི་མཐུན་པ་རྣམས་དཔང་རྟགས་འཕེར་བའི་དཔྱད་གཞིའི་དངོས་པོར་ཚད་འཛིན་བྱ་རྒྱུ་མ་གཏོགས་རིགས་པས་སྒྲུབ་མི་ཐུབ་པ་ཕུད། དེ་མིན་བཤད་བྱའི་གཞུང་དོན་གང་ཡིན་གདེང་ཚོད་ཡོད་པའི་སྒོ་ནས་གསལ་བཤད་བྱ་དགོས་པ་ཡིན།
༥ དཀའ་སར་གཡོལ་ནས་སླ་བར་སྤྲོས་བཤད་བྱེད་པ་ནི། དགེ་རྒན་གྱིས་འཁྲིད་བྱའི་གཞུང་དེའི་དཀའ་གནད་ཆེ་སར་གསལ་བཤད་བྱེད་མི་ཐུབ་པར་གཡོལ་ནས་དཀའ་གནད་མིན་པའི་སར་བཤད་པ་མང་པོ་བྱས་པ་ཞིག་སྟེ། དེ་ནི་མི་རྒན་སོ་མེད་ཀྱིས་ཟས་ཟ་བ་དང་འདྲ་བར་གལ་ཆེ་བའི་དཀའ་གནད་རྣམས་རབ་རིབ་ཙམ་དུ་ལུས་ནས་གཞུང་དོན་ལ་དོགས་པ་ཆོད་པའི་བློ་བསྐྱེད་གང་ཡང་ཐོབ་མི་ཐུབ་པ་ཡིན།
༦ གོ་རིམ་མེད་པར་བཤད་པ་ནི། དགེ་རྒན་གྱིས་གཞུང་དོན་སྔ་ཕྱིའི་གོ་རིམ་དཀྲུག་ནས་བཤད་པ་ཞིག་སྟེ། དེ་ནི་དགེ་རྒན་གྱིས་གཞུང་དོན་སོ་སོའི་སྔ་ཕྱིའི་གོ་རིམ་རྣམས་ཉན་པ་པོའི་བསམ་བློས་ཕྱི་རོལ་ཡུལ་ལ་ངོས་འཛིན་བྱེད་པའི་གོ་རིམ་དང་འབྲེལ་བ་ཡོད་པའི་གནད་དོན་གལ་ཆེན་པོ་དེར་དོ་སྣང་མ་བྱས་པར་རང་ཉིད་ཀྱི་འདོད་པ་ལྟར་གོ་རིམ་མེད་པར་གང་བསམ་གང་དྲན་དུ་བཤད་པ་ཡིན་པས་བཤད་ཚུལ་དེས་སློབ་མས་ཤེས་ཡོན་ཁོང་དུ་ཆུད་པའི་གོ་རིམ་འཁྲུག་ནས་སློབ་སྦྱོང་ཐོག་གྲུབ་འབྲས་ཆེན་པོ་ཐོབ་རྒྱུར་ཤུགས་རྐྱེན་ངན་པ་ཐེབས་ངེས་ཡིན།
༧ སྐབས་སུ་མ་བབས་པར་བཤད་པ་ནི། སློབ་དཔོན་གྱིས་གཞུང་དོན་འཆད་སྐབས་དེ་དང་འབྲེལ་བ་མེད་པ་དང་སྐབས་སུ་མ་བབས་བཞིན་དུ་གོ་སྐབས་བཙལ་ནས་བཤད་པ་ཞིག་སྟེ། བཤད་ཚུལ་དེས་སྐབས་སུ་བབས་པའི་བཤད་བྱ་གཙོ་བོ་བརླགས་ནས་ཉན་མཁན་གྱི་བསམ་བློ་འཁྲུགས་ཏེ་གནད་དོན་གཙོ་བོ་ངོས་ཟིན་མ་ཐུབ་པའི་སྐྱོན་ཆེན་པོ་ཡོད།
༨ འབྲེལ་མ་ཆགས་པར་བཤད་པ་ནི། དགེ་རྒན་གྱིས་བཤད་བྱའི་གཞུང་དོན་རྣམས་སྔ་ཕྱིའི་གོ་རིམ་གྱི་འབྲེལ་བ་ཡོད་པ་རྣམས་འབྲེལ་མཐུད་བྱེད་མ་ཐུབ་པར་དུམ་བུར་ཆད་ནས་བཤད་པ་ཞིག་སྟེ། བཤད་ཚུལ་དེས་སློབ་མ་རྣམས་གཞུང་དོན་སྔ་ཕྱིའི་བར་གྱི་འབྲེལ་བ་གང་ཡིན་པ་དང་། གཞུང་དོན་སྔ་མ་བཤད་རྗེས་ཕྱི་མ་དེ་དང་དེ་བཤད་པའི་དགོས་པ་གང་ཡིན་ཤེས་མི་ཐུབ་པའི་སྐྱོན་ཆེན་པོ་ཡོད།
༩ རང་ཚིག་སྔ་ཕྱི་འགལ་བའི་སྐྱོན་ནི། སློབ་དཔོན་གྱིས་སློབ་ཁྲིད་བྱེད་སྐབས་རང་ཉིད་ཀྱིས་འགྲེལ་བཤད་བྱས་པའི་ཚིག་སྔ་ཕྱི་བར་མི་མཐུན་པའི་འགལ་བ་ཡོད་པ་ཞིག་སྟེ། བཤད་ཚུལ་དེས་སློབ་མ་རྣམས་ལ་རང་ལུགས་གང་ཡིན་གཞི་འཛིན་ས་མེད་པའི་དོགས་པ་མང་པོ་སྐྱེས་ནས་སློབ་དཔོན་ལ་ཡིད་ཆེས་ཆུང་དུ་འགྲོ་བ་དང་། མཐའ་མ་འཕྱ་སྨོད་བྱེད་པའི་གཞིར་འགྲོ་ཉེན་ཆེན་པོ་ཡོད།
༡༠ ཚིག་དང་དོན་ལ་ལྡབ་སྐྱོར་མང་པ་ནི། སློབ་དཔོན་གྱིས་སློབ་ཁྲིད་བྱེད་སྐབས་དགོས་པ་གང་ཡང་མེད་པར་བཤད་ཟིན་པའི་ཚིག་དོན་ལ་ཡང་ནས་ཡང་དུ་ལྡབ་སྐྱོར་བྱས་པ་སྟེ། དེ་ནི་སློབ་དཔོན་གྱིས་སྔར་བཤད་ཟིན་པའི་ཚིག་དོན་ལ་སྔར་ལས་ལྷག་པའི་གསལ་བཤད་བྱེད་རྒྱུ་ཡོད་པའམ། ཡང་ན་མདོར་བསྟན་དང་རྒྱས་བཤད། དོན་གཅོད་བཅས་ཀྱི་དགོས་པ་ལྷག་པོ་གང་ཡང་མེད་བཞིན་དུ་ཡང་ནས་ཡང་དུ་བསྐྱར་ཟློས་མང་དུ་བྱས་ན་སློབ་མའི་སེམས་ལ་སུན་སྣང་སྐྱེ་བ་དང་། ཡང་ན་གོ་མི་བདེ་བའི་ཤུགས་རྐྱེན་ངན་པ་ཐེབས་ཀྱི་རེད། འོན་ཀྱང་སློབ་མའི་གནས་ཚད་མཐོ་དམའ་མི་འདྲ་བའི་དབང་གིས་གནས་ཚད་མཐོ་བ་ཚོར་སློབ་དཔོན་གྱིས་ལན་གཅིག་བཤད་པ་ཙམ་གྱིས་ཤེས་ཐུབ་ཀྱང་། འཛིན་གྲྭ་གཅིག་གི་ནང་དུ་ཡོད་པའི་སློབ་མ་ཡིན་ཀྱང་གནས་ཚད་ཅུང་ཟད་ཞན་པ་རྣམས་ལ་བཤད་པ་རྒྱས་བསྡུས་འབྲིང་ཙམ་བྱ་དགོས་པ་དང་། གནས་ཚད་ཧ་ཅང་ཞན་པ་རྣམས་ལ་བཤད་པ་མདོར་བསྡུས་ཙམ་རེ་བྱས་ན་ཆོག་པ་བཅས་ནི་དགོས་པའི་དབང་གིས་ཡིན་པས་བསྐྱར་ལྡབ་མང་བའི་སྐྱོན་དུ་མི་བརྩི་བ་ཡིན།
༡༡ གཞུང་དོན་ཕན་ཚུན་འདྲེས་པའི་སྐྱོན་ནི། སློབ་དཔོན་གྱིས་སློབ་ཁྲིད་བྱེད་སྐབས་གཞུང་དོན་གཙོ་བོ་དང་ཕལ་བ་སོ་སོར་མ་ཕྱེ་བར་མཉམ་དུ་བསྲེས་ནས་བཤད་པ་ཞིག་སྟེ། བཤད་ཚུལ་དེས་གཞུང་དོན་གཙོ་བོ་བཤད་མ་ཟིན་གོང་དུ་ཡན་ལག་གི་དོན་ཕལ་བ་བཤད་པ་དེས་སྐབས་དོན་གཙོ་བོ་བསྒྲིབས་ཏེ་གཙོ་གནད་མངོན་གསལ་དོད་པོ་མི་ཡོང་བའི་ཤུགས་རྐྱེན་ངན་པ་ཐེབས་ཀྱི་ཡོད།
༡༢ ཚིག་ཧ་ཅང་མྱུར་བའི་སྐྱོན་ནི། སློབ་དཔོན་གྱིས་སློབ་ཁྲིད་བྱེད་སྐབས་སྨྲ་བརྗོད་ཧ་ཅང་མགྱོགས་དྲགས་པ་དཔེ་ཆ་ངག་སྐྱོར་བྱེད་པ་དང་འདྲ་བ་ཞིག་སྟེ། བཤད་ཚུལ་དེས་སློབ་མ་ཟིན་བྲིས་འདེབས་འདོད་ཡོད་པ་རྣམས་ཡིག་འབྲུའི་རྗེས་ཟིན་ཐུབ་པ་ལྟ་ཞོག བློ་འཛིན་བཟང་བ་རྣམས་ཀྱིས་ཀྱང་སེམས་ལ་ངེས་མི་ཐུབ་པའི་དབང་གིས་སློབ་ཐུན་གྲོལ་བ་དང་སློབ་མས་བརྗེད་པ་དུས་མཚུངས་པས་སློབ་སྦྱོང་གི་གྲུབ་འབྲས་ཐོག་ཤུགས་རྐྱེན་ངན་པ་ཐེབས་ཀྱི་ཡོད།
༡༣ ཚིག་ཧ་ཅང་དལ་དྲགས་པའི་སྐྱོན་ནི། སློབ་དཔོན་གྱིས་སློབ་ཁྲིད་བྱེད་སྐབས་ངག་གི་སྨྲ་བརྗོད་ཧ་ཅང་དལ་དྲགས་པ་ཚིག་འབྲུ་རེ་རེ་བཞིན་དུ་བློ་འཛིན་བྱས་པ་ལྟ་བུ་ཞིག་སྟེ། བཤད་ཚུལ་དེས་སློབ་མ་རྣམས་ཀྱི་སེམས་ལ་སུན་སྣང་སྐྱེ་བ་དང་། སློབ་ཁྲིད་ཀྱི་མྱུར་ཚད་དམའ་བ། ཚིག་དོན་སྔ་ཕྱི་གོ་བ་ལོན་མི་བདེ་བ་བཅས་ཀྱི་སྐྱོན་ཡོད། གོང་གསལ་གྱི་སློབ་ཁྲིད་བྱེད་ཚུལ་ཡང་མ་དག་པའི་སྐྱོན་བཅུ་གསུམ་པོ་དེ་སྤངས་ནས་བྱ་ཐབས་ཡང་དག་པ་རྣམས་ཁོང་དུ་ཆུད་པ་བྱ་དགོས་པས་བྱ་ཐབས་ཡང་དག་པ་ནི་གོང་དུ་བཤད་པའི་སྐྱོན་བཅུ་གསུམ་པོ་དེའི་ལྡོག་ཕྱོགས་རྣམས་ཡིན། དེ་ལ་བརྟེན་ནས་གྲུབ་འབྲས་དང་དགེ་མཚན་རྣམས་འབྱུང་ཞིང་། ད་དུང་དེའི་ཐོག་ཚིག་དོན་ངེས་པའི་སྒྲུབ་བྱེད། ཡིད་ཆེས་པའི་གཏམ་རྒྱུད་དང་ལུང་། གོ་བདེ་བའི་དཔེ། བློ་སྒོ་འབྱེད་བྱེད་ཀྱི་དོགས་སློང་དང་། བགྲོ་གླེང་། གཉིད་རྨུགས་སེལ་བའི་གཏམ་རྒྱུད་བཅས་ཀྱི་སྒོ་ནས་སློབ་ཁྲིད་བྱེད་དགོས། དེ་ནི་བློ་སྒོ་འབྱེད་པའི་སློབ་ཁྲིད་བྱེད་ཐབས་ཡིན། གཞན་ཡང་སློབ་ཁྲིད་བྱ་ཐབས་སྐོར་ས་སྐྱ་པཎ་ཆེན་དང་གྲུབ་མཐའ་རིས་མེད་ཀྱི་མཁས་པ་མང་པོས་རྒྱས་བསྡུས་སྣ་ཚོགས་ཤིག་མཛད་ཡོད་པས་དེ་དག་ཏུ་གཟིགས་ན་གསལ་ཞིང་། འདིར་ཕྱོགས་སྟོན་ཙམ་ལས་ཞིབ་ཕྲ་འགོད་པའི་ངལ་བ་མ་བྱས་སོ། །
བརྒྱད། བློ་སྒོ་འབྱེད་ཐབས་ཀྱི་སློབ་ཁྲིད།
དེ་ནི་དགེ་རྒན་གྱི་གཙོ་ཁྲིད་ནུས་པ་འདོན་པའི་སྔོན་འགྲོའི་ཆ་རྐྱེན་འོག་སློབ་མས་གཙོ་བོར་བསམ་གཞིགས་བྱེད་པའི་བྱ་ཐབས་ཤིག་ཡིན། བྱ་ཐབས་འདིས་སློབ་མའི་སློབ་སྦྱོང་གི་ཧུར་བརྩོན་རང་བཞིན་དང་རང་རྟོགས་རང་བཞིན། རང་འགུལ་རང་བཞིན་བཅས་སྐུལ་སྤེལ་བྱེད་ཐུབ་པ་དང་། རང་རྐྱ་འཕེར་བའི་སྒོ་ནས་གནད་དོན་རྟོགས་ཐུབ་པ་དང་། དབྱེ་ཞིབ། ཡིན་མིན་བརྡར་གཅོད་ཐུབ་པའི་དམིགས་ཡུལ་འགྲུབ་ཐུབ་པ་ཡིན། སློབ་མའི་ཤེས་ཡོན་ནི་རྒྱུན་པར་མུ་མཐུད་ནས་གནད་དོན་ཤེས་པ་དང་། གནད་དོན་ཐག་གཅོད་པ། ཡིན་མིན་བརྡར་ཤ་གཅོད་པ་བཅས་ཀྱི་གོ་རིམ་ནང་ཐོན་པ་ཡིན། བློ་སྒོ་འབྱེད་པའི་བྱ་ཐབས་དེའི་ནང་སློབ་དཔོན་གྱིས་སློབ་ཁྲིད་བྱེད་པ་ནི་འགལ་བའི་ཕྱོགས་གཙོ་བོ་ཡིན་པ་དང་། སློབ་མར་ཁྲིད་སྟོན་བྱས་ཏེ་རང་རང་གི་བསམ་བློ་གཏོང་དུ་འཇུག་པ་འགལ་བའི་ཕྱོགས་ཕལ་བ་ཡིན། ཡིན་ནའང་སློབ་མའི་སློབ་སྦྱོང་ལ་མཚོན་ན་སློབ་མ་ནི་ནང་རྐྱེན་ཡིན་པས་དེ་ལ་དོན་གཉེར་བྱེད་དགོས་པ་དང་། ཁྲིད་པ་ནི་སློབ་པར་བརྒྱུད་ན་གཞི་ནས་སློབ་ཁྲིད་ཀྱི་ནུས་པ་ཐོན་ཐུབ། དེར་བརྟེན་སློབ་ཁང་ནང་དུ་སློབ་མ་གཙོ་བོ་ཡིན་ཞིང་། སློབ་ཁྲིད་བྱེད་པའི་གོ་རིམ་ནི་ཁོ་ཚོར་ཀླད་པ་འགུལ་བ་དང་བསམ་གཞིགས་གཏོང་བ། རིགས་འདེད་བྱེད་པ། བརྡར་ཤ་གཅོད་པ། དོགས་པ་དང་དཀའ་གནད་འདྲི་བ་བཅས་བྱེད་དུ་འཇུག་དགོས། དེ་སྔོན་གདན་ས་ཆེན་མོ་རྣམས་སུ་གཞུང་ཆེན་པོའི་སློབ་ཁྲིད་གནང་སྐབས་དགེ་རྒན་གྱིས་གསུང་བ་ཙམ་མ་ཡིན་པར་དགེ་སློབ་ཕན་ཚུན་དྲི་བ་དྲིས་ལན་དང་། བགྲོ་གླེང་གི་ཐབས་ཤེས་ཟུང་འབྲེལ་གནང་བའི་རྒྱུ་མཚན་ཡང་དེར་ཐུག་པ་ཡིན་ཅིང་། དེ་ལ་གོང་དུ་བཤད་པ་ལྟར་ཁྱད་ཆོས་ཆེན་པོ་ཡོད་པ་དང་། དེ་ལ་བརྟེན་ནས་གོམ་པ་རིམ་བགྲོད་ཀྱིས་ཤེས་ཚད་དང་ངོས་འཛིན་གྱི་ཆུ་ཚད་གོང་མཐོར་གཏོང་ཐུབ་པ་སྟེ། རགས་པ་ནས་ཟབ་པ་དང་། ཉེ་བ་ནས་རིང་བ། ཚོར་སྣང་ནས་རྗེས་དཔག བྱེ་བྲག་ནས་སྤྱིའི་རང་བཞིན་དུ་གོང་འཕེལ་འགྲོ་ཐུབ་པའི་བསམ་བློའི་རང་བཞིན་དང་སེམས་ཁམས་རིག་པའི་ཆོས་ཉིད་དང་མཐུན་པའི་བྱ་རིམ་རྣམས་དེར་ཚང་ཡོད་པས་སྔར་བོད་ཀྱི་མཁས་པ་ཚོས་བློ་སྒོ་འབྱེད་ཐུབ་ཀྱི་སློབ་ཁྲིད་དེ་གཙོ་བོར་འཛིན་པ་གནང་གི་ཡོད།
དགུ། སློབ་ཁྲིད་ཡོ་བྱད།
དགེ་རྒན་གྱིས་སློབ་ཁྲིད་གནང་སྐབས་བེད་སྤྱོད་གཏོང་རྒྱུའི་ཡོད་བྱད་དངོས་པོའི་རིགས་ཏེ་གནའ་རབས་བོད་དུ་སློབ་སྦྱོང་ཡོ་བྱད་ཧ་ཅང་སྟབས་བདེ་ཞིག་ལས་མེད། གཞུང་ཆེན་པོའི་སློབ་ཁྲིད་གནང་སྐབས་གཙོ་བོར་མཚན་ཉིད་རིག་པའི་ཐོག་ནས་གོ་བ་ལེན་རྒྱུར་བརྟེན་སློབ་ཁྲིད་ཡོ་བྱད་རི་མོ་དང་། དཔེ་རིས་སོགས་དགོས་པའི་སྟབས་ཧ་ཅང་ཉུང་ཞིང་། དེ་མིན་གསོ་བ་རིག་པ་དང་། སྐར་རྩིས། གསང་སྔགས་བཅས་ཀྱི་སློབ་ཁྲིད་སྐབས་ཡིག་འབྲུའི་ཡོ་བྱད་སམ་ཊ་དང་། སྒོར་ཐིག ཐིག་སྐུད། ཐིག་ཤིང་། དཔེ་རིས། དམར་དཔེ། འབུར་ཐོན་འདྲ་བཟོ་བཅས་ལ་བརྟེན་ནས་དགེ་རྒན་གྱིས་སློབ་རིམ་བཞིན་སློབ་མས་རྒྱུགས་མ་འཕྲོད་བར་དུ་དངོས་སུ་ལག་བསྟར་གྱིས་དངོས་སྦྱོང་བྱེད་དགོས་པ་ཧ་ཅང་མང་པོ་ཡོད་ཅིང་། དེ་དག་གི་སྐབས་བེད་སྤྱོད་གཏོང་རྒྱུའི་ཡོ་བྱད་ཀྱང་རྗེས་ལུས་ཅན་གྱི་ཡོ་བྱད་སྟབས་བདེ་ཤ་སྟག་རེད། དེང་སང་རྒྱལ་ཁབ་ཕྱི་ནང་དུ་ཚན་རིག་རིག་གནས་ཡར་རྒྱས་འགྲོ་མགྱོགས་པོ་ཡོད་པར་བརྟེན་སློབ་ཁྲིད་ཡོ་བྱད་ལའང་ལེགས་བཅོས་དང་གོང་འཕེལ་ཆེན་པོ་བྱུང་སྟེ་དཔེ་རིས་ལ་མཚོན་ན་ཚོན་ཁྲ་ཅན་གྱི་དཔར་རིས་དང་། དཔར་ཆས། འགུལ་མེད་གློག་བརྙན་དང་བརྙན་འཕྲིན། དངོས་བཤུས་གློག་བརྙན་དང་བརྙན་འཕྲིན། གློག་རྡུལ་རྩིས་རྒྱག་འཕྲུལ་འཁོར་སོགས་རང་འགུལ་ཅན་གྱི་འཕྲུལ་ཆས་མང་པོ་ཡོད་ཅིང་། དཔར་འདེབས་ཡོ་བྱད་ལ་མཚོན་ན་རང་འགུལ་ཅན་གྱི་དཔར་འདེབས་འཕྲུལ་འཁོར་དང་དཔར་སློག་འཕྲུལ་འཁོར་འདྲ་མིན་སྣ་ཚོགས་ཡོད་པ་དང་། ཡིག་འབྲུའི་ཡོ་བྱད་ལ་མཚོན་ན་ཡིག་འབྲུ་བསྒྲིགས་པའི་ལྕགས་དཔར་འཕྲུལ་འཁོར་དང་། ཏེན་རྩིའི་ཐབས་བྱུས་ལ་བརྟེན་ནས་དཔྱད་གཞི་འཚོལ་བསྡུ་བྱེད་པའི་འཕྲུལ་འཁོར་སོགས་སློབ་གསོའི་ཡོ་བྱད་ཧ་ཅང་མང་པོ་ཞིག་དེང་རབས་ཅན་དང་འཕྲུལ་ཆས་ཅན་དུ་གྱུར་ཟིན་པས་བོད་ཀྱི་རིག་གནས་ཀྱི་སློབ་གསོའི་ཐོག་དེ་དག་བེད་སྤྱོད་གཏོང་འགོ་ཚུགས་པ་བཅས་ཆ་རྐྱེན་བཟང་པོ་ཡོད། འོན་ཀྱང་ཆ་རྐྱེན་བཟང་པོ་དེ་དག་གིས་སློབ་གསོའི་ཐོག་ནུས་པ་རྒྱ་ཆེན་པོ་ཐོན་ཐུབ་དང་མི་ཐུབ་ནི་དེང་རབས་ཅན་གྱི་སློབ་ཁྲིད་ཡོ་བྱེད་དེ་ཚོ་དགེ་རྒན་རྣམས་ཀྱིས་བེད་སྤྱོད་གཏོང་ཐུབ་མིན་ལ་རག་ལས་ཤིང་། དེ་ཚོ་བེད་སྤྱོད་གཏོང་ཐུབ་པ་བྱེད་དགོས་ན་སློབ་དེབ་ཀྱི་སྤུས་ཚད་མཐོ་ཞིང་གཅིག་གྱུར་ཆེ་ཙམ་ཡིན་པ་དང་སློབ་ཁྲིད་བྱ་ཐབས་གསར་པ་ཞིག་ལ་བརྟེན་ན་མ་གཏོགས་གཅིག་གྱུར་མེད་པ་དང་། སྤུས་ཚད་ཞན་པ། བྱ་ཐབས་རྙིང་པ་བཅས་ཡིན་པའི་སློབ་དེབ་ལ་བརྟེན་ན་དེང་རབས་ཅན་གྱི་སློབ་ཁྲིད་ཡོ་བྱད་དེ་དག་བེད་སྤྱོད་གཏོང་རྒྱུར་འཕྲོད་པོ་མེད་པ་རེད།


text:
པཎ་ཆེན་རིན་པོ་ཆེ་མཆོག་གི་འཁྲུངས་སྐར་སྲུང་བརྩི་༢༨པ།
༢༠༡༧།༠༤།༢༦ཉིན་སྤེལ། ང་ཚོའི་བླ་མ་ནི་ང་ཚོས་བདག་པོ་རྒྱག་པའི་དབང་ཆ་སྤྲད་དགོས་ཀྱི་འདུག་ཅེས་རྒྱ་ནག་ལ་འབོད་སྐུལ་ཞུ་རྒྱུ་ཡིན། ཞེས་ས་གནས་ཚོག་གཞོན་གྱིས་བརྗོད་སོང་།
ཁ་སང་སྔ་དྲོའི་ཆར། བོད་ཀྱི་གཞུང་འབྲེལ་མ་ཡིན་པའི་ཚོགས་པ་གསུམ་གྱི་གོ་སྒྲིག་འོག བཞུགས་སྒར་ངྷ་སའི་གོས་ཐུང་གཞུང་ལམ་གྱི་སུམ་མདོ་རུ་ལས་འགུལ་ཞིག་སྤེལ་བ་དང་། དེ་ནི་རྒྱ་ནག་དམར་པོའི་གཞུང་གིས་རྒྱ་ནག་གི་བཙོན་འོག་ཏུ་དགོངས་ལོ་དྲུག་ནས་བཟུང་སྟེ། བཙན་འཁྲིད་བཙོན་འཇུག་བྱས་པའི་༧པཎ་ཆེན་སྐུ་ཕྲེང་༡༡པ་དགེ་འདུན་ཆོས་ཀྱི་ཉི་མ་མཆོག་གི་འཁྲུངས་སྐར་དང་སྟབས་བསྟུན། ཡང་སྲིད་མཆོག་མྱུར་དུ་གློད་གྲོལ་བྱེད་པའི་འབོད་སྐུལ་ཞུ་ཞོར། ལོ་ན་མ་སོན་པ་དང་ཉེས་མེད་བཙན་འཁྲིད་བཙོན་འཇུག་བྱས་པར་ངོ་རྒོལ་གྱིས་ས་ཡིག་བསྡུ་རུབ་བྱས་སོང་།
སྐབས་དེར་འདི་ག་གསར་ཁང་གིས་ས་གནས་གཞོན་ནུའི་ཚོགས་གཞོན་བུད་མེད་ཉི་མ་ལགས་སུ་ལས་འགུལ་འདིའི་སྐོར་ནས་བཅར་འདྲི་ཞུས་པར། མོས་བརྗོད་དོན། "ང་ཚོ་ཚོགས་པ་གསུམ་གྱི་ངོས་ནས་པཎ་ཆེན་རིན་པོ་ཆེ་དགོངས་ལོ་༢༨སོན་པའི་འཁྲུངས་སྐར་སྲུང་བརྩི་ཞུས་ཤིང་། དེ་ནི་དགའ་དགའ་སྤྲོ་སྤྲོ་བྱེད་དགོས་པ་ཞིག་རེད་དེ། རིན་པོ་ཆེ་འཁྲུངས་ནས་བཟུང་ང་ཚོའི་མིག་གིས་མཐོང་ས་དང་མཇལ་བའི་གོ་སྐབས་ཅི་ཡང་མེད་པར་རྒྱའི་བཙོན་འོག་ཏུ་བཞུགས་པ་ནི་སྐྱོ་དགོས་པ་ཞིག་རེད། ཡིན་ནའང་། པཎ་ཆེན་རིན་པོ་ཆེ་མཆོག་མ་འོངས་པར་ང་ཚོས་དངོས་སུ་རྩེ་པོ་ཏ་ལར་གདན་དྲངས་ཏེ། སྐུའི་འཁྲུངས་སྐར་སྲུང་བརྩི་དང་མི་མང་མཉམ་དུ་ལྷན་འཛོམས་ཡོང་བའི་རེ་བ་དང་དམིགས་ཡུལ་བཅངས་ནས་ང་ཚོས་དགའ་སྤྲོ་སྐྱོ་གསུམ་གྱི་ངང་ལས་འགུལ་འདི་སྤེལ་བ་ཡིན། " ཅེས་དང་།
གཞན་ཡང་གསར་འགོད་པས་མུ་མཐུད་དུ་འཁྲུངས་སྐར་ཉིན་མོ་འདི་བརྒྱུད་དེ་རྒྱ་ནག་ལ་འབོད་སྐུལ་ག་རེ་ཞུ་རྒྱུ་ཡོད་པའི་དྲིན་ལན་དུ། མོས་བརྗོད་དོན། "པཎ་ཆེན་རིན་པོ་ཆེ་མཆོག་ནི་བོད་ཀྱི་བླ་ན་མེད་པའི་དབུ་འཁྲིད་གཉིས་པ་ཆགས་ཡོད་པ་དང་། བོད་མི་ཚང་མ་ཁོང་ཉིད་ལ་མཇལ་བའི་འདོད་པ་ཡོད་པས་ན། རྒྱ་ནག་གཞུང་གིས་གང་མགྱོགས་གློད་གྲོལ་བཏང་སྟེ། ང་ཚོའི་བླ་མ་ནི་ང་ཚོས་བདག་པོ་རྒྱག་པའི་དབང་ཆ་སྤྲད་དགོས་ཀྱི་འདུག་ཅེས་འབོད་སྐུལ་ཞུ་རྒྱུ་ཡིན།"ཞེས་འགྲེལ་བརྗོད་གནང་སོང་།
དེ་ཡང་གོང་ཚེས་ཉིན་བོད་ཀྱི་ས་གནས་གཞོན་ནུ་དང་བོད་ཀྱི་ས་གནས་བུད་མེད། བོད་རང་བཙན་སློབ་ཕྲུག་ཚོགས་པ་གསུམ་མཉམ་རུབ་ཀྱིས་ངྷ་སའི་གཞུང་ལམ་སུམ་མདོ་རུ་པཎ་ཆེན་ཡང་སྲིད་མཆོག་གི་ཡོངས་ཁྱབ་སྐུ་པར་གཅིག་ཡོད་པ་དེ་བོད་ཀྱི་རྒྱལ་དང་མཉམ་དུ་སྒྲིག་གཤོམ་བྱས་ཤིང་། སྐད་སྦུག་ལས་བོད་དབྱིན་ཧིན་གསུམ་ཐོག་ཏུ། བཙོན་འོག་གི་པཎ་ཆེན་རིན་པོ་ཆེ་མཆོག་གི་འཁྲུངས་སྐར་སྲུང་བརྩི་དང་སྦྲགས་མྱུར་དུ་གློད་གྲོལ་བྱེད་དགོས་པའི་འབོད་སྐུལ་དང་ཁོང་གི་སྐུ་འཚོ་བཞུགས་གང་ཡོད་ཀྱི་ལན་འདེབས་གསལ་བོ་བྱེད་དགོས་པ། རྒྱ་ནག་གིས་པཎ་ཆེན་རིན་པོ་ཆེ་མཆོག་གཙོས་བོད་ཀྱི་ཉེས་མེད་བཙོན་མ་མང་པོ་ཞིག་ལ་སྡུག་སྦྱོང་མནར་གཅོད་བཏང་སྟེ། ཁྲིམས་མུན་གྱི་ནག་ཁུང་དུ་བཅུག་ཡོད་པ་དེ་དག་གློད་གྲོལ་དགོས་པའི་འབོད་སྐུལ་ཞུ་སྐབས་སུ། རང་རིགས་གཙོས་ཕྱི་རྒྱལ་ཡུལ་གྲུ་ཁག་གི་མི་མང་པོས་དོ་སྣང་དང་ས་ཡིག་རྒྱག་པ། སྐད་ཆ་འདྲི་བ་སོགས་ཀྱི་ལས་འགུལ་འགྲོ་བཞིན་པ་བཅས།།
གསར་འགོད་པ་ཆོས་ཉིད།


text:
Tibetan:དཔལ་ནཱ་རོ་པའི་རྡོ་རྗེའི་གསུང་ཕྱག་རྒྱ་ཆེན་པོ་ཚིག་བསྡུས་ཀྱི་མན་ངག་རྒྱུད་ཀྱི་ལུང་ ་ ་ ་
Contents
Full Title
Tibetan: །དཔལ་ནཱ་རོ་པའི་རྡོ་རྗེའི་གསུང་ཕྱག་རྒྱ་ཆེན་པོ་ཚིག་བསྡུས་ཀྱི་མན་ངག་རྒྱུད་ཀྱི་ལུང་དང་སྦྱར་བ་གཙོ་བོར་བཏོན་པའི་འགྲེལ་ཆུང་རྟོགས་པར་སླ་བ་བཞུགས་སོ༎
Wylie: /dpal nA ro pa'i rdo rje'i gsung phyag rgya chen po tshig bsdus kyi man ngag rgyud kyi lung dang sbyar ba gtso bor bton pa'i 'grel chung rtogs par sla ba bzhugs so//
Tibetan text
ཤོག་ལྷེ་༤༨ ༈ །དཔལ་ནཱ་རོ་པའི་རྡོ་རྗེའི་གསུང་
ཤོག་ལྷེ་༤༩ཕྱག་རྒྱ་ཆེན་པོ་ཚིག་བསྡུས་ཀྱི་མན་ངག་རྒྱུད་ཀྱི་ལུང་དང་སྦྱར་བ་གཙོ་བོར་བཏོན་པའི་འགྲེལ་ཆུང་རྟོགས་པར་སླབ་བཞུགས་སོ། །ན་མོ་གུ་རུ་བྷྱཿ དཔལ་ནཱ་རོ་པའི་ཕྱག་རྒྱ་ཆེན་པོ་ཚིག་བསྡུས་འདི་ལ་གསུམ། ཀླད་དང་། གཞུང་དང་། མཇུག་གོ །དང་པོ་ལ་གཉིས། མཚན་བསྟན་པ་དང་། མཆོད་པར་བརྗོད་པའོ། །དང་པོ་ནི། རྒྱ་གར་སྐད་དུ། མ་ཧཱ་མུ་དྲ་བ་དཱ་མི་ཐཱ། བོད་སྐད་དུ། །ཕྱག་རྒྱ་ཆེན་པོ་ཚིག་བསྡུས་པ། ཇི་སྐད་དུ། །ཕྱག་ཆེན་ཐིག་ལེའི་རྒྱུད་ལས། །ཉོན་ཅིག་ལྷ་མོ་ཕྱག་རྒྱ་ཆེ། །ཕྱག་རྒྱ་ཆེན་པོ་གསང་བ་ཆེ། །བརྗོད་མེད་མི་ཟད་མ་སྐྱེས་པ། །ཐམས་ཅད་གཟུགས་ཅན་གཟུགས་དང་བྲལ། །གཟུགས་མེད་གཟུགས་ཀྱི་དམ་པ་མཆོག །སྦོམ་ཕྲ་ལ་སོགས་དང་བྲལ་བ། །གཞལ་དུ་མེད་པའི་རང་བཞིན་ནོ། །མཚན་བརྗོད་ལས། །ཨ་ནི་ཡིག་འབྲུ་ཀུན་གྱི་མཆོག །དོན་ཆེན་ཡི་གེ་དམ་པ་ཉིད། །ཁོངས་ནས་འབྱུང་བ་སྐྱེ་བ་མེད། །ཚིག་ཏུ་བརྗོད་པ་སྤངས་པ་སྟེ། །བརྗོད་པ་ཀུན་གྱི་རྒྱུ་ཡི་མཆོག །བདེ་མཆོག་རྩ་རྒྱུད་ལས། །དེ་ནས་གསང་ཆེན་བཤད་བྱ་བ། །མདོར་བསྡུས་པ་སྟེ་རྒྱས་པ་མིན། །ཞེས་པ་ལྟར་ཕྱག་རྒྱ་ཆེན་པོ་ནི་གཞི་ལམ་འབྲས་གསུམ་ཐམས་ཅད་ལ་ཁྱབ་པ། བློའི་སྤྱོད་ཡུལ་མཐའ་དག་ལས་འདས་པ། ཕྱག་རྒྱ་གསུམ་ལས་ཆོས་ཁྱད་པར་དུ་གྱུར་པས་བླ་ན་མེད་པ་སྟེ་བརྗོད་བྱའོ། །ཚིག་ནི་བརྗོད་བྱེད་དེ། དོན་དམ་པར་བརྗོད་དུ་མེད་ཀྱང་། ཀུན་རྫོབ་ཏུ་དངོས་པོ་ཐམས་ཅད་ཀྱི་དེ་ཁོ་ན་མཚོན་པའོ། །བསྡུས་པ་ནི། དོན་གྱི་གནད་མདོར་བསྡུས་པར་སྟོན་པའོ། །གཉིས་པ་ནི། བདེ་ཆེན་ངང་ལ་ཕྱག་འཚལ་ལོ། །ཇི་སྐད་དུ། དགྱེས་རྡོར་བརྟག་གཉིས་ལས། །དེ་ལ་ཐོག་མ་དབུས་མཐའ་མེད། །སྲེད་མེད་མྱ་ངན་འདས་པའང་མེད། །འདི་ནི་མཆོག་ཏུ་བདེ་ཆེན་ཉིད། །བདག་མེད་གཞན་ཡང་མེད་པའོ། །ཞེས་དང་། །རང་རིག་བདེ་བ་ཆེན་པོ་ཉིད། །རང་རིག་ནས་ནི་བྱང་ཆུབ་འགྱུར། །རྣལ་འབྱོར་མ་ཀུན་སྤྱོད་ལས། །གང་དུ་
ཤོག་ལྷེ་༥༠བདེ་ཆེན་ཞེས་བྱ་གཅིག་པུ་ཉིད། །གཅིག་པུའི་ཉམས་ཀྱིས་དུ་མའི་གར་མཛད་དོ། །རིམ་ལྔ་ལས། ཇི་ལྟར་ཆུ་ལ་ཆུ་བཞག་དང་། །ཇི་ལྟར་མར་ལ་མར་བཞག་ལྟར། །རང་གི་རང་རིག་ཡེ་ཤེས་ན། །ལེགས་མཐོང་གང་ཡིན་འདིར་ཕྱག་ཡིན། །ཞེས་པས། །བདེ་བ་ཆེན་པོ་ནི། །རང་གི་སེམས་ཉིད་འགྱུར་བ་མེད་པའི་ཡེ་ཤེས་བསམ་གྱིས་མི་ཁྱབ་པའི་གནས་ལུགས་ཏེ། དེའི་ངང་དུ་མཉམ་པར་བཞག་པ་ནི་དོན་དམ་པའི་ཕྱག་འཚལ་བའོ། །གཉིས་པ་གཞུང་གི་དོན་ལ་བཞི། ལྟ་བ། བསྒོམ་པ། སྤྱོད་པ། འབྲས་བུའོ། །དང་པོ་ལ་གསུམ་ལས། དང་པོ་སྣང་བ་ཕྱག་རྒྱ་ཆེན་པོའ་དོན་དུ་གསུངས་པ། །ཕྱག་རྒྱ་ཆེན་པོ་བརྗོད་བྱ་བ། །ཆོས་རྣམས་ཐམས་ཅད་རང་གི་སེམས། །ཕྱི་རོལ་དོན་མཐོང་འཁྲུལ་པའི་བློ། །རྨི་ལམ་བཞིན་ཏེ་དངོས་པོས་སྟོང་། །ཇི་སྐད་དུ། རྡོ་རྗེ་གུར་ལས། རིན་ཆེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་སེམས་ཅན་མེད། །རྣམ་པར་ཤེས་པའི་གནས་དོན་དུ། །ཕྱི་རོལ་གྱུར་པ་གང་ཡང་མེད། །ཧེ་བཛྲ་ལས། །རྨོངས་ཕྱིར་འཁོར་བའི་གཟུགས་ཅན་ཏེ། །རྨོངས་མེད་འཁོར་བ་དག་པ་ཉིད། །ཅེས་དང་། །འཇིག་རྟེན་ཁམས་ནི་གང་དུ་ཡང་། །སངས་རྒྱས་གཞན་དུ་རྙེད་མི་འགྱུར། །སེམས་ནི་རྫོགས་པའི་སངས་རྒྱས་ཉིད། །སངས་རྒྱས་གཞན་ཏུ་བསྟན་དུ་མེད། །ཅེས་དང་། དུས་འཁོར་ལས། །སེམས་ཅན་རྣམས་ནི་སངས་རྒྱས་ཡིན་ཏེ་སངས་རྒྱས་ཆེན་པོ་གཞན་འདིར་འཇིག་རྟེན་ཁམས་ན་ཡོད་མ་ཡིན། །དེ་རྣམས་མཉེས་པར་བྱས་ནས་དཔག་མེད་སྲིད་པ་གཅོད་པར་བྱེད་དེ་རྣམ་པར་མི་རྟོག་པ་ལས་སོ། །གསང་འདུས་ལས། །ཆོས་རྣམས་རྨི་ལམ་ལྟ་བུ་སྟེ། །ངོ་བོ་ཉིད་ཀྱིས་མ་སྐྱེས་ཤིང་། །རང་བཞིན་དག་པ་དེ་ཉིད་ལ། །འཁྲུལ་པའི་རྡོ་རྗེ་རབ་ཏུ་གསུངས། །ཞེས་ཏེ། དེའི་དོན་ནི། ཕྱག་རྒྱ་ཆེན་པོའ་དོན་བརྗོད་པར་བྱ་བ་ནི། འདི་ལྟར་ཆོས་ཐམས་ཅད་ནི་རང་གི་སེམས་ཀྱིས་བཏགས་པ་ཙམ་དུ་
ཤོག་ལྷེ་༥༡ཟད་པས། ཕྱི་རོལ་གྱི་དོན་དང་། དེ་མཐོང་བའི་འཁྲུལ་པའི་བློ་ནི། རྨི་ལམ་གྱི་གནས་སྐབས་ཉམས་སུ་མྱོང་བའི་ཤེས་པ་བཞིན། དོན་དམ་པར་ཡུལ་ཡུལ་ཅན་གཉིས་ཀ་རང་བཞིན་གྱིས་མ་གྲུབ་སྟེ་དངོས་པོས་སྟོང་པའོ། །གཉིས་པ་རིག་པ་ཕྱག་རྒྱ་ཆེན་པོའ་དོན་དུ་གསུངས་པ་ནི། །སེམས་ཀྱང་དྲན་རིག་འགྱུ་བ་ཙམ། །རང་བཞིན་མེད་དེ་རླུང་གི་རྩལ། །ངོ་བོས་སྟོང་པ་ནམ་མཁའ་འདྲ། །ཆོས་ཀུན་མཁའ་འདྲ་མཉམ་གནས་པའོ། །ཇི་སྐད་དུ། རྡོར་ཕྲེང་ལས། །ཇི་ལྟར་མེས་བསྲེག་དངོས་པོ་མེད། །རྒྱུ་མེད་པར་ནི་ཐིམ་ནས་འགྲོ། །སླར་ཡང་སྲོག་གི་རླུང་ཤར་ནས། །ལས་ཀྱི་རླུང་ནི་སྣ་ཚོགས་པ། །དེ་ནི་ལྷན་ཅིག་རྣམ་ཤེས་དང་། །སླར་ཡང་འཇིག་རྟེན་གསུམ་དུ་གནས། །དེ་ལས་ལས་དང་དེ་བཞིན་སྐྱེས། །དེ་ལས་ཆགས་སོགས་བག་ཆགས་དང་། །དེ་ལས་སླར་ཡང་འཆི་དང་སྐྱེ། །དེ་ལྟར་འཁོར་ལོ་བསྐོར་བ་འདྲ། །ཞེས་དང་། དགོངས་པ་ལུང་སྟོན་ལས། །འགྲོ་བ་ཡུལ་སོགས་ལས་བྱེད་པ། །འདིར་ནི་དེ་ལ་བརྟེན་པ་ཡིན། །ཞེས་དང་རླུང་རྣམས་ཕྲ་བའི་གཟུགས་ཀྱིས་སུ། །ཤེས་དང་ཡང་དག་འདྲེས་གྱུར་ནས། །དབང་པོའ་སྒོ་ནས་བྱུང་ནས་ནི། །ཡུལ་རྣམས་ལ་ནི་འཇུག་པར་འགྱུར། །དཔལ་མཆོག་དང་པོ་ལས། །ཐམས་ཅད་ནམ་མཁའི་མཚན་ཉིད་ཏེ། །ནམ་མཁའ་ལ་ནི་མཚན་ཉིད་མེད། །མཁའ་དང་མཉམ་པར་སྦྱོར་བ་ཡིས། །ཀུན་མཆོག་མཉམ་པ་ཉིད་དུ་གསལ། །གསང་འདུས་ལས། །ཆོས་རྣམས་ངོ་བོ་མེད་པ་ལས། །ཆོས་ཀྱི་དེ་ཉིད་ཀུན་བཤད་པ། །ཨེ་མ་ཧོ་ངོ་མཚར་ལས་བྱུང་བ། །ནམ་མཁའ་ལ་ནི་ནམ་མཁའ་བསྒོམ། དོན་ནི། ནང་གི་སེམས་དྲན་རིག་འགྱུ་བ་གསལ་ཙམ་འདི་ནི། རང་བཞིན་མེད་དེ། ལས་རླུང་གི་གཞན་དབང་ཅན་གྱི་རྩལ་ལས་བྱུང་བའི་ཕྱིར། ངོ་བོས་སྟོང་པ་ནམ་མཁའ་དང་འདྲ་བས་ན། གཟུང་འཛིན་གྱི་
ཤོག་ལྷེ་༥༢ཆོས་ཀུན་གདོད་ནས་མ་བྱུང་ཞིང་མ་སྐྱེས་པ་མཁའ་དང་འདྲ་ཞིང་མཉམ་པ་ཉིད་དུ་གནས་པའོ། །གསུམ་པ་ཟུང་འཇུག་ཕྱག་རྒྱ་ཆེན་པོའ་དོན་དུ་གསུངས་པ། །ཕྱག་རྒྱ་ཆེ་ཞེས་བརྗོད་པ་ནི། །རང་གི་ངོ་བོས་བསྟན་དུ་མེད། །དེ་ཕྱིར་སེམས་ཀྱི་དེ་བཞིན་ཉིད། །ཕྱག་རྒྱ་ཆེན་པོའ་ངང་ཉིད་དོ། །ཇི་སྐད་དུ། ཕྱག་ཆེན་ཐིག་ལེ་ལས། །བདག་གི་ངོ་བོ་བརྗོད་མི་ནུས། །སངས་རྒྱས་ཀུན་གྱིས་ཀྱང་རྙེད་དཀའ། །བརྟག་གཉིས་ལས། །ངོ་བོས་གཟུགས་མེད་མཐོང་བ་པོ་ཡང་མེད། །སྒྲ་མེད་ཐོས་པ་པོ་ཡང་མེད། །དྲི་མེད་སྣོམ་པ་པོ་ཡང་མེད། །རོ་མེད་མྱོང་བ་པོ་ཡང་མེད། །རིག་མེད་རིག་པ་པོ་ཡང་མེད། །སེམས་མེད་སེམས་ལས་བྱུང་བ་མེད། །དོན་ནི། དེ་བས་ཕྱག་རྒྱ་ཆེ་ཞེས་ཚིག་ཏུ་བརྗོད་པ་ནི། དོན་དམ་པར་རང་གི་ངོ་བོས་འདི་ཞེས་བསྟན་དུ་མེད་དོ། །ཕྱི་དོན་དང་། རང་རིག་གཉིས་ཀ་ལ་གཟུང་འཛིན་གྱི་བདེན་གྲུབ་མ་དམིགས་པའི་ཕྱིར། བློ་ལས་འདས་ཤིང་ཡིད་ལ་བྱར་མེད་པ། གདོད་མ་ནས་ཟུང་འཇུག་མཉུག་མ་སེམས་ཀྱི་དེ་བཞིན་ཉིད་ནི། གཞི་ཕྱག་རྒྱ་ཆེན་པོའ་ངང་ལས་ནམ་ཡང་མ་གཡོས་པ་ཉིད་དོ། །དེ་ལྟར་སྣང་བ་བདེན་མེད། རིག་པ་སྐྱེ་མེད། ཟུང་འཇུག་བློ་འདས་གསུམ་གྱིས་ལྟ་བ་ཕྱག་རྒྱ་ཆེན་པོ་ཁས་ལེན་དང་བྲལ་བར་གཏན་ལ་ཕབས་ནས། གཉིས་པ་བསྒོམ་པ་ཕྱག་རྒྱ་ཆེན་པོ་བསྟན་པ་ལ་གསུམ་ལས་དང་པོ་གནས་ལུགས་ཕྱག་རྒྱ་ཆེན་པོའ་དོན་ཏུ་གསུངས་པ། དེ་ལ་བཅོས་ཤིང་བསྒྱུར་དུ་མེད། །གང་གིས་དེ་ཉིད་མཐོང་རྟོགས་ན། །སྣང་སྲིད་ཐམས་ཅད་ཕྱག་རྒྱ་ཆེ། །ཆོས་སྐུ་ཁྱབ་གདལ་ཆེན་པོ་པས། །ཇི་སྐད་དུ། གསང་འདུས་ལས། དངོས་པོ་ཐམས་ཅད་དང་བྲལ་བ། །ཕུང་པོ་ཁམས་དང་སྐྱེ་མཆེད་དང་། །གཟུང་དང་འཛིན་པ་རྣམ་སྤངས་པ། །ཆོས་བདག་མེད་པ་མཉམ་པ་ཉིད། །རང་སེམས་གདོད་ནས་མ་སྐྱེས་པ། །སྟོང་པ་ཉིད་ཀྱི་རང་བཞིན་ནོ། །སྡོམ་འབྱུང་ལས། དེ་
ཤོག་ལྷེ་༥༣བཞིན་སེམས་དེ་སེམས་མེད་ལ། །གཅིག་དང་སྣ་ཚོགས་རྟོག་པར་བྱེད། །དངོས་པོ་དངོས་མེད་བྱ་བྲག་དག །རྣམ་སྤངས་གང་ན་གང་ཉིད་ནི། །ལྷན་ཅིག་སྐྱེས་དགའི་རང་བཞིན་གསལ། །ཕྱག་ཆེན་ཐིག་ལེ་ལས། གཞན་ཡང་ཆོས་ཀྱི་དབྱིངས་སུ་གྲགས། །དེ་ཉིད་ཉོན་ཅིག་བདག་གིས་བཤད། །ནམ་མཁའ་ཆོས་ཀྱི་དབྱིངས་ཡིན་ཏེ། །དབྱིངས་ནི་ས་བོན་ཞེས་སུ་བསྟན། །ཆོས་རྣམས་ཀུན་གྱི་ནང་ན་ཡོད། །རྒྱུ་དང་མཆོག་གི་གནས་ཡིན་ནོ། །ཇི་ལྟར་ཏིལ་ནང་མར་ཡོད་བཞིན། །ཇི་ལྟར་ཤིང་རྣམས་མེ་ཡོད་པས། །དེ་བཞིན་ཆོས་རྣམས་ཀུན་ལ་ཡོད། །གསང་འདུས་ལས། །དངོས་པོ་འདི་རྣམས་མ་སྐྱེས་པས། །ཆོས་དང་ཆོས་ཉིད་མེད་པ་སྟེ། །ནམ་མཁའ་ལྟ་བུར་བདག་ཉིད་ལས། །བྱང་ཆུབ་ཚུལ་འདི་བརྟེན་པའོ། །ཕྱག་ཆེན་ཐིག་ལེ་ལས། །ཡང་དག་རྫོགས་པའི་སངས་རྒྱས་ཀྱིས། །གལ་ཏེ་ཀུན་རྫོབ་གཟུགས་སུ་རྙེས། །འཇིག་རྟེན་ཁམས་ནི་གྲངས་མེད་ལ། །གཞན་ནི་མ་ཡིན་བདག་གིས་ཁྱབ། །དོན་ནི། གནས་ལུགས་ཕྱག་རྒྱ་ཆེན་པོ་དེ་ལ་ལམ་གྱིས་བཅོས་ཤིང་བསྒྱུར་བས་བླང་བ་དང་དོར་བར་བྱ་བ་མེད་དོ། །གང་གིས་གཟུང་འཛིན་གྱི་སྤྲོས་པ་ཐམས་ཅད་ལས་འདས་པའི་དེ་ཁོ་ན་ཉིད་མཐོང་བ་མེད་པའི་ཚུལ་གྱིས་རྟོགས་ཤིང་ཁོང་དུ་ཆུད་པར་གྱུར་ན། །སྣང་སྲིད་ཐམས་ཅད་ཕྱག་རྒྱ་ཆེན་པོ་ཆོས་སྐུ་ཁྱབ་བདལ་ཆེན་པོ་ལས་དོན་གཞན་ལོགས་སུ་གྲུབ་པ་མེད་པའི་ཕྱིར། །དེ་བས་ན་ལམ་དང་འབྲས་བུའི་གནས་སྐབས་སུ་བཏགས་པ་ཐམས་ཅད་ཀྱང་གཞི་རང་བྱུང་གི་ཡེ་ཤེས་ལས་མ་གཡོས་པར་ཤེས་པར་བྱའོ། །གཉིས་པ་རྟོགས་ཚུལ་ཕྱག་རྒྱ་ཆེན་པོའ་དོན་དུ་གསུངས་པ། །རང་བཞིན་མ་བཅོས་ལྷུག་པར་བཞག །བསམ་དུ་མེད་པ་ཆོས་ཀྱི་སྐུ། །མ་བཙལ་བཞག་ན་བསྒོམ་པ་སྟེ། །བཙལ་ཞིང་བསྒོམ་པ་འཁྲུལ་པའི་བློ། །
ཤོག་ལྷེ་༥༤ཇི་སྐད་དུ། དཔལ་རྙོག་པ་མེད་པའི་རྒྱུད་ལས། །དེ་ནས་སྐྱིལ་ཀྲུང་བཅས་ནས་ནི། །སྣ་ཡི་རྩེ་མོར་བལྟས་ནས་ཀྱང་། །རང་གི་རང་བཞིན་རྣལ་འབྱོར་གྱིས། །དེ་ཉིད་མཐོང་བར་མཉམ་པར་བཞག །རྡོ་རྗེ་སྙིང་པོ་རྒྱུན་གྱི་རྒྱུད་ལས། །དེ་ལྟར་བཞུགས་པར་གྱུར་ནས་ཀྱང་། །ཇི་སྲིད་སེམས་ནི་མི་སྐྱོའི་བར། །མཉམ་བཞག་ཡིད་ནི་བཟང་པོའ་ངང་། །དེ་ལ་འབད་དེ་བསྒོམ་པར་བྱ། །སྡོམ་འབྱུང་ལས། གང་ཚེ་དེ་ཉིད་ལ་རེག་པས། །བསམ་པ་ཐམས་ཅད་བསམ་དུ་མེད། །གང་ཚེ་བསམ་དུ་མེད་སེམས་པ། །དེ་ཚོ་བསམ་མི་ཁྱབ་པར་འགྱུར། །དོན་ནི། གནས་ལུགས་ཕྱག་རྒྱ་ཆེན་པོའ་དོན་མཐོང་བའི་རྣལ་འབྱོར་པས། །དེ་ཁོ་ན་ཉིད་ཀྱི་རང་བཞིན་ལས་མ་བཅོས་པར་ལྷུགས་པར་བཞག་པས། བསམ་དུ་མེད་པའི་དོན་སོ་སོ་རང་རིག་པས་ཉམས་སུ་མྱོང་བ་ནི་ལམ་དུས་ཀྱི་ཆོས་སྐུ་ཡིན་ལ། དེས་ན་རང་གི་སེམས་ལས་གཞན་དུ་མ་བཙལ་བར་སེམས་རང་ལུགས་སུ་བཞག་ནས་བསྒོམ་པར་བྱ་སྟེ། གཞན་དུ་བཙལ་ཞིང་བཅོས་ནས་བསྒོམ་པ་ན་གཟུང་འཛིན་འཁྲུལ་པའི་བློ་ལས་མ་འདས་པ་ཉིད་དོ། །གསུམ་པ་དབྱེར་མེད་ཕྱག་རྒྱ་ཆེན་པོའ་དོན་དུ་གསུངས་པ། མཁའ་དང་ཆོ་འཕྲུལ་ཇི་ལྟ་བ། །སྒོམ་དང་མི་བསྒོམས་གཉིས་མེད་པ། །བྲལ་དང་མ་བྲལ་ག་ལ་ཡོད། །རྣལ་འབྱོར་པས་ནི་དེ་ལྟར་རྟོགས། །ཇི་སྐད་དུ། གསང་འདུས་ལས། དངོས་པོ་མེད་ལ་བསྒོམ་པ་མེད། །བསྒོམ་པར་བྱ་བ་སྒོམ་པ་མིན། །དེ་ལྟར་དངོས་པོ་དངོས་མེད་པས། །སྒོམ་པ་དམིགས་སུ་མེད་པའོ། །བདེ་མཆོག་ལས། དངོས་པོ་མེད་པའི་ཆོས་ཉིད་ཆོས། །ནམ་མཁའ་ལྟ་བུར་དྲི་མ་མེད། །སྟོང་པའི་ཡེ་ཤེས་རྡོ་རྗེ་ཡི། །སྟོང་པ་ཉིད་དུ་རྣམ་པར་བསྒོམ། །རྡོ་རྗེ་གུར་ལས། སྔགས་མེད་བཟླས་པའང་ཡོད་མ་ཡིན། །འགྲོ་བ་གསུམ་པོ་ཐམས་ཅད་མེད། །ཆོས་ཀྱི་དབྱིངས་ཀྱི་རང་བཞིན་གྱིས། །སྒོམ་པ་དང་ནི་བསྒོམ་བྱ་མེད། །དོན་ནི།
ཤོག་ལྷེ་༥༥ནམ་མཁའ་དག་པ་ལས་ཆོ་འཕྲུལ་སྤྲིན་དང་འཇའ་ཚོན་སོགས་སྣང་བའི་དུས་ནས་སྣང་བ་མེད་པ་ཇི་ལྟར་བར། སྒོམ་པའི་དུས་ན་གཟུང་འཛིན་དུ་བསྒོམ་པ་མེད་ལ། རང་གི་ངོ་བོ་ལས་མ་གཡོས་པས་མི་སྒོམ་པའང་མེད་པ་སྟེ། །དེ་ལྟར་བསྒོམས་པས་ཉོན་མོངས་པའི་བག་ཆགས་རང་བཞིན་མེད་པས་བྲལ་བ་མེད་ལ་སེམས་ཀྱི་ཆོས་ཉིད་དང་ལྷན་ཅིག་ཏུ་མི་གནས་པས་མ་བྲལ་བའང་ག་ལ་ཡོད། དེ་བས་ན་དོན་དམ་པའི་བདེན་པ་ཕྱག་རྒྱ་ཆེན་པོའ་ཡེ་ཤེས་ལ་ཡིད་མཉམ་པར་སྦྱར་བའི་རྣལ་འབྱོར་པ་རྣམས་ཀྱིས་དེ་ལྟར་རྟོགས་པར་བྱའོ། །དེ་རྣམས་ཀྱིས་གནས་ལུགས་མ་བཅོས་པ། །རྟོགས་ཚུལ་བསམ་དུ་མེད་པ། །དབྱེར་མེད་མཐའ་དང་བྲལ་བ་གསུམ་གྱིས་སྒོམ་པ་ཕྱག་རྒྱ་ཆེན་པོ་ཡིད་ཕྱེད་དང་བྲལ་བར་གཏན་ལ་ཕབས་ནས། གསུམ་པ་སྤྱོད་པ་ཕྱག་རྒྱ་ཆེན་པོ་ལ་གསུམ་ལས། དང་པོ་རང་གྲོལ་ཕྱག་རྒྱ་ཆེན་པོའ་དོན་དུ་གསུངས་པ། །དགེ་དང་སྡིག་པའི་ལས་རྣམས་ཀུན། །དེ་ཉིད་ཤེས་པས་གྲོལ་བར་འགྱུར། །ཉོན་མོངས་ཡེ་ཤེས་ཆེན་པོ་སྟེ། །ནགས་ལ་མེ་བཞིན་རྣལ་འབྱོར་གྲོགས། །ཇི་སྐད་དུ། སམྦུ་ཊི་ལས། ཀུན་རྟོག་མང་པོའ་མུན་པས་ཁྱབ་གྱུར་པའི། །རབ་ཏུ་འཇོམས་པས་སྨྱོ་ཞིང་གློག་འགྱུ་བ། །ཆགས་སོགས་དགག་དཀའི་དྲི་མས་གོས་གྱུར་པའི། །སེམས་ནི་རྡོ་རྗེ་ཅན་གྱིས་འཁོར་བར་གསུངས། །རང་བཞིན་འོད་གསལ་རྟོག་ལས་རྣམ་པར་གྲོལ། །ཅེས་དང་། །དེ་ཡི་སྡིག་དང་བསོད་ནམས་ཀྱི། །ཆ་གཉིས་རྣམ་པར་རྟོག་པ་སྟེ། །འདི་ལྟར་ཆོས་ནི་རང་བཞིན་དག །མ་སྐྱེས་པ་དང་གནས་པ་མེད། །རྡོ་རྗེ་གུར་ལས། །གཟུགས་བརྙན་རང་བཞིན་ཇི་ལྟ་བར། །དེ་ལྟར་དངོས་པོ་བསྒོམ་པར་བྱ། །སྟོང་ཉིད་དྲི་མེད་མཆོག་གི་གནས། །དེར་ནི་བསོད་ནམས་སྡིག་པ་མེད། །བདེ་མཆོག་འབྱུང་བ་ལས། དངོས་པོ་མེད་པའི་ཆོས་རྣམས་ལ། །བླང་དང་དོར་བ་ག་ལ་ཞིག །བླང་དང་དོར་
ཤོག་ལྷེ་༥༦བར་བྱ་བ་ཡི། །ཆོས་ཀུན་རྨི་ལམ་ཇི་བཞིན་ནོ། །བརྟག་གཉིས་ལས། སྐྱེ་བོ་མི་ཟད་པ་ཡི་ལས། །གང་དང་གང་གིས་འཆིང་འགྱུར་བ། །ཐབས་དང་བཅས་ན་དེ་ཉིད་ཀྱིས། །སྲིད་པའི་འཆིང་བ་ལས་གྲོལ་འགྱུར། །ཆགས་པས་འཇིག་རྟེན་འཆིང་འགྱུར་ཞིང་། །འདོད་ཆགས་ཉིད་ཀྱིས་རྣམ་གྲོལ་འགྱུར། །དོན་ནི། །འཁོར་བ་ནི་ལས་ལས་བྱུང་ཞིང་། ལས་ནི་བླང་བྱ་དགེ་བ་དང་དོར་བྱ་སྡིག་པའི་ལས་ཏེ། དེ་རྣམས་ཀུན་ཀྱང་རྣམ་པར་རྟོག་པའི་གཟུགས་བརྙན་ཙམ་ལས་རང་བཞིན་གྱིས་མ་གྲུབ་པའི་དེ་ཁོ་ན་ཉིད་ཤེས་ན་གྲོལ་བར་འགྱུར་རོ། །ལས་དེའང་ཉོན་མོངས་པ་ལས་བྱུང་ཞིང་། ཉོན་མོངས་པའི་རང་བཞིན་ཤེས་ན་ཡེ་ཤེས་ཕྱག་རྒྱ་ཆེན་པོར་འཆར་བར་འགྱུར་ཏེ། ནགས་ཚལ་མེས་ཚིག་པ་ལ་རླུང་གྲོགས་སུ་འགྱུར་བ་བཞིན། །རང་བཞིན་ཤེས་པའི་རྣལ་འབྱོར་པ་རྣམས་ཉོན་མོངས་པ་ཡེ་ཤེས་ཀྱི་གྲོགས་སུ་འགྱུར་རོ། །གཉིས་པ་རོ་སྙོམས་ཕྱག་རྒྱ་ཆེན་པོའ་དོན་དུ་གསུངས་པ། །འགྲོ་དང་འདུག་ཏུ་ག་ལ་ཡོད། །དགོན་པར་ཕྱིན་ནས་བསམ་གཏན་ཅི། །དེ་ཉིད་མ་རྟོགས་གང་གིས་ཀྱང་། །གནས་སྐབས་ཙམ་ལས་གྲོལ་མི་འགྱུར། །ཇི་སྐད་དུ། གསང་འདུས་ལས། །ཆོས་རྣམས་རང་བཞིན་འོད་གསལ་བ། །གདོད་ནས་དག་པ་ནམ་མཁའ་བཞིན། །བྱང་ཆུབ་མེད་ཅིང་མངོན་རྟོགས་མེད། །བྱང་ཆུབ་ཚུལ་འདི་བསྟན་པའོ། །བརྟགས་གཉིས་ལས། གཟུགས་ལ་སོགས་པ་ཡུལ་རྣམས་དང་། །གཞན་ཡང་རྣལ་འབྱོར་པས་མཐོང་བ། །དངོས་པོ་དེ་ཀུན་དག་པ་སྟེ། །འདི་ལྟར་འགྲོ་བ་སངས་རྒྱས་བདག །རང་རིག་བདག་ཉིད་དག་པ་ཉིད། །དག་པ་གཞན་གྱི་རྣམ་གྲོལ་མིན། །དོན་ནི། ཕྱག་རྒྱ་ཆེན་པོའ་གནས་ལུགས་མངོན་དུ་གྱུར་པའི་རྣལ་འབྱོར་པས། འགྲོ་བ་སྟེ་རྗེས་ཐོབ་དང་། འདུག་པ་སྟེ་མཉམ་བཞག་གཉིས་ཐ་དད་དུ་འཛིན་པ་ག་ལ་ཡོད་དེ། ཐམས་ཅད་
ཤོག་ལྷེ་༥༧ཆོས་ཉིད་ཀྱི་རོལ་པ་ལས་མ་འདས་པའི་ཕྱིར། དེས་ན་དགོན་པ་སྟེ་གནས་དབེན་པར་ཕྱིན་ནས་བསམ་གཏན་བསྒོམས་པས་ཅི་ཞིག་བྱ་སྟེ། མཉམ་བཞག་དང་རྗེས་ཐོབ་རོ་མཉམ་པར་ཕྱག་རྒྱ་ཆེན་པོའ་ཡེ་ཤེས་ལས་མ་གཡོས་པའི་དེ་ཁོ་ན་ཉིད་མ་རྟོགས་ན། གཞན་གང་གིས་ཀྱང་གནས་སྐབས་ཉོན་མོངས་པ་མགོ་མནན་པ་ཙམ་ལས་སྲིད་པའི་ས་བོན་དྲུང་ནས་འབྱིན་མི་ནུས་པས། མཐར་ཐུག་གི་གྲོལ་བ་ཐོབ་པ་མི་འགྱུར་རོ། །གསུམ་པ་དབྱེར་མེད་ཕྱག་རྒྱ་ཆེན་པོའ་དོན་དུ་གསུངས་པ། །དེ་ཉིད་རྟོགས་ན་གང་གིས་འཆིང་། །ངང་ལ་མ་ཡེངས་གནས་པ་ལས། །མཉམ་པར་བཞག་དང་མ་བཞག་ཅེས། །གཉེན་པོས་བཅོས་ཤིང་བསྒོམ་དུ་མེད། །ཇི་སྐད་དུ། བརྟག་གཉིས་ལས། །ཆུ་བོའ་རྒྱུན་ནི་རབ་འབབས་དང་། །མར་མེའི་རྩེ་མོ་རབ་བཅིངས་ལྟར། །རྟག་ཏུ་དེ་ཉིད་རྣལ་འབྱོར་གྱིས། །ཉིན་དང་མཚན་དུ་མཉམ་པར་བཞག །སམྦུ་ཊི་ལས། །དབང་པོ་གང་དང་གང་ལམ་ཉིད། །དེ་དང་དེ་ཡི་རང་བཞིན་ལས། །མཉམ་པར་མ་བཞག་རྣལ་འབྱོར་གྱི། །རྟག་པར་ཤིན་ཏུ་མཉམ་བཞག་ཉིད། །གུར་ལས། །སེམས་པ་མེད་ཅིང་བསྒོམ་པ་མེད། །སྔགས་མེད་ལྷ་ཡང་མེད་པ་སྟེ། །ཀྱེ་ཡི་རྡོ་རྗེ་ལས་བྱུང་བ། །འདི་ནི་བྱང་ཆུབ་རིམ་བསྟན་པའོ། །དོན་ནི། ཇི་སྐད་བཤད་པ་ལྟར་དེ་ཁོ་ན་ཉིད་རྟོགས་ན་གཟུང་འཛིན་ལས་གྲོལ་བས་ཡུལ་ཡུལ་ཅན་གང་གིས་ཀྱང་འཆི་བར་མི་འགྱུར་བས། །དེ་ཁོ་ན་ཉིད་ཀྱི་ངང་ལས་མ་ཡེངས་པར་གནས་པ་ལས། མཉམ་པར་བཞག་པ་དང་མ་བཞག་པ་ཞེས་གཉེན་པོས་བཅོས་ཤིང་བསྒོམ་དུ་མེད་དེ། མཉམ་པར་མ་བཞག་པ་མེད་པའི་ཡེ་ཤེས་ཆུ་བོ་རྒྱུན་གྱི་རྣལ་འབྱོར་ལ་གནས་པ་ནི་སྤྱོད་པ་ཐམས་ཅད་ཀྱི་མཆོག་ཏུ་གསུངས་སོ། །དེ་ལྟར་ངོ་བོ་རང་གྲོལ། མཚན་ཉིད་རོ་མཉམ། མཐར་ཐུག་དབྱེར་མེད་པ་གསུམ་གྱིས་སྤྱོད་པ་ཕྱག་རྒྱ་ཆེན་པོ་རང་ཤར་རང་གྲོལ་དུ་གཏན་ལ་ཕབ་
ཤོག་ལྷེ་༥༨ནས། །བཞི་པ་འབྲས་བུ་ཕྱག་རྒྱ་ཆེན་པོ་ལ་གསུམ། དང་པོ་སྣང་སྲིད་རང་གྲོལ་ཕྱག་རྒྱ་ཆེན་པོའ་དོན་དུ་གསུངས་པ། །འདི་ལ་གང་ཡང་མ་གྲུབ་སྟེ། །སྣང་བ་རང་གྲོལ་ཆོས་ཀྱི་དབྱིངས། །རྟོག་པ་རང་གྲོལ་ཡེ་ཤེས་ཆེ། །གཉིས་མེད་མཉམ་པ་ཆོས་སྐུའོ། །ཇི་སྐད་དུ། ཕག་མོ་མངོན་འབྱུང་ལས། །སྣང་བ་མེད་པའི་གནས་ལ་གནས། །སྣང་བ་མེད་པ་ཡང་དག་བརྟེན། །སྤྱོད་པ་མེད་པའི་ཆོས་རྣམས་ལ། །ཆོས་ཅན་མེད་ཅིང་ཆོས་ཉིད་མེད། །རྟེན་འབྲེལ་མཁའ་དང་མཉམ་པའི་ཆོས། །དངོས་མེད་མཚན་མ་མེད་པའོ། །གུར་ལས། །མ་སྐྱེས་པ་དང་མི་དམིགས་པ། །མི་ཕྱེད་ནམ་མཁའ་ལྟ་བུ་སྟེ། །ཟབ་ཅིང་ཞི་བའི་རང་བཞིན་ནི། །འདི་ནི་བྱང་ཆུབ་རིམ་བསྟན་པའོ། །དེ་ལྟ་བུའི་ཕྱག་རྒྱ་ཆེན་པོའ་གནས་ལུགས་འདི་ལ་ནི་དོན་དམ་པར་སྤྲོས་པའི་མཚན་མ་གང་ཡང་མ་གྲུབ་པ་སྟེ། ཕྱི་རོལ་གྱི་དོན་མ་སྐྱེས་པས་སྣང་བ་རང་གྲོལ་ཆོས་དབྱིངས་སུ་ཤར། ནང་ཤེས་པ་མི་དམིགས་པས་རྟོག་པ་རང་གྲོལ་ཡེ་ཤེས་ཆེན་པོར་དག །གསང་བ་གཟུང་འཛིན་གཉིས་མེད་བློ་འདས་མཉམ་པ་ཆེན་པོར་བརྡལ་བས་ཟབ་ཞི་སྤྲོས་པ་དང་བྲལ་བའི་ཆོས་ཀྱི་སྐུ་མངོན་དུ་གྱུར་བའོ། །གཉིས་པ་འཁོར་འདས་དབྱེར་མེད་ཕྱག་རྒྱ་ཆེན་པོའ་དོན་དུ་གསུངས་པ། །ཆུ་བོ་ཆེན་པོའ་རྒྱུན་འབབ་ལྟར། །ཇི་ལྟར་སྤྱད་ཀྱང་དོན་དང་ལྡན། །འདི་ནི་རྟག་ཏུ་སངས་རྒྱས་ཉིད། །འཁོར་བ་ཡུལ་མེད་བདེ་བ་ཆེའོ། །ཇི་སྐད་དུ། བརྟག་གཉིས་ལས། །འདི་ནི་འཁོར་བ་ཞེས་བྱ་སྟེ། །འདི་ཉིད་མྱ་ངན་འདས་པ་ཉིད། །འཁོར་བ་སྤངས་ནས་གཞན་དུ་ནི། །མྱ་ངན་འདས་པ་རྟོགས་མི་འགྱུར། །ཁ་སྦྱོར་ལས། །བདག་དང་གཞན་དུ་འཛིན་སྤངས་ཤིང་། །རང་གི་རིག་པའི་ཡེ་ཤེས་དེ། །དངོས་དང་དངོས་མེད་བདག་ཉིད་མཆོག །མཁའ་མཉམ་སྦྱོར་བ་རྡུལ་དང་བྲལ། །འདོད་ཆགས་ཆགས་བྲལ་འདྲེས་པ་སྟེ། །ཐབས་
ཤོག་ལྷེ་༥༩དང་ཤེས་རབ་ཤིན་ཏུ་འདྲེས། །དེ་ཉིད་སྲོགས་ཆགས་རྣམས་ཀྱི་སྲོག །དེ་ཉིད་མི་འགྱུར་དམ་པ་སྟེ། །དེ་ཉིད་ཀྱིས་ནི་ཐམས་ཅད་ཁྱབ། །དེ་འདི་སངས་རྒྱས་ཡེ་ཤེས་ཏེ། །དཔལ་ལྡན་ཧེ་རུ་ཀ་ཞེས་བྱ། །འདི་དང་དེ་དང་གཞན་ཡང་རུང་། །དངོས་དང་དངོས་མེད་འདི་ལས་བྱུང་། །ཞེས་དང་། སྡུག་བསྔལ་ཕུང་པོ་དུ་མའི་མཚན་གྱུར་པ། །འདི་ལས་གཞན་དུ་ཅུང་ཟད་ཡོད་མ་ཡིན། །བདེ་བ་མཐའ་ཡས་འབྱུང་བའི་རྒྱུར་གྱུར་པ། །དེ་ལས་གཞན་དུ་འགྲོ་བ་ཡོད་མ་ཡིན། །སྡུག་བསྔལ་མ་ལུས་ཟད་པར་འདོད་པ་དང་། །རྫོགས་སངས་རྒྱས་ཀྱི་བདེ་མཆོག་ཐོབ་འདོད་པས། །སེམས་ནི་བརྟན་པར་བྱས་ནས་འབད་པས་སྤྱད། །དེ་ཡི་རང་བཞིན་དངོས་པོ་མེད་པར་བྱ། །ཇི་སྲིད་རྟོག་པའི་མུན་པའི་ཡོལ་སྟུག་པོས། །སྐྱེ་དགུའི་ཡིད་བསྒྲིབས་དེ་སྲིད་སྡུག་མཐའ་ཡས། །ཇི་སྲིད་དེ་ནས་དེ་ནི་བྲལ་ཡིན་པས། །དེ་སྲིད་བདེ་བ་རྒྱ་ཆེན་ཐ་དད་མིན། །མཉམ་པ་ཀུན་གྱི་མཐར་ཐུག་འཕགས་དགྱེས་པའི། །དེ་ཡི་ཟད་ཕྱིར་རང་གི་བྱ་བ་ཡང་། །རྒྱས་པ་དེ་ཡིས་རང་གི་འགྲོ་བ་བལྟ། །དོན་ནི། །དེ་ཁོ་ན་ཉིད་ཕྱག་རྒྱ་ཆེན་པོ་རྟོགས་པའི་རྣལ་འབྱོར་པ་ནི་ཆུ་བོ་ཆེན་པོ་རྒྱུན་ཆད་པ་མེད་པར་འབབ་པ་ལྟར། དུས་རྟག་ཏུ་མཉམ་པར་བཞག་པ་ལས་མ་འདས་པས་ཇི་ལྟར་སྤྱད་ཀྱང་དོན་དང་ལྡན་པ་ཉིད་དེ། །འདི་ནི་རྟག་ཏུ་སངས་རྒྱས་ཀུན་དང་དགོངས་པ་དབྱེར་མི་ཕྱེད་པ་ཉིད་ཀྱི་ཕྱིར། །འཁོར་བ་ཡུལ་མེད་མྱ་ངན་ལས་འདས་པའི་བདེ་བ་ཆེན་པོ་འཁོར་འདས་དབྱེར་མེད་ཀྱི་འབྲས་བུ་མངོན་ཏུ་གྱུར་པའོ། །གསུམ་པ་མཐར་ཐུག་ཕྱག་རྒྱ་ཆེན་པོའ་དོན་དུ་གསུངས་པ། །ཆོས་རྣམས་རང་རང་ངོ་བོས་སྟོང་། །སྟོང་པར་འཛིན་བློ་རང་སར་དག །བློ་བྲལ་ཡིད་ལ་མི་བྱེད་པས། །འདི་ནི་སངས་རྒྱས་ཀུན་གྱི་ལམ། །ཇི་སྐད་དུ། ཁ་སྦྱོར་ལས། སྟོང་པ་བསྒོམ་པར་མི་བྱ་སྟེ། །སྟོང་
ཤོག་ལྷེ་༦༠མིན་བསྒོམ་པར་མི་བྱའོ། །སྟོང་པ་མི་སྤངས་རྣལ་འབྱོར་པས། །སྟོང་མིན་ཡོངས་སུ་མི་སྤང་ངོ་། །སྟོང་དང་སྟོང་མིན་གཟུང་བ་ལས། །རྣམ་རྟོག་ཉུང་མིན་སྐྱེ་བར་འགྱུར། །སྡོམ་འབྱུང་ལས། །ཡིད་མེད་ཡིད་ནི་བྱས་ནས་སུ། །ཅུང་ཟད་ཙམ་ཡང་བསམ་མི་བྱ། །སྟན་ལ་གནས་བཅས་བླ་མ་ཡི། །དྲིན་གྱིས་ཡང་དག་སྦྱར་བར་བྱ། །མཁའ་དང་ནམ་མཁའ་མཉམ་དེ་བཞིན། །སེམས་ནི་རོ་མཉམ་བསྒོམ་བྱ་སྟེ། །བསམ་གཏན་འཛིན་པས་ངེས་པར་གྲོལ། །རྟོག་གེའི་སྦྱོར་བ་རྣམ་པར་སྤངས། །ཅེས་དང་། དེ་བཞིན་སེམས་དེས་སེམས་མེད་ལ། །གཅིག་དང་ཐ་དད་ཇི་ལྟར་རྟོག །དངོས་དང་དངོས་མེད་ཤེས་རབ་དག །རྣམ་སྤངས་གང་ན་རང་ཉིད་ནི། །ལྷན་ཅིག་སྐྱེས་དགའི་རང་བཞིན་གསལ། །དོན་ནི། འདི་ལྟར་སྣང་བའི་གཟུང་འཛིན་གྱི་ཆོས་རྣམས་ནི། །རང་རང་གི་ངོ་བོས་སྟོང་ཞིང་། སྟོང་པར་འཛིན་མཁན་གྱི་ཤེས་བྱའི་བློའི་སྒྲིབ་པའང་རང་སར་དག་པས་བློ་བྲལ་ཡིད་ལ་མི་བྱེད་པ་འདི་ནི་དུས་གསུམ་དུ་གཤེགས་ཤིང་བཞུགས་ལ་འབྱོན་པར་འགྱུར་བའི་སངས་རྒྱས་ཀུན་གྱི་གསང་བའི་ལམ་རྨད་དུ་བྱུང་བ་སྟེ། །རྟོགས་བྱའི་གཞི་དང་། །ཐོབ་བྱའི་འབྲས་བུའང་དེ་ལས་ལོགས་སུ་མ་དམིགས་པས་ན་གཞི་ལམ་འབྲས་གསུམ་དབྱེར་མེད་པས་ནི་མཐར་ཐུག་དོན་གྱི་ཕྱག་རྒྱ་ཆེན་པོར་ཤེས་པར་བྱའོ། །དེ་ལྟར་ན་སྣང་སྲིད་རང་གྲོལ། འཁོར་འདས་དབྱེར་མེད། མཐར་ཐུག་བློ་འདས་གསུམ་གྱིས་འབྲས་བུའི་ཕྱག་རྒྱ་ཆེན་པོ་རང་བཞིན་ལྷུན་གྲུབ་དུ་གཏན་ལ་ཕབས་ནས། གསུམ་པ་མཇུག་གི་དོན་ལ་གསུམ། །སྐལ་ལྡན་པ་གདམས་པ། སྨོན་ལམ་གྱིས་མཚམས་སྦྱར་བ། །མཛད་བྱང་གིས་མཐའ་བརྒྱན་པའོ། །དང་པོ་ནི། །སྐལ་པ་རབ་ཏུ་གྱུར་པ་ལ། །བདག་གི་སྙིང་གཏམ་ཚིག་ཏུ་བསྡུས། །ཇི་སྐད་དུ། དཔལ་རྙོག་པ་མེད་པའི་རྒྱུད་ལས། །ཁྱད་པར་དུ་ཡང་མདོར་བསྡུས་པ། །བདག་གིས་གསལ་
ཤོག་ལྷེ་།།།་༦༡བར་བཤད་པ་ནི། །རྨོངས་པ་རྣམས་ལ་ཕན་འདོད་པས། །སྙིང་རྗེས་འདིར་ནི་བསྟན་པ་ཡིན། །དོན་ནི། རྡོ་རྗེ་ཐེག་པ་སྙིང་པོ་དོན་གྱི་གསང་ལམ་དུ་དཀྲིར་རུང་པས་དད་པ་དང་སྐལ་པ་རབ་ཏུ་གྱུར་པ་ལ། ནཱ་རོ་པཎྜི་ཏ་བདག་གིས་སྙིང་ཕྱུང་ནས་ལག་མཐིལ་དུ་བཞག་པ་ལྟ་བུའི་ཕྱག་རྒྱ་ཆེན་པོ་ཡིད་ལ་མི་བྱེད་པའི་གཏམ། ཉུང་ངུའི་ཚིག་ཏུ་བསྡུས་ཏེ་བསྟན་པ་ཡིན་ལ། དེ་ལྟར་བསྟན་པའི་རྒྱུ་མཚན་ཀྱང་། དང་པོའ་ལས་ཅན་ཟབ་པ་དང་རྒྱ་ཆེ་བའི་གཞུང་བསླབ་པར་མི་ནུས་པའི་བློ་དམན་པ་རྣམས་ལ་སྙིང་བརྩེ་བས་འོ་མ་ལས་མར་ཕྱུངས་པ་བཞིན་གདམས་ངག་གནད་དུ་བསྡུས་ཏེ་ངོ་སྤྲོད་ཀྱི་ཚུལ་དུ་བརྗོད་པ་ཡིན་ནོ། །གཉིས་པ་ནི། །འདི་ཡིས་འགྲོ་བ་མ་ལུས་པ། །ཕྱག་རྒྱ་ཆེ་ལ་གནས་པར་ཤོག །ཇི་སྐད་དུ། བརྟག་གཉིས་ལས། །སྟོང་ཉིད་སྙིང་རྗེ་དབྱེར་མེད་པས། །བྱང་ཆུབ་སེམས་ཞེས་རབ་ཏུ་བརྗོད། །བཤད་རྒྱུད་ལས། །སེམས་ཅན་ཐམས་ཅད་བདེ་གྱུར་ཅིག །སེམས་ཅན་ཐམས་ཅད་སྐྱོན་མེད་པ། །གང་གིས་ལམ་གྱིས་འགྲོ་འགྱུར་བ། །དེས་ནི་སངས་རྒྱས་མྱུར་ཐོབ་ཤོག །དོན་ནི། ངོ་བོ་སྟོང་ཉིད་ཕྱག་རྒྱ་ཆེན་པོ་ལས་མ་གཡོས་བཞིན་དུ། གདངས་དམིགས་པ་མེད་པའི་སྙིང་རྗེ་ཆེན་པོས་གཞུང་འདི་བརྩམས་པས་འགྲོ་བ་མ་ལུས་པ་གནས་སྐབས་བདེ་བ་དང་། མཐར་ཐུག་ཕན་པ་བླ་ན་མེད་པ་སྟོང་ཉིད་དང་སྙིང་རྗེ་དབྱེར་མེད་པའི་ཕྱག་རྒྱ་ཆེན་པོའ་ལམ་གྱི་གཞོན་པས་བགྲོད་དེ་སྐུ་བཞིའི་འབྲས་བུ་ལ་གནས་ནས་དོན་གཉིས་ལྷུན་གྱིས་གྲུབ་པར་ཤོག་ཅིག་ཅེས་པའོ། །གསུམ་པ་ནི། མཁས་པ་ཆེན་པོ་ན་རོ་པའི་ཞལ་སྔ་ནས། མར་པ་ཆོས་ཀྱི་བློ་གྲོས་ལ་ཕུལླ་ཧ་རིར་གནང་བའོ། །ཞེས་པ་སྟེ་གོ་སླའོ། །ཞེས་པའང་དཔལ་མཁའ་སྤྱོད་དབང་པོའ་ས་བཅད་དང་། རྗེ་བདུན་པ་ཆོས་གྲགས་རྒྱ་མཚོའ་ལུང་སྦྱོར་སོགས་ཕྱོགས་གཅིག་ཏུ་སྦྱར་ཏེ། ངག་དོན་མདོར་བསྡུས་པའི་ཚུལ་གྱིས་
ཤོག་ལྷེ་༦༢བྱ་བྲལ་བ་མཉྫུ་གྷོ་ཥས་བསྡེབས་པ་སུ་ཤྲེ་ཡོ་བྷ་བ་ཏུ།


text:
ཚེ་རྒྱལ། པིར་མིང་རང་སྒྲ། བོད་ཀྱི་རྩོམ་པ་པོ། འབུམ་རམས་པ། རྩོམ་སྒྲིག་ཞུས་ཆེན་པ། ཞིབ་འཇུག་ཁ་ཕྱོགས། ནང་བསྟན། རྩོམ་རིག  >དང >  >  >  >(རྒྱ་ཡིག) >སོགས་རིག་གཞུང་ཞིབ་འཇུག་དང་རྩོམ་རིག་བརྩམས་ཆོས་ཀྱི་དཔེ་དེབ་དྲུག་ཙམ་དཔེ་སྐྲུན་ཞུས་ཡོད། >དེབ༡༢དང་། >དེབ༡༨། གཞན་ཡང་ >དེབ༧བཅས་དེབ་༣༧ཙམ་གཙོ་སྒྲིག་ཞུས་ཏེ་ཀྲུང་གོའི་བོད་རིག་པ་དཔེ་སྐྲུན་ཁང་དང་། མཚོ་སྔོན་མི་རིགས་དཔེ་སྐྲུན་ཁང་གིས་དཔེ་སྐྲུན་བྱས་ཡོད།སྐབས་གསུམ་པའི་སྦྲང་ཆར་རྩོམ་རིག་བྱ་དགའ་དང་། སྐབས་གཉིས་པའི་གངས་རྒྱན་རྟགས་མའི་རྩོམ་རིག་བྱ་དགའ། མཚོ་སྔོན་ཞིང་ཆེན"རྒྱལ་ཁབ་བཙུགས་ནས་ལོ་འཁོར་ང་ལྔའི"རྩོམ་རིག་བྱ་དགའ། མཚོ་སྔོན་ཞིང་ཆེན"རྒྱལ་ཁབ་བཙུགས་ནས་ལོ་འཁོར་དྲུག་ཅུའི"རྩོམ་རིག་བྱ་དགའ། རྒྱལ་ཡོངས"ཏུང་ལེ་བུམ་པ"སྐབས་ཉེར་གསུམ་པའི་སྒྲུང་གཏམ་བྱ་དགའ་དང་། སྐབས་ལྔ་བའི >རྩོམ་རིག་བྱ་དགའ་བཅས་ཐོབ་མྱོང་།མཚོ་སྔོན་ཞིང་ཆེན་རྩོམ་པ་པོའི་མཐུན་ཚོགས་ཀྱི་ཚོགས་མི་དང་། མཚོ་སྔོན་ཞིང་ཆེན་ལོ་ཙཱ་བ་མཐུན་ཚོགས་ཀྱི་ཚོགས་མི། ད་ལྟ་མཚོ་སྔོན་ཞིང་ཆེན་རིག་གནས་ཁང་ >རྩོམ་སྒྲིག་ཁང་དུ་རྩོམ་སྒྲིག་གི་ལས་ཀ་གཉེར་མུས་སུ་ཡོད།
ཁ་སྒང་ས་ཆ་ནི་མདོ་སྨད་དཔའ་ལུང་རྫོང་ཁོངས་ཏེ། ད་ལྟའི་བཱ་ཡན་གྲོང་བརྡལ་ནས་ནུབ་ཏུ་སྤྱི་ལེ་བཅུ་ཕྲག་ཙམ་ཕྱིན་ན་ཁ་སྒང་གི་ས་སྣེ་ཟིན་ཐུབ། ལོ་རྒྱུས་སྟེང་ཁ་སྒང་གི་མིང་ཐོགས་ཚུལ་ལ་བཤད་སྟངས་གཉིས་མཆིས་ཏེ། དཔྱོད་ལྡན་མང་པོ་ཞིག་གིས་ཨ་མ་ཀླུ་སྨན་ནས་ཀ་མདོའི་གདོང་དམར་སྣའི་བར་གྱི་ས་ཆ་འདི་རི་སྒང་ཁ་རྒྱུད་མང་པོས་གྲུབ་པས་ཁ་སྒང་ཞེས་ཐོགས་པར་བཤད་ལ། འགའ་ཞིག་གིས་ཆག་གསུམ་གྱི་(རྒྱལ་ར་ཆག ཆག་ཐོག ཆག་ནང) ཡ་གྱལ་ཆག་ནང་གི་མཁར་དེ་རིའི་ཁ་རྒྱུད་འདི་ལ་གནས་པས་མཁར་སྒང་ཞེས་ཐོགས་པར་བཤད། གང་ལྟར་ད་ལྟའི་དུས་སུ་ཁ་སྒང་ཞེས་བྲིས་འབྱམས་སུ་སོང་ཡོད་པས་འདིར་ཡང་ཁ་སྒང་ཞེས་པའི་འབྲི་ཚུལ་འདི་སྤྱོད་རྒྱུ་ཡིན་ནོ། །
ཁ་སྒང་ས་ཆ་འདིར་སྔོན་མི་རིགས་གཞན་གྱི་དྲི་མི་བྲོ་བར་བོད་ཁོ་ན་གནས་ཤིང་། དཔའ་ལུང་ས་ཆ་འདི་ལ་བུ་རྒྱུད་བཅོ་བརྒྱད་ཅེས་བགྲང་སྲོལ་ཡོད་པ་བཞིན་གནས་འདི་ལ་ཤཱཀྱ་བུ་རྒྱུད། བ་མགོ་བུ་རྒྱུད། ཁ་མ་བུ་རྒྱུད། ཚེ་བརྟན་བུ་རྒྱུད་སོགས་ཀྱིས་བདག་གིར་བཟུང་ཞིང་། ད་ལྟ་བོད་རྒྱ་ཧོས་གསུམ་མཉམ་དུ་གནས་ཡོད་ལ། བཅིངས་གྲོལ་རྗེས་ནས་ཨ་སྔོན་ཡུལ་ཚོ། ས་ནེམ་པོ་ཡུལ་ཚོ། སྟག་ལུང་ཡུལ་ཚོ་བཅས་སྲིད་འཛིན་ཡུལ་ཚོ་གསུམ་བཙུགས་པས་ད་ལྟའི་ཁ་སྒང་ཞེས་པའི་ས་ཆ་ནི་གོང་གི་ཡུལ་ཚོ་འདི་གསུམ་པོ་ལ་ངོས་འཛིན་པ་ཡིན། ཁ་སྒང་ས་ཆ་ནི་སྔོན་ནས་བོད་ཀྱི་མདའ་རྩེད་ཆེས་ཆེར་དར་བའི་ས་ཁུལ་ཞིག་ཡིན་ཅིང་། ད་ལྟ་མདའ་སྡེ་ཉི་ཤུ་ཙམ་ཡོད་པ་ནི་རིམ་བཞིན་ཆག་ནང་དང་། ལྷས་རྒན། གཞི་སྐྱོང་གོང་ཞོལ། དགུ་རོང་། དངུལ་སྡོང་ལ་ཁ། རུ་མང་། ཤཱཀྱ་བུ་རྒྱུད། ཝ་རྒྱ། ཆུ་དམར། རྒྱ་རྒྱ། ཝ་ཤུལ། ཀོའུ་བ། ཐང་དཀར། ཝུ་ལེ། རྭ་གུག རྣམ་གཤོང་། ཁ་མ་བུ་རྒྱུད་སྲིབ། ཡ་རུང་། དབོན་རྒྱ་བཅས་སོ། །
གཅིག ཁ་སྒང་གི་མདའ་རྩེད་བྱུང་འཕེལ་གྱི་སྐོར།
མདའ་རྩེད་ནི་བོད་ཀྱི་སྣ་འདུས་རང་བཞིན་གྱི་རྩེད་མོ་ཞིག་ཡིན། བོད་ཀྱི་ལོ་རྒྱུས་སྟེང་མདའ་ནི་མངའ་མཛད་བཅུ་གཉིས་སྐབས་ཀྱི་དང་པོ་གནོད་སྦྱིན་ནག་པོས་དབང་མཛད་སྐབས་བྱུང་བར་གྲགས་ཤིང་། སྐབས་དེའི་མདའ་གཞུའི་ནུས་པ་མཚོན་ཆའི་དོད་ཙམ་ལས་རྩེད་ཆས་སུ་མི་འགྲོ་ལ། དེ་ཡང་ཚོ་བ་དང་ཚོ་རྒྱུད་ཀྱི་བར་དང་། ས་ཁུལ་དང་ས་ཁུལ་གྱི་བར། ཡང་ན་རང་ཉིད་སྲུང་སྐྱོབ་དང་། རི་དྭགས་རྔོན་གཤོར་སོགས་ཀྱི་ཆེད་དུ་སྤྱོད་པ་ལས་མདའ་རྩེད་ཅེས་པ་དར་མེད་དོ། །
ཁ་སྒང་ས་ཆའི་མདའ་རྩེད་ཀྱི་ཐོག་མའི་འབྱུང་ཁུངས་སྐོར་ལ་བཤད་ཚུལ་མ་ལྟ་བུ་གཉིས་དང་བུ་ལྟ་བུ་གཅིག་སྟེ་གསུམ་ཡོད་པ་ལས། དང་པོ་གཉིས་ནི། དེ་ཡང་ད་ལྟའི་ལོ་རྒྱུས་ཞིབ་འཇུག་པ་རྣམས་ཀྱིས་བརྟག་དཔྱད་ཞིབ་འཇུག་བྱས་པའི་འབྲས་བུ་དང་། ས་འདིའི་མི་རྣམས་ཀྱི་བཤད་རྒྱུན་ལྟར་ན། ཁ་སྒང་ས་ཆའི་བོད་མི་རྣམས་ནི་བོད་བཙན་པོའི་སྐབས་སུ་རྒྱ་བོད་སོ་སྲུང་དུ་མངགས་པའི་དམག་མིའི་རྒྱུད་པ་ཡིན་ཅིང་། ཁོ་ཚོས་མཚོན་ཆ་མདའ་གཞི་ལ་བརྟེན་ནས་མཐའ་མཚམས་སྲུང་བའི་ཞོར་ནས་སྐྱེན་པོའི་མཐེབ་རྩལ་སྦྱོང་ཕྱིར་འབེན་འདྲ་ལས་ཏེ་མདའ་སྦྱོང་བྱས་པ་དང་། མདའ་སྦྱོང་བྱེད་ཚུལ་ནི་དམག་དཔོན་ཕན་ཚུན་བར་རྒྱལ་ཕམ་གྱི་རྒྱལ་སྐུགས་ཏེ་སྦྱོང་བརྡར་བྱེད་པ་དང་། དམག་མི་རེ་རེ་ལ་སྐུགས་ཡ་བཏགས་ཏེ་སྦྱོང་བརྡར་བྱས་ནས་རྒྱལ་བ་ལ་བྱ་དགའི་དཔུང་བསྟོད་ཅིང་། ཕམ་ཁ་བྱུང་བ་དེས་རྒྱལ་ཅི་ཞིག་བཞག་པ་སྔོན་གྱི་ཁ་དན་ལྟར་སྒྲུབ་དགོས་པས་དམག་མི་རྣམས་ཀྱིས་རང་ཉིད་ལ་རྒྱལ་ཁ་འཐོབ་ཕྱིར་ཡུལ་ལྷ་གཞི་བདག་ལ་བསང་བཏང་སྟེ་འཕྲིན་ལས་བཅོལ་བ་དང་། མཐུ་ཆེན་ལ་གཉེར་གཏད་དེ་བསམ་དོན་འགྲུབ་པའི་ཆོ་ག་མང་པོ་བྱས་ཤིང་། འགྲན་བསྡུར་ལས་རྣམ་པར་རྒྱལ་བ་ན་གླུ་ལེན་གར་རྩེད་ཀྱི་དགའ་འབོད་བྱེད་པ་རིམ་པར་འབངས་མིའི་ཁྲོད་དུ་དར་བ་ལ་བརྟེན་ནས་ད་གཟོད་མདའ་རྩེད་བྱུང་བར་བཤད། གཉིས་པ་ནི། ལྷ་ལུང་དཔལ་གྱི་རྡོ་རྗེས་བོད་རྒྱལ་གླང་དར་མ་བཀྲོངས་ཏེ་བྲོས་བྱོལ་དུ་མདོ་སྨད་ས་ཆར་བྱོན་ཅིང་། གླང་དར་དགྲོང་བྱེད་ཀྱི་ལྕགས་མདའ་ལྕགས་གཞུ་ལོ་བའི་རྡོ་རྗེ་བྲག་ཅེས་པར་སྦས་པ་ཕྱིས་སུ་ས་དེའི་མང་ཚོགས་ཀྱིས་བཏོན་ཏེ་ལྷ་ལུང་དཔལ་རྡོར་ལ་རྗེས་དྲན་གྱི་ཚུལ་དུ་མདའ་མོའི་འགྲན་བསྡུར་བྱས་པ་ཕྱིས་སུ་ད་ལྟའི་མདའ་རྩེད་དུ་གྱུར་བར་སྨྲ། བུ་ལྟ་བུའི་བཤད་ཚུལ་ནི། གླིང་གེ་སར་རྒྱལ་པོས་ཕྱོགས་བཞི་དགྲ་བཞི་བཏུལ། རྫོང་ཆེན་བཅོ་བརྒྱད་ཕབ་སྟེ་ཡུལ་ཁམས་བདེ་ལ་བཀོད་པའི་མཚོན་ཆ་གཙོ་བོ་མདའ་གཞུ་ཡིན་པས་ས་འདིའི་མང་ཚོགས་ལ་རིམ་བཞིན་མདའ་རྩལ་སྦྱོང་བའི་སྲོལ་ཞིག་དར་བ་དེ་ཕྱིས་སུ་མདའ་རྩེད་དུ་གྱུར་བར་ཡང་བཤད་དོ། །
གཉིས། ཁ་སྒང་ས་ཆའི་མདའ་རྩེད་ཀྱི་ཡུལ་སྲོལ།
གོང་གི་བཤད་ཚུལ་དེ་དག་གི་གང་ཞིག་ཡིན་ཡང་། ཁ་སྒང་ས་ཆའི་མདའ་འགྲན་དང་རྩེད་མོ་ལྷན་དུ་སྦྱར་བའི་དམངས་སྲོལ་རང་བཞིན་ལྡན་པའི་ཡུལ་སྲོལ་འདི་དར་ནས་ད་ལྟའི་བར་ཧ་ལམ་ལོ་ངོ་ཆིག་སྟོང་ཡས་མས་ཙམ་སོང་ཡོད་ཅིང་། མདའ་རྩེད་ནི་མདའ་འཕེན་འགྲན་བསྡུར་དང་གླུ་ལེན་རྩེད་མོ་ལྷན་དུ་སྦྲེལ་བའི་ལུས་རྩལ་དང་རིག་རྩལ་གཉིས་ཀྱི་བསྡུས་མིང་ཞིག་ཡིན་པར་མ་ཟད། གོས་རྒྱན་གྱི་མེ་ཏོག་བཞད་པ་དང་བཟའ་བཏུང་གི་རྒྱ་མཚོ་བསྐྱིལ་བའི་དམངས་སྲོལ་གྱི་བྱ་འགུལ་ཆེ་ཤོས་ཤིག་ཀྱང་ཡིན། ཁ་སྒང་ས་ཆའི་མདའ་རྩེད་ལ་ཕྱིའི་རྣམ་པའམ་གོ་རིམ་གྱི་སྟེང་ནས་དབྱེ་ན། སྔོན་འགྲོའི་བྱེད་སྒོ། མདའ་འཕེན། གླུ་རྩེད་འགྲན་པའི་རིམ་པ་སྟེ་གསུམ་འདུས། དང་པོ་སྔོན་འགྲོའི་བྱེད་སྒོ་ནི་མདའ་སྡེ་ཕན་ཚུན་གྱིས་རང་ཕྱོགས་ནས་བསྒྲུབ་རྒྱུའི་ལས་སྒོ་ཡིན་ལ། དེ་ནི་མདའ་རྩལ་འགྲན་བསྡུར་མགོ་མ་ཚུགས་པའི་སྔོན་གྱི་བྱེད་སྒོ་ཡིན་པས་དོན་དུ་མདའ་རྩེད་དངོས་ཀྱི་ནང་དུ་འདུ་མེད་མོད། མདའ་རྩེད་ཁྲོད་ངེས་པར་མེད་དུ་མི་རུང་བའི་བྱེད་སྒོ་ཞིག་ཡིན་པར་མ་ཟད། སྔོན་འགྲོའི་བྱེད་སྒོ་མ་བརྒྱུད་པར་མདའ་རྩེད་ཡོང་ཐབས་མེད་པ་ཞིག་ཀྱང་ཡིན། སྔོན་འགྲོའི་བྱེད་སྒོ་ལ་དབྱེ་ན། ༡.གྲོས་བྱེད་པ། ༢.མཐེབ་བསྡུས་པ།༣.བསང་ཕུད་པ་སྟེ་ཆོ་ག་གསུམ་ཡོད།
དང་པོ་གྲོས་བྱེད་པ་ལ་ཐོག་མར་རང་སྡེའི་ནང་ཁུལ་ནས་མདའ་རྩེད་ཀྱི་གསང་གྲོས་བྱེད་པ་དང་། དེ་ནས་གྲོས་ཀྱི་དོན་སྒོ་ལྟར་སྲུ་སྡེ་ལ་གྲོས་བྱེད་པ་དེ་ཡིན། རང་སྡེ་ནས་གྲོས་བྱེད་ཚུལ་ལ་ཐོག་མར་སྡེ་ཡ་འདེམས་པ། དེ་ནས་གཟའ་སྐར་འཕྲོད་སྦྱོར་དགེ་བའི་ཉི་མ་བདམས་པ།མདའ་དཔོན་བདམས་པ། མ་བུ་ཁྲིད་པའི་མདའ་པ་བདམས་པ་བཅས་རིམ་པ་ཅུང་མང་པས་སྤྱིར་བཏང་དུ་གྲོས་ཚོགས་ཐེངས་གཅིག་གཉིས་ཙམ་གྱིས་ཐག་ཆོད་པ་ཞིག་མིན་པས་གྲོས་བྱེད་ཚོགས་འདུ་ཐེངས་དུ་མར་བསྡུ་དགོས་ཤིང་། འདི་དག་རང་སྡེ་ནང་ཁུལ་གྱི་གསང་གྲོས་ཡིན་པས་གྲོས་གཏམ་ཕྱི་ལ་ཤོར་མི་རུང་། ཚོགས་ཞུགས་མི་སྣའི་ཐད་ནས་ཀྱང་སྡེ་བའི་ཁ་འགོ་བ་དང་། རྒན་པོ། མདའ་པ་རྒན་པ་འགའ་ལས་སྤྱིར་བཏང་གི་སྡེ་མི་གང་ཡིན་ཚོགས་ཐོག་ཏུ་ཞུགས་མི་ཆོག སྐུགས་སྡེ་ཐག་བཅད་རྗེས་ཉིན་བཟང་གང་ཞིག་ལ་མི་སྣ་ཆེད་དུ་མངགས་ཏེ་སྲུ་སྡེ་ལ་གྲོས་བྱེད་དུ་འགྲོ་ཞིང་། ཆེད་མངགས་མི་སྣ་དེར་གསང་གྲོས་ཀྱི་རྩ་བའི་དགོངས་དོན་ཙམ་གསལ་བརྡ་སྒྲོན་པ་ལས་གྲོས་ཐག་གཅོད་པའི་དབང་ཆ་མེད། ཆེད་མངགས་པའི་དོན་ལྟར་སྲུ་སྡེས་ཀྱང་དུས་ཡུན་ངེས་ཅན་བེད་སྤྱད་དེ་གྲོས་ཚོགས་བསྡུ་བ་དང་། དགོས་གལ་ཆེ་ན་མོ་ཁ་རྩིས་ཁ་ཞུས་པའི་སྲོལ་ཡང་ཡོད། སྲུ་སྡེ་ལའང་གྲོས་འཆམ་བྱུང་བ་ན་ད་གཟོད་ཕྱོགས་གཉིས་ཀས་སྡེ་གྲོས་བྱེད་པ་དང་། དེ་ལས་ཕན་ཚུན་གྱི་མདའ་པའི་གྲངས་ཀ མདའ་རྩེད་ཀྱི་གནས། ཞིབ་ཕྲའི་སྒྲིག་ལམ་སོགས་ལ་གྲོས་སྡུར་བྱེད་པ་ཡིན་ནོ། །
མདའ་རྩེད་བྱ་རྒྱུར་གྲོས་ཐག་བཅད་པ་ནས་མདའ་རྩེད་དངོས་སུ་མགོ་མ་བརྩམས་པའི་བར་ནི་མཐེབ་བསྡུས་པ་དང་། ཡུལ་ལྷ་གཞི་བདག་ལ་བསང་གསུར་གཏོང་བའི་དུས་རིམ་ཡིན། སྤྱིར་བཏང་མདའ་རྩེད་ཡོད་པའི་ལོ་དེར་མཐེབ་བསྡུས་གྲངས་མང་ལ་བསྡུས་ཡུན་ཐུང་བའི་རྩ་དོན་དེ་སྲུང་འཛིན་བྱེད་དེ། ཉི་མ་རེ་རེར་མཐེབ་བསྡུས་ལ་བསྡུས་ཡུན་རིང་དྲགས་ན་མཐེབ་རྩལ་དང་འཐེན་རྩལ་ལ་གནོད་པས་བསྡུས་ཡུན་ཐུང་ངུར་གཏོང་བ་ཡིན། མཐེབ་བསྡུས་དང་བསང་གསུར་གཏོང་བའི་ཆོ་ག་གཉིས་སྦྲགས་ཏེ་བྱེད་པ་དང་། བསང་རྫས་བསྡུ་ཐབས་ལ་སྤྱི་བསང་ཡིན་ན་བསང་རྫས་གཞུང་ནས་གཏོང་བ་དང་མདའ་པའི་ཁྱིམ་ནས་བསྡུ་བའི་བྱེད་ཐབས་གཉིས་དང་། ཁྱིམ་བསང་ཡིན་ན་མདའ་པ་རང་གི་ཁྱིམ་ནས་འདོན་དགོས། བསང་རྫས་ཀྱི་རྒྱ་གྲངས་ལ་མཐའ་གཅིག་ཏུ་ཚད་འཛིན་མེད་ཅིང་། སྤྱི་བསང་ནི་སྤྱིར་བཏང་དུ་མདའ་རྩེད་བྱ་རྒྱུའི་གྲོས་ཐག་བཅད་པ་ནས་མདའ་རྩེད་མཇུག་བསྡུ་རག་བར་གཏོང་ཞིང་། དེ་ནི་གྲོས་ཐག་བཅད་པའི་ཉིན་ནས་མདའ་རྩེད་མཇུག་བསྡུ་རག་བར་དུ་ཉིན་ག་ཚོད་ཡོད་པ་དེས་ཐད་ཀར་ཐག་གཅོད་བྱེད་པས་དུས་ཡུན་གཏན་ཁེལ་བྱེད་ཐབས་མེད། དེ་བཞིན་དུ་བསང་རྫས་ཀྱི་རྒྱ་གྲངས་ལའང་མཐའ་གཅིག་ཏུ་ཚོད་འཛིན་བྱེད་མི་ནུས། ཡིན་ནའང་། མདའ་རྩེད་ཐེངས་གཅིག་ཁྲོད་འབྲུ་རིགས་རྒྱ་མ་ཆིག་སྟོང་ཡན་གྱི་བསང་ངེས་པར་གཏོང་བཞིན་ཡོད། དེ་ཡང་བསང་ལ་དཀར་བསང་དང་དམར་བསང(གསུར)གཉིས་ཡོད་པ་ལས། དཀར་བསང་གི་རྒྱུ་ནི། གྲོ། ནས། ཤུག་པ། བ་ལུ། ཕྱེ། རྩམ་པ། ཇ། ཀ་ར་བྱེ་མ། སིལ་ཏོག མཁན་པ། མར། འོ་མ། བཟང་དྲུག གཞན་ཡང་དྲི་ཞིམ་ལྡན་པའི་ཤིང་རིགས་དང་མེ་ཏོག་སྣ་ཚོགས་ཀྱང་རུང་ངོ་། །དམར་བསང་ནི་སྤྱིར་བཏང་མདའ་རྩེད་ཁྲོད་འགོག་ལ། ལྷག་པར་ཁྱིམ་མཚེས་མདའ་སྡེ་ཕན་ཚུན་བར་མདའ་རྩེད་བྱེད་སྐབས་དམར་བསང་གཏོང་མི་ཆོག གྲོས་ཚོགས་ལས་དམར་བསང་མི་གཏོང་བར་ཐག་བཅད་ན་སོ་སོས་མནའ་བཞག་དམ་བཅའ་འབུལ་དགོས།དམར་བསང་ངམ་གསུར་ལ་གསོན་གསུར་དང་གསུར་གཉིས་ཡོད་ཅིང་། གསོན་གསུར་ནི་ར་ནག་པོ་དཀར་ཐིག་མེད་པ་ཞིག་ཐོག་མར་རྭ་སྟེང་དང་གདོང་ཁུག་ལ་མར་རྒྱན་བཏང་། ཤུག་བདུག་བྱེད། ཤུག་ཆུས་བཀྲུས་ཏེ་སུག་བཞི་ཐག་པས་བསྡམས་རྗེས་མེ་ལྕེ་ལྷབ་ལྷུབ་གཡོ་བའི་མེ་ནང་དུ་གསོན་པོར་འཕངས་ཏེ་ནག་ཕྱོགས་ཀྱི་ཡུལ་ལྷ་གཞི་བདག་ལ་མཆོད་པ་འབུལ་བ་ཡིན། སྤྱིར་བཏང་གསུར་གཏོང་ཚུལ་རྣམ་པ་གཉིས་ཡོད་དེ།གསུར་ཆེན་གཏོང་ན་གསུར་ར་དག་གཙང་བྱེད་ཐབས་གོང་དང་འདྲ་ལ། དེ་ནས་དབུགས་བསྒགས་ཏེ་གསོད་པའམ་ཡང་ན་ཨོལ་བ་ཕུད(སྐེ་གཅོད་པ)དེ་བསད་རྗེས་པགས་པ་ཤ་རུས་རྒྱུས་པ་སོགས་སོ་སོར་མ་འཕྲལ་བར་མེ་ལ་བསྐྱོན་ཅིང་། གསུར་ཆུང་ཡིན་ན་ར་བཤས་ཏེ་ཤ་སྣ་དགུ་གསུར་ལ་ཕུད་རྗེས་བྱིངས་ནི་མདའ་པར་ཤ་སྐལ་བརྒྱབ་ཆོག འདི་དག་ནི་སྤྱི་བསང་གི་སྐོར་ཡིན་ལ། ཁྱིམ་བསང་ལ་བརྒྱ་བསང་ཁྲི་བསང་།གསུར(གོང་སྨྲས་ཀྱི་རྒྱ་དེ་འདྲ་མི་ཆེ་བར་ཤ་སྣ་གཅིག་ཙམ་ཡང་ཆོག)སོགས་ཀྱི་རིགས་མང་པོ་ཡོད། “བསང་ཁས་ལེན”ནི་སྐུགས་ཡའི་ཕྱོགས་ཀྱི་མདའ་མང་པོ་འབེན་འདྲ་ལ་ཕོག་སྟེ་མ་བུ་གང་རུང་ལོངས་པའི་སྐབས་དང་། ཡང་ན་རང་ཕྱོགས་ཀྱི་མདའ་མང་པོ་ཕོག་སྟེ་མ་བུ་ལོངས་ཏེ་རྒྱལ་ཕམ་གྱི་དབྱེ་བར་ཉེ་བའི་སྐབས་སུ“བསང་ཁས་ལེན”བྱེད་ལ། དེ་ལ“བསང་ཁས་ལེན”དང”གསུར་ཁས་ལེན”གཉིས་ཡོད་པ་ལས་སྤྱིར་བཏང་བསང་ཁས་ལེན་ནི་དཀར་བསང་ལ་ངོས་འཛིན་ཅིང་། གསུར་ཁས་ལེན་ནི་དམར་བསང་ཁས་བླངས་པ་དེ་ལ་ཟེར། ལེན་ཚུལ་ནི་རང་གི་མདའ་བརྟན་པའི་ཆེད་དང་གཞན་གྱི་མདའ་འདྲུད་པའི་ཆེད་ཡིན། དེ་ལ་བརྒྱ་བསང་ཁྲི་བསང་བྱས་ཏེ་ཁས་ལེན་པ་སོགས་མང་པོ་ཡོད། “བསང་ཁས་ལེན”ནི་སྤྱིར་བཏང་ལྐོག་ཏུ་ཁས་ལེན་ལ། མདའ་དཔོན་དང་། མདའ་པ། དེ་མིན་མདའ་སྡེའི་ཕྱོགས་ཀྱི་གཉེན་པོ་གང་རུང་སྟེ་གྲོས་ཚོགས་སྐབས་གསང་བའི་སྒོ་ནས་གཏན་ཁེལ་བྱས་པའི་མི་དང་། ཡང་ན་མདའ་པ་རང་སྒེར་རམ་མདའ་བའི་ཁྱིམ་ཚང་གིས་ཁས་ལེན་བྱེད་པ་གང་རུང་ཡོད། དེ་བཞིན་དུ“བསང་ཁས་ལེན”གྱི་བསང་རྫས་བསྡུ་ཐབས་ཀྱང་སྡེ་ཚོགས་སྐབས་ངེས་གཏན་བྱས་པའི་མི་དེས་ཁས་བླངས་པ་ཡིན་ན་བསང་རྫས་སྡེ་གཞུང་ནས་གཏོང་བ་དང་། མདའ་པ་རང་སྒེར་རམ་མདའ་བའི་ཁྱིམ་ཚང་གིས་ཁས་བླངས་པ་ཡིན་ན་བསང་རྫས་མདའ་པ་རང་ཉིད་དམ་སུས་ཁས་བླངས་པ་དེས་འགན་འཁུར་དགོས་སོ། །
གཉིས་པ་མདའ་འཕེན་དངོས་ལ། དགྲ་ལྷ་འགོད་པ། སྐུགས་རར་བསྐྱོད་པ། མ་བུ་བསུ་བ། སྐུགས་ཡ་འདོགས་པ། མདའ་འབོད་པ།མདའ་འགོག་པ། མདའ་བསུ་བ། སྐུགས་ཡ་བསུ་བ་སོགས་ཀྱི་རིམ་པ་མང་པོ་ཞིག་ལྡན་ལ། དེ་ལས་དགྲ་ལྷ་འགོད་པ་དང་སྐུགས་ཡ་བསུ་བ་གཉིས་སྐུགས་རའི་ནང་གི་བྱ་འགུལ་མིན་པས་ལྟད་མོ་པའི་འདྲེན་བྱེད་དཔལ་དུ་དངོས་སུ་སྣང་མི་ཐུབ།
༡.དགྲ་ལྷ་འགོད་པ་ནི། མདའ་འགྲན་གྱི་ཉིན་དང་པོར་མདའ་པ་རྣམས་བསང་ཁྲིའི་མཐའ་ལ་འདུས་ཏེ་བསང་དུད་དགུང་ལ་རེག་པའི་སྤྱི་བསང་བཏང་རྗེས། གཉེན་པོ་ཞིག་གམ་མདའ་དཔོན་གང་རུང་གིས་ཡུལ་ལྷ་གཞི་བདག་གི་ཚོགས་ལ་མདའ་པ་རྣམས་ལ་དགྲ་ལྷ་ཞུགས་པའི་འདོད་གསོལ་དབྱངས་སུ་འགུགས་པ་དང་། ཤུག་བདུག་དང་བུམ་ཆུར་ཁ་རེག་སྟེ་ལུས་ལ་བྱུགས་ཤིང་། མདའ་གཞུ་དགུང་ལ་བཏེགས་ཏེ་ཀི་བསྭོ་ལྷ་རྒྱལ་གྱི་ལྷ་འབོད་བྱེད་བཞིན་བསང་ཁྲིར་སྐོར་བ་རྒྱག་པ་དང་། ཆང་གི་མཆོད་ཁ་འཕེན་པ། དེ་ཡང་སྐུགས་སྡེ་ཁ་ཐག་རིང་ཞིང་ཁོག་དཔུང་ལ་རྒྱ་འཛིན་དགོས་པ་ཡིན་ན། མདའ་པ་རྣམས་རང་ཉིད་མདའ་པར་བདམས་པ་ནས་ཁྱིམ་དུ་མི་ཉལ་བར་གཞུང་ཁང་སོགས་སུ་ལྷན་དུ་སྡོད་།གལ་ཏེ་ཁྱིམ་དུ་བཏང་ན་ཡང་རང་གི་བུད་མེད་ཀྱི་གམ་ནས་མི་ཉལ་བ་སོགས་མནོལ་གྲིབ་ལ་ཤིན་ཏུ་འཛེམས། དེ་བཞིན་སྐུགས་སྡེ་ལ་ཁོག་དཔུང་འཛིན་མི་དགོས་པ་ཡིན་ཡང་མདའ་འགྲན་དངོས་སུ་མགོ་བརྩམས་པའི་ཉིན་གྱི་དགྲ་ལྷ་བཀོད་པ་ནས་མདའ་འགྲན་མཇུག་རྫོགས་པའི་བར་དུ་རང་གི་བུད་མེད་དམ་བུད་མེད་གཞན་གྱི་མནོལ་གྲིབ་ལ་འཛེམས་དགོས་སོ། །དགྲ་ལྷ་འགོད་པའི་ཆོ་ག་མཇུག་གྲིལ་རྗེས་ད་གཟོད་མདའ་དཔོན་གྱིས་མགོ་ཁྲིད་ཅིང་ཕྲེང་བར་བསྒྲིགས་ཏེ་སྐུགས་རར་བསྐྱོད་པ་ཡིན།
༢.སྐུགས་རར་བསྐྱོད་པ། མདའ་འགྲན་གྱི་གནས་ལ་སྐུགས་ར་ཞེས་འབོད་དོན་ནི་མདའ་རྩེད་ཀྱི་ལོ་རྒྱུས་ལ་འབྲེལ་བ་ངེས་གཏན་ཡོད་པ་ཞིག་ཡིན་ཅིང། གནའ་དུས་དམག་མི་རྣམས་ཀྱིས་མདའ་སྦྱོང་བྱེད་སྐབས་མདའ་སྦྱོང་གི་གནས་དེ་ནས་རྒྱལ་ཕམ་གྱི་རྒྱལ་སྐུགས་པ་ཡིན་པས་ད་ལྟའི་དུས་སུའང་སྔོན་གྱི་བརྡ་མ་ཉམས་པར་སོར་འཛིན་བྱས་པ་ཡིན་ལ། དེ་ཡང་སྐུགས་ར་ནི་སྲིད་ལ་མ་མཐའ་ཡང་སྨི༡༥༠ལྷག་དང་ཞེང་ལ་སྨི༨༠ཡོད་པའི་རྡོ་གཟེགས་མེད་པའི་སྤང་ཁུག་གམ། གཡུལ་ཁ། ཡང་ན་ཞིང་ས་བདེ་མོ་སོགས་ནི་སྐུགས་ར་བྱས་ཆོག་ཅིང་། དེའི་ཕར་ཚུར་ནས་ས་རློན་ནམ་སྤང་ཤས་བཟོས་པའི་འབེན་འདྲ་ཟུར་གསུམ་པ་གཉིས་ཁ་གཏད་དུ་བསླངས་ཡོད་ཅིང་། འབེན་འདྲ་ལ་འཇལ་འབེན་ནམ་འབེན་དགྲ་ཞེས་སུ་བརྗོད་པ་ཡང་དང་ཐོག་དགྲ་ཡི་དབྱིབས་བཟོས་ཏེ་དེའི་སྟེང་དུ་མདའ་མོའི་སྐྱེན་རྩལ་འགྲན་པས་མིང་དེ་ལྟར་ཐོགས། འབེན་འདྲའི་དབྱིབས་ཟུར་གསུམ་མི་ཞིག་ཙོག་པུར་སྡོད་པའི་རྣམ་པ་ཅན། མཐོ་ལ༥༠cmནས༨༠cmཙམ། ཞབས་ཀྱི་ཞེང་ལ༣༠cmནས༥༠cmབར།སྟེང་དུ་འཇལ་མདེའུ། དཀར་ཆག རྩི་ཏོག(འབེན་འདྲའི་མཐའ་ཐིག་ལ་རྩི་ཏོག་འཐེན་པའི་སྲོལ་ཡོད)ཐོ་ལེ་སོགས་ཡོད། ཁ་སྒང་ས་ཆ་ནས་ཆག་ནང་སྡེ་བ་སོགས་ཀྱིས་རྩི་ཏོག་མི་འཐེན་ལ་ཤཱཀྱ་བུ་རྒྱུད་སྡེ་བ་སོགས་ཀྱིས་རྩི་ཏོག་གི་མཐའ་ཐིག་འཐེན་པ་ཡིན། དགོས་པ་ནི་ཀླན་ཀ་མི་འབྱུང་བའི་ཆེད་དང་འབེན་འདྲའི་བཟོ་རྩལ་ལེགས་མིན་གྱི་ཆེད་དུ་ཡིན་པར་སྨྲ། སྤྱིར་བཏང་འཇལ་ཐག(འབེན་འདྲ་གཉིས་ཀྱི་བར་ཐག)གོམ་པ་དྲུག་ཅུ་ནས་བརྒྱ་བར་ཡང་ཡོད་མོད། ཕལ་མོ་ཆེ་ནི་གོམ་པ(སྨི)བརྒྱད་ཅུ་ཙམ་ཡིན། མདའ་པ་སྐུགས་རར་བསྐྱོད་སྐབས་མདའ་དཔོན་གྱིས་སྣེ་ཁྲིད་དེ་ཕྲེང་བར་བསྒྲིགས་ཏེ་བསྐྱོད་པ་དང་། འབེན་འདྲ་དང་བར་ཐག་ངེས་ཅན་ལ་སླེབས་སྐབས་འཁོར་ལོ་གཡས་འཁོར་གྱི་དབྱིབས་ལྟར་སྔར་གྱི་འབེན་འདྲ་རྙིང་བ་རྡོག་རྫིས་བཏང་སྟེ་ཡུལ་ལྷའི་དཔུང་བསྟོད་ཆེད་ལག་པ་དགུང་ལ་ཕྱར། དགྲ་སྡེ་སྤ་བཀོང་ཆེད་རྐང་པས་ས་ལ་བརྡེག་འཆའ། སྐུགས་སྡེ་ལས་རྣམ་པར་རྒྱལ་ཕྱིར་ཀོ་བསྭོ་ལྡིར་བཞིན་གཡས་སྐོར་ཁྱུད་མོ་གསུམ་ཙམ་བྱས་རྗེས། ད་གཟོད་མདའ་པས་མཐའ་སྐོར་བའི་དབུས་སུ་འབེན་འདྲ་བཟོ་བ་ཡིན། དེ་བཞིན་སྐུགས་སྡེ་ཡང་སྐུགས་རར་སླེབས་སྐབས་འཁོར་ལོ་གཡས་འཁོར་གྱི་འཁོར་སྟངས་སྤྱད་དེ་མ་བསུ་བ(རང་ཕྱོགས་ཀྱི་འབེན་འདྲ་ནི་རང་སྡེའི་མ་ཡིན)དང་། འབེན་འདྲ་བཟོས་གྲུབ་རྗེས་སླར་ཡང་འཁོར་ལོ་གཡས་འཁོར་ཉམས་ཀྱིས་འཁོར་ཏེ་མཇལ་མདེའུ་འཛུགས་པ་སྟེ། མདའ་པ་རྣམས་ཚགས་དམ་པོའི་སྒོ་ནས་འཁོར་བའི་གོ་སྐབས་དང་བསྟུན་ནས་མདའ་དཔོན་གྱིས་འཇལ་མདེའུ་བཙུགས་ཏེ་སྟེང་དུ་དཀར་ཆག་གམ་ཤོག་དཀར་གང་རུང་ཞིག་གི་རྟགས་གནོན། སྐུགས་སྡེ་དང་རང་སྡེའི་ས་བབ་ལ་བལྟས་ཏེ་སྐུགས་སྡེ་ལྷོ་དང་རང་སྡེ་བྱང་དུ་ཡོད་ན་ལྷོ་ཡི་འབེན་འདྲ་སྐུགས་སྡེའི་མ་དང་། བྱང་གི་འབེན་འདྲ་རང་སྡེའི་མ་ཡིན།མདའ་སྡེ་གཉིས་གོང་འོག་ཏུ་ཆགས་པ་ལས་སྐུགས་སྡེ་གོང་དུ་ཡོད་ན་ལྷོ་འབེན་མདའ་སྡེའི་མ་དང་། བྱང་འབེན་རང་སྡེའི་མ་ཡིན། དེ་བཞིན་དུ་སྐུགས་སྡེ་ནུབ་བྱང་མཚམས་དང་། ལྷོ་ནུབ་མཚམས། ཤར་ནུབ་མཚམས། ཤར་བྱང་མཚམས་གང་དུ་གནས་ཀྱང་རང་སྡེའི་ས་བབ་ལ་ཕྱོགས་ཆེ་བའི་གནས་ཀྱི་འབེན་འདྲ་རང་སྡེའི་མ་དང་། སྐུགས་སྡེ་ལ་ཕྱོགས་ཆེ་བ་སྐུགས་སྡེའི་མ་ཡིན་ལ། རང་སྡེ་ནས་མདའ་འཕེན་སྐབས་རང་མ་རང་གིས་བདམས་པའི་དབང་ཆ་ཡོད། འཇལ་མདེའུ་བཙུགས་པའི་ཀི་སྒྲ་ལྡིར་རྗེས་ད་གཟོད་སྐུགས་སྡེ་ཚུར་རང་སྡེའི་མ་ཕྱོགས་སུ་ཕྲེང་བསྒྲིགས་ཏེ་འོངས་ཤིང་། ཁྱུང་ཆེན་དགུང་བསྟོད་ཀྱི་འཁོར་སྟངས་ལྟར་ཕྱོགས་གཉིས་ཀས་ཀི་སྒྲ་ལྡིར་རྗེས་ད་གཟོད་མདའ་འཕེན་དངོས་སུ་མགོ་རྩོམ།
༣.སྐུགས་ཡ་འདོགས་པ་ནི། སྔོན་འགྲོའི་བྱེད་སྒོ་སྟེ་གྲོས་བྱེད་པའི་སྐབས་སུ་ཡང་ཡང་གྲོས་བསྡུར་བྱས་པ་བརྒྱུད་ནས་འདེམས་ཐོན་བྱུང་བ་ཡིན། དེ་ལ་མདའ་དཔོན་དང་། མ་བུ་ཁྲིད་མཁན། མ་རྟིང་གནོན་མཁན། མདའ་གཞུག་སོགས་ཡོད་ལ། དེ་དག་ཐམས་ཅད་གྲོས་ཐོག་བརྒྱུད་ནས་བྱུང་བ་ལས་བྱུང་རྒྱལ་གྱིས་བཞག་པ་མིན། མདའ་དཔོན་མདའ་གཞུག་སོགས་ལ་འདེམས་སྟངས་མང་པོ་ཡོད་དེ། མདའ་མོ་འདེབས་པ། མཚན་ལེན་པ། སྨེ་བ་སྤར་ཁ་རྩིས་པ་ལས་གཞན་ད་དུང་མ་བུ་ཁྲིད་མཁན་གཉིས་ནི། མ་ཁྲིད་མཁན་ལ་ངེས་པར་དུ་རང་གི་སྐྱེད་མ་ཡོད་པ་ཞིག་དང་། བུ་ཁྲིད་མཁན་བུ་རབས་ཚ་རྒྱུད་འཛོམས་པ་ཞིག་ཡིན་དགོས། མདའ་དཔོན་མདའ་པའི་གྲས་སུ་བགྲང་མི་བགྲང་གཉིས་ཡོད་པ་ལས་ཁ་སྒང་ས་ཆ་ནས་མདའ་པའི་གྲས་སུ་མི་ཞུགས། རང་སྡེ་ནས་མདའ་འཕེན་སྐབས་ཐོག་མར་སྐུགས་སྡེའི་མ་སྟེང་དུ་མ་ཁྲིད་དགོས་པས་རང་སྡེའི་མ་བུ་ཁྲིད་མཁན། མ་རྟིང་བུ་རྟིང་གནོན་མཁན། མདའ་གཞུག་སོགས་སྔོན་གྱི་གྲོས་ཐོག་ལྟར་མདའ་སྡེའི་སྐུགས་ཡར་ལངས་པ་སྟེ། གྲོས་ཐོག་ནས་འདེམས་ཐོན་བྱུང་བའི་མ་ཁྲིད་མཁན་སྐུགས་སྡེའི་མ་ཁྲིད་མཁན་གྱི་སྐུགས་ཡར་འབུད་དགོས་པ་དང་། དེ་བཞིན་མ་རྟིང་གནོན་མཁན་ནས་མདའ་གཞུག་བར་རེ་རེར་སྐུགས་ཡར་ལངས་དགོས། སྤྱིར་བཏང་མདའ་པའི་གྲངས་ཀ་གྲོས་ཐོག་ནས་ཐག་བཅད་པ་གཙོ་བོ་ཡིན་ལ། མ་མཐའ་ཡང་མདའ་སྡེ་རེ་ལ་མདའ་བ་བཅོ་ལྔའི་ཡན་དགོས་པ་དང་། ཆེས་མང་ན་ཕྱོགས་གཅིག་ལ་མདའ་པ་བརྒྱད་ཅུ་སྟེ་ཁྱོན་མདའ་པ་བརྒྱ་དང་དྲུག་ཅུ་ཙམ་གྱིས་འཕེན་པའང་ཡོད། མདའ་པ་དང་མདའ་དཔོན་ཕུད། ད་དུང་ཁ་འགོ་བ། བསུ་མཁན། འགྲིག་པ་སོགས་ཀྱང་ཡོད། འཕེན་ཚུལ་ནི་མདའ་མོ་ཆ་གཅིག་ཟེར་བ་ལྟར། མདའ་པ་རེ་ལ་མདའ་ཆ་གཅིག་སྟེ་མདའ་གཉིས་ལས་མེད་ལ། མདའ་འཕེན་དངོས་སུ་མགོ་རྩོམ་ཉིན་གྱི་མདའ་དང་པོ་དང་གཉིས་པ་ནི་མ་མདའ་ཡིན། མདའ་དང་པོ་དེ་སྐུགས་སྡེའི་མ་ཁྲིད་མཁན་གྱིས་འཕེན་ལ་མདའ་གཉིས་པ་ནི་རང་སྡེའི་མ་ཁྲིད་མཁན་གྱིས་འཕེན། མ་མདའ་ཕོག་ཀྱང་རུང་མ་ཕོག་ཀྱང་རུང་མ་བསུ་བྱེད་དགོས་ལ། སྐུགས་སྡེའི་མ་ཁྲིད་མཁན་གྱིས་མདའ་དང་པོ་འཕངས་ཏེ་མ་བསུ་བྱས་གྲུབ་རྗེས་ད་གཟོད་རང་སྡེའི་མ་ཁྲིད་མཁན་གྱིས་མ་མདའ་འཕེན་ཅིང་། དེ་ནི་རང་སྡེའི་མ་ཁྲིད་པ་ཡིན་པས་མ་བསུ་བྱེད་པ་དང་། དེའི་རྗེས་སྐུགས་སྡེའི་མ་ཁྲིད་མཁན་གྱིས་མདའ་རྗེས་མ་འཕེན་པ་ནས་མ་ལོངས་རེག་བར་གྱི་བསུ་བ་ལ་མདའ་བསུ་ཟེར་བ་ལས་མ་བསུ་ཞེས་མི་བརྗོད། སྤྱིར་མ་མདའ་ལྔ་བུ་མདའ་ལྔ་ཞེས་བརྗོད་ཅིང་ཁ་སྒང་ས་ཆ་ནས་མ་མདའ་ལྔ་དང་བུ་མདའ་གསུམ་སྟེ་ཉིན་གཅིག་ལ་མདའ་བརྒྱད་རྫོགས་པར་འཕེན་པ་ཡོད་ལ། འཁོར་ཐེངས་ངེས་གཏན་མཛད་དེ་སྐུགས་ཐག་གཅོད་པའང་ཡོད་པས་ད་ལྟ་སྔར་གྱི་མ་མདའ་ལྔ་དང་བུ་མདའ་ལྔ། ཉིན་གཉིས་ལ་འཕེན་ཅིང་འཁོར་ཐེངས་ལ་ངེས་པ་མེད་པའི་སྲོལ་རྒྱུན་དེ་ཅུང་ཟད་བསྒྱུར་ཡོད། མདའ་རྩིས་ཚུལ་ནི་ཕན་ཚུན་ལེན་རེས(འདྲུད་རེས་ཀྱང་ཟེར)བྱས་ཏེ་ཐོག་མར་མདའ་ལྔ་སུ་ལོངས་ན་དེ་ནི་མ་ལོངས་པ་ཡིན་ལ། ཕྱི་ཉིན་མདའ་ལྔ་སུ་སྔོན་ལ་ལོངས་ན་བུ་ལོངས་པ་ཡིན། ཉིན་གཅིག་ལ་རྒྱལ་ཁ་ཕན་ཚུན་བགོས་ཏེ་འདྲ་མཉམ་འབྱུང་བའི་དུས་ཡོད་ལ། མདའ་འགྲན་གྱི་ཉིན་གཉིས་ལ་རྒྱལ་ཁ་ཕན་ཚུན་འདྲ་མཉམ་ཡིན་པའི་སྐབས་ཀྱང་ཡོད། ལེན་རེས་སམ་འདྲུད་རེས་ནི་འབེན་འདྲའི་སྟེང་དུ་བབས་པའི་མདའ་དེ་དག་ལས་གང་ཞིག་འཇལ་མདེའུ་ལ་ཉེ་བ་དེ་མདའ་གྲས་སུ་སོང་བ་ཡིན་ལ། བྱིངས་རྣམས་ནི་མདའ་དེས་བླངས་པའམ་དྲུད་པ་ཡིན། མཐོ་དམན་གྱི་དབྱེ་བ་མི་ཆོད་པའི་སྐབས་དང་འཕྲད་ན་ས་བསུབ་ཅེས་ཕན་ཚུན་སུ་ལའང་རྩི་རྒྱུ་མེད་པའི་སྒྲིག་ལམ་ཡོད། འཁོར་ཐེངས་གཅིག་ལ་རང་སྡེའི་མདའ་ལྔ་མདའ་གྲས་སུ་སོང་ན་མ་བཏབ་ཅེས་བརྗོད་ཅིང་། དེ་ལས་ལྷག་པ་བྱུང་ན་གྱོང་རྡོག་དང་བ་མོ་ཞེས་བརྗོད་པ་ལས་མ་བུའི་གྲངས་འཕེལ་བར་མི་ཕན། འཇལ་མདེའུ་དེ་ཐོ་ལེའི་འོག་ལ་འཛུགས་པ་དང་དཀར་ཆག་དཀྱིལ་ལ་འཛུགས་པའི་སྲོལ་གཉིས་ཡོད་དོ། །
༤.མདའ་འབོད་དང་། མདའ་འགོག མདའ་བསུ་བྱེད་ཚུལ་ནི། རང་མདའ་འབོད་པ་དང་གཞན་མདའ་འགོག་པ། ཕོག་ན་བསུ་བ་བཅས་ལ་ཟེར། འབོད་ཚུལ་གྱི་ཉམས་ནི་དང་པོ་གྲལ་བསྟར་བསྒྲིགས་པའི་རང་སྡེའི་མདའ་པ་རྣམས་ཀྱིས་“མདའ་ལམ་ཕྱེ་བ”ཞེས་འཕེན་མཁན་གྱི་མཐོང་ལམ་མི་སྒྲིབ་པར་གྲལ་མགོ་ནས་རིམ་གྱིས་གྲལ་རྟིང་བར་པདྨའི་འདབ་མ་ལྟར་ཁ་དབྱེ་བ་དང་། ལག་ཁྱིམ་གྱེན་དུ་སྐོར་བ་སོགས་ཀྱི་ཉམས་བཏོད། འབོད་སྟངས་སྣ་ཚོགས་ཡོད་དེ“ཡ་སྐྱེན་པོ། མདའ་ཁ་དགྲ་ལྷ་ཝེར་མས་འཚོས། སྟེང་དུ་ཀ་བ་འཛུགས་འཛུགས་བྱོས”ལྟ་བུ་དང་། “ཐོག་ཕྲུག”དང“ཐོག་རྒོད།” “ད་ཡོད།” “ད་ལྟད་མོ་སྟོན་ཡ”ལ་སོགས་པ་འབོད་སྟངས་སྤྱི་འགྲོས་ཅན་ལས་བྱིངས་རྣམས་ནི་སྐབས་བསྟུན་དང་གང་དགེ་གང་ཤིས་བྱས་ཆོག མདའ་འགོག་བྱེད་སྐབས། སྔར་གྱི་པདྨའི་ཁ་དབྱེ་བ་ལྟ་བུའི་བསྟར་ཕྲེང་མྱུར་དུ་བསྡུས་ཏེ་མདའ་ལམ་དོག་པོ་བྱེད་པ་དང་། གཡས་ལག་ཁུ་ཚུར་འཆང་ཞིང་ཕ་རོལ་གྱི་དགྲ་ལྷ་ཝེར་མ་ནང་དུ་བསྡུས་པའི་མཚོན་རྟགས་སུ་མཐེབ་ཆེན་ནང་དུ་དྲངས་ཏེ་སྐུགས་ཡའམ་སྐུགས་སྡེའི་མདའ་པའི་མགོ་ལ་ལག་པ་སྐོར་བ་སོགས་དང་། ཁ་ནས“ཕཊ”ཞེས་བརྗོད་ལ།འགོག་བྱེད་ཀྱི་ཚིག་ལ“ཕཊ། ལམ་མེད། སྐལ་ཆད། མདའ་མོ་ལྟོང་ནས་ཆག ས་མདའ། གནམ་མདའ། རོ་མདའ། རྐང་བར་དུ་རྫིས”སོགས་སྣ་ཚོགས་ཡོད་པ་དང་། སྤྱོའི་ཚིག་ཐལ་ཆེ་བ་ཕྱུང་བའི་སྐབས་ཀྱང་ཡོད་ནའང་། ཕན་ཚུན་གྱི་མཐུན་སྒྲིལ་དང་སེམས་ཁམས་ལ་གནོད་པའི་ཚིག་ལ་སྤྱིར་བཏང་འཛེམས་པ་ཡིན། བསུ་ཚུལ་ལ། མ་བསུ་བུ་བསུ། མདའ་བསུ་སོགས་ཡོད་པ་དང་། རྫིག་ཉམས་ཀྱིས་འཁོར་ཚུལ་དང་། དཔའ་ཉམས་ཀྱིས་འཁོར་ཚུལ། སྒེག་པའི་ཉམས་ཀྱིས་འཁོར་ཚུལ་སོགས་དང་། འཁོར་སྟངས་ནི་དགྲ་ལྷའི་དཔུང་བསྟོད་ཕྱིར་ལག་པ་དགུང་ལ་གཡུགས། ཕ་རོལ་གྱི་མགོ་འཕང་སྨད་ཕྱིར་རྐང་བས་ས་ལ་བརྡེག་འཆའ། སྐུགས་སྡེ་སྤ་ཀོང་ཕྱིར་ཁ་ནས་ཀི་སྒྲ་ལྡིར་བར་བྱེད་པ་དང་།འཁོར་དབྱིབས་ལ་ཁྱུང་ཆེན་དགུང་བསྟོད་དང་། གླ་བོ་མཆོངས་ལྡིང་། རྨ་བྱ་ནགས་འགྲོས་སོགས་འཁོར་མཁན་རང་ཉིད་ནས་ཉམས་འདོན་སྟངས་དང་། འཁོར་ལོ་གཡས་འཁོར། པདྨ་ཁ་དབྱེ། དཔལ་བེའུ་མདུད་པ། རྒྱལ་མཚན་དགུང་སྐོར་སོགས་འཁོར་མཁན་ནམ་མདའ་པ་སྤྱིའི་ཉམས་ཆ་འདོན་སྟངས་སོགས་མང་ངོ་། །
༥.སྐུགས་ཡ་བསུ་བ་ནི། སྐུགས་རའི་འཐབ་ཡ་ཁྱིམ་གྱི་མགྲོན་ཡ་ཟེར་བ་ལྟར། སྐུགས་ར་ནས་ཕན་ཚུན་ལ་སྤྱོའི་ཚིག(མདའ་འཕེན་སྐབས་ཀྱི་ལུགས་སྲོལ་ལྟར)དང་། སྡིགས་མཛུབ། ཕཊ་སྐད་བཏང་བའི་སྐུགས་ཡ་དེ་ཁྱིམ་དུ་བསུ་སྐབས་མགྲོན་པོ་གལ་ཆེན་གྲས་ཀྱི་ཡང་ཆེན་དུ་བཞག་སྟེ་མགྲོན་བསུ་རྒྱ་ཆེན་པོ་བྱེད་དགོས་ལ། ཟས་དཀར་གསུམ་མངར་གསུམ། ཤ་མར་ཐུད་གསུམ། བཏུང་བ་རྒྱ་མཚོ། གཞན་ས་ཆ་རང་གི་ཟས་ཀྱི་ཁྱད་ཆོས་ལྟར་མགྲོན་བསུ་བྱས་ཏེ་མགྲོན་ངོ་ལོན་དགོས་ཤིང་། ཁ་སྒང་ས་ཆ་ནས་ཟས་སྣ་བཤམས་སྟངས་ནི། བག་ཕྱེའི་སྐོར་ལ་ཐལ་གོར། ལག་འཁྱིལ། གོ་དམར། སོབ་སོབ། ཞལ་ཞལ། གྱོང་རྡོག གཡིས་སྐྱེམས། ཟངས་གོར། གོ་སྨིན་ཤིས་སོགས་དང་། མར་དང་རྩམ་པའི་རིགས་ལ། ནས་རྩམ། གྲོ་རྩམ། ཕྱེ་མར། ཕྱེ་འཕུར། ཟན་ཆང་། མར་སྤགས། འབྲས་ཆན། གྲོ་མའི་རྩམ་པ། གྲོ་མ་མར་ཁུ། འབྲས་སིལ་མར་ཁུ་བཅས་དང་། ཐུད་ལ་ཕྱེ་ཐུད་། སྲན་ཐུད། སྐྱ་ཐུད། གྲོ་མའི་ཐུད། ཕྱུར་ཐུད་སོགས། གཞན་འོ་ཐུག འོ་ཕྱུར། འོ་སྤྲི། ཞོ། འོ་མ། རྩམ་ཞོ། སྔོ་ཕྱུར་སོགས་རྗེན། བསྐོལ། བསྙལ། བསྲུབ། འཐག་སོགས་ཀྱི་གཡོ་སྲོལ་ཡོད་པ་རྣམས་དང་། དམར་ཟས་ཚགས་ཤ ལུག་ཤ ཕག་ཤ་སོགས་དང་། འཚོད་བསྲེག་བརྔོས་གསུམ་གྱི་གཡོས་ཐབས། ཤ་འཁེང་། ཤ་སྐམ། ཤ་རྩམ། ཤ་ཁུ། ཤ་ཐུག ཤ་འབྲས། ཤ་མོག ཚིལ་མགོ ཁྲག་གཡོས་མཆིན་ཁྲ་སོགས་ཀྱི་རྣམ་གྲངས། བུར་དཀར། བུར་སེར། བུར་ནག ཀ་ར། བྱེ་མ་ཀ་ར། རྡོ་ཀ་ར། སྦྲང་རྩི་སོགས་མངར་ཟས་ཀྱི་རིགས། སྐྱུར་ཐུག རྗེན་ཐུག གྲོ་ཐུག འབྲས་ཐུག ཤ་ཁུའི་ཐུག་པ་སོགས། ཤ་ཚོམ། ལ་ཕུག་ཚོམ་མ། ཀེའུ་ཚོམ་སོགས་ཚོམ་མའི་རིགས། ཇ་ཐང་། ཇ་བསྲུབས་མ།འོ་ཇ། ཆུ་དཀར། སྟར་ཇ་སོགས་བཏུང་བའི་བྱེ་བྲག ནས་ཆང་། རྒྱ་ཆང་། རྒུན་ཆང་། སིལ་ཆང་སོགས་ཅི་འཛོམས་ཕངས་པ་མེད་པས་མགྲོན་ངོ་ལོན་པར་བརྩོན་ཅིང་། ལྷག་པར་སྐུགས་ཡ་ཆང་གིས་ར་བཟི་བར་བཏང་ན་མགྲོན་བསུའི་རྒྱལ་ཁ་ཐོབ་པའི་སྲོལ་ཡོད་ཅིང་། དེ་ཡང་མགྲོན་ཟས་སྡེར་ལ་ཕྱུར་ཅིང་སེའུ་བཅུའི་ལུས་ཚད་ཡོད་པའི་ཤ་སྡེར། གོ་སྡེར། སིལ་སྡེར། ཀ་སྡེར་སོགས་ཟས་རིགས་མང་པོ་བཤམས་ཏེ་སྐུགས་ཡར་ཟས་མགྲོན་གཏོང་ངོ་། །
གསུམ་པ་རྩེད་སྟངས་ནི། སྐུགས་ཡ་བསུ་རྗེས་རང་སྡེའི་བཀོད་སྒྲིག་ལྟར་མདའ་པ་རྣམས་གཞུང་ཁང་ངམ་གཏན་འཁེལ་གྱི་གནས་གང་ལེགས་ཤིག་ལ་ལྷན་དུ་འདུས་ཤིང་གྲལ་ལ་འཁོད་པ་དང་། སྡེ་མིས་མཐའ་སྐོར་བའི་དབུས་སུ་གླུ་གར་གྱི་དགའ་སྟོན་ལ་རོལ་བ་ཡིན། དེ་ལ་བཤད་པ། རྩེད་རིགས། གླུ། ལ་གཞས་བཅས་ཡོད་ཅིང་། བཤད་པ་དང་རྩེད་རིགས་གཉིས་མདའ་རྩེད་སྐབས་སུ་རྩེད་བྱའི་ནང་དོན་གཙོ་བོ་མིན་ལ།གླུ་ཁ་མཚར་དང་ཤགས་ཀྱང་སྲོད་ཀྱི་དུས་བྱོལ་ཐབས་ཙམ་ལས་འགྲན་བྱ་མཐར་ཐུག་མིན། རྩེད་བྱ་མཐར་ཐུག་ནི་རང་སྡེའི་མ་སྲུ་དང་སྐུགས་སྡེའི་མདའ་པས་ལ་གཞས་འགྲན་པ་དེ་ཡིན། དེ་ལ་བརྗོད་པ་བསྡུས་པའི་སྒོ་ནས“རྩེད”ཅེས་བྱ་ལ། མདའ་རྩེད་ཅེས་པ་ཡང་མདའ་འགྲན་དང་རྩེད་གཉིས་ལྷན་དུ་སྦྱར་བ་རེད། བཤད་པ་ལ་སྤྱིར་བཤད་པ་ཆེན་པོ་བཅོ་བརྒྱད་ཅེས་ཟེར་སྲོལ་ཡོད་ཀྱང་། འདིར་མདའ་བཤད། སྟོན་བཤད།གྲལ་བཤད་སོགས་གཙོ་བོ་ཡིན་ཅིང་། དེ་ལས་ཀྱང་མདའ་བཤད་གཙོ་ཞིང་དེ་ལ་མདའ་ཤིང་གི་བཤད་པ། སྒྲོ་བཤད། ལྟོང་བཤད། གཞུ་མཆོག་དཀར་གྱི་བཤད་པ། གཞུ་ཐིག་ཕྲ་མོའི་བཤད་པ་སོགས་ཡོད་པ་དང་། དེ་དག་ཀྱང་དང་པོ་ཁ་མཚར་གྱིས་སྣེ་དྲངས་རྗེས་ད་གཟོད་བཤད་པ་ལས་མདའ་སྟོན་བསྡུས་སྐབས་ཀྱི་ཐོག་མའི་རྩེད་མོར་མི་རུང་ལ་མཇུག་བཀྲ་ཤིས་ཀྱི་ཚབ་ཏུ་ཡང་མི་རུང་། རྩེད་རིགས་ལ་རིགས་མང་ཡང་གཙོ་བོ་ཆ་རྩེད། སུམ་རྩེད། བཞི་རྩེད། ཕོ་མོ་མཉམ་རྩེད་སོགས་ཡོད།
གླུ་ལ་གཙོ་བོ་ཁ་མཚར་དང་ཤགས་པ་གཉིས་དང་། ཁ་མཚར་ལ་བསྟོད་གླུ། ཆགས་འཇོག དྲི་གླུ་སྨྲེང་གླུ་སོགས་དང་། དེ་ལ་གླུ་སྐད༢༠༠ལས་བརྒལ་བ་ལེན་ཐུབ་མཁན་ཡང་ཡོད། གླུ་ཤགས་ལ་ལབ་རྒྱག དྲི་གླུ། སྲིད་པ་སོགས་ཡོད་པ་ལས་སྲིད་པའི་ཆགས་རིམ། སྲིད་པའི་རང་འཐག་ཆ་བརྒྱད། སྲིད་པའི་བ་ཆུང་སོགས་བསྐལ་བའི་ཆགས་རིམ་གྱི་བརྗོད་དོན་འདུས་པ་ཡང་མང་པོ་འདུག
ལ་གཞས་ལའང་ལ་ཤགས་ཁྲོམ་པ་དགུ་སྐོར། ཟིལ་གནོན་སོགས་ཡོད་ཀྱང་སྤྱིར་བཏང་མདའ་རྩེད་སྐབས་སུ་རྟེན་འབྲེལ་གྱི་དབང་གིས་ལ་ཤགས་ལེན་པའི་སྐབས་ཧ་ཅང་ཉུང་། དེ་ལ་རྩེད་མགོ་རྩོམ་པའི་སྐོར། རོགས་མཐུན་པའི་སྐོར། རོགས་དྲན་པའི་སྐོར། རོགས་འགལ་བའི་སྐོར།བདེ་མོ་འཇོག་པའི་སྐོར་སོགས་ཀྱི་རིམ་པ་ཡོད་ཀྱང་། མགོ་རྩོམ་པ་དང་བདེ་མོའི་སྐོར་གཉིས་རྩེད་མགོ་དང་རྩེད་མཇུག་བྱེད་པ་ལས་བྱིངས་རྣམས་ལེན་སྟངས་དང་གནས་བབ་ལ་བསྟུན་པ་ལས་གོ་རིམ་ལ་ངེས་གཏན་ཆེན་པོ་མེད་དོ། །
ཁ་སྒང་ས་ཆའི་མདའ་རྩེད་ནི་སྡེ་བ་རེར་མཚོན་ན་ལོ་རེར་ཐེངས་གཅིག་ནས་གཉིས་ཙམ་ཡིན་ཅིང་། གོམས་སྲོལ་ལ་ཟས་དང་བཏུང་བའི་གོ་སྐབས་འཛོམས་པའི་ལོ་གསར་གཏོང་བའི་དུས་ཏེ། རྒྱལ་ལོའི་ནང་དང་། ལོ་ཏོག་གི་ལྗང་བུ་འབུས་ཤིང་མི་ཡི་ལུས་ལ་དཔྱིད་ཀྱི་དྲོད་རྒྱས་པ་བཞི(ལུགས་རྙིང)བའི་ནང་གཉིས་ནི་མདའ་རྩེད་ཀྱི་དུས་ཆེན་ཡིན་ཅིང་། དྲུག་པའི(ལུགས་རྙིང)ནང་ལ་མི་འཕེན་པའི་རྒྱུ་མཚན་ནི་འབྲུ་ལ་སྙེ་མ་རྒྱུགས་སྐབས་ཀི་ལྡིར་བྱས་ན་ལོ་ལ་ཐན་སེར་གྱི་གནོད་པ་འབྱུང་བ་འགོག་ཆེད་ཡིན་པར་སྨྲའོ། །མདའ་རྩེད་ཀྱི་དུས་ནི་སྤྱིར་བཏང་ཉིན་བཞི་དང་ཁ་སྒང་ས་ཆ་ནས་བུ་མདའ་གསུམ་ལས་མི་གཏོང་ཞིང་མ་ལོངས་རྗེས་མཇུག་མཐུད་དེ་གཏོང་བས་མ་བུ་ཉིན་གཅིག་སྟེ་ཁྱོན་མདའ་བཅུ་དྲུག་ཉིན་གཉིས་ལ་གཏོང་བ་ཡིན་ནོ། །
གསུམ། མདའ་གཞུའི་རྒྱུ་ཆ་དང་མདའ་གཞུ་མཁན།
མདའ་གཞུ་ལ་རྣམ་གྲངས་མང་པོ་ཡོད་དེ། མདའ་ལ་ལྕགས་མདའ། སྐྱེར་མདའ། སྨྱུག་མདའ་སོགས་མདའ་ཤིང་གི་སྒོ་ནས་དབྱེ་བ་དང་། རྒོད་སྒྲོ་མ་དང་། གླག་སྒྲོ་མ། ཁྲ་སྒྲོ་མ། འུག་སྒྲོ་མ་སྟེ་མདའ་སྒྲོའི་སྒོ་ནས་དབྱེ་བ། གསེར་ལྟོང་མ། དངུལ་ལྟོང་མ། ཟངས་སྟོང་མ་སོགས་མདའ་ལྟོང་གི་སྒོ་ནས་དབྱེ་བ། གཞུ་ལ་ལྕགས་གཞུ། རྭ་གཞུ། སྨྱུག་གཞུ། ཤིང་གཞུ(ཀྱལ་རྟའི་གཞུ)སོགས་ཀྱི་རྣམ་གྲངས་ཡོད་དོ།།
དང་པོ་མདའ་གཞུའི་རྒྱུ་ཆ་དང་དེ་བཟོ་བྱེད་ཀྱི་ལག་ཆ་ནི།
༡. རྒྱུ་ཆ་ལ།
①མདའི་རྒྱུ་ཆ་ལ། འཛེར་བས་མ་བཟུང་བའི་གསོམ་ཤིང་། རྒོད་སྒྲོ་དང་ཁྲ་སྒྲོ། གླག་སྒྲོ། འུག་སྒྲོ་བཞི་ལས་གང་རུང་། དཀར་སེར་དམར་ལྗང་སྔོ་སྟེ་དར་ཚོན་རྣམ་ལྔའི་གོས་སྐུད། གྲོ་ག མདེའུ། སྤྱིན། གསོ་མ་བཅས་སོ། །
མདའ་བསྟོད་བྱེད་ཀྱི་རྒྱུ་ཆ་དང་ལག་ཆ་ནི།
②རྭ་གཞུའི་རྒྱུ་ཆ་ལ། འབྲོང་རྭ་གཉིས། སྒལ་རྩ།(རྟ་བོང་ཁྱི་སོགས་གང་རུང་།) སྤྱིན། གྲོ་ག སྨྱུག་མ། ཆུ་སྲིན་པགས་པ། རྡོར་སྦ་སོགས།
༢. ལག་ཆ་ལ།
སག་བརྡར། ལེན་ཆེ་ཆུང་། སྦུ་གུ གྲི ། མེ་ཐུར།(ལྟོང་གཏོད་བྱེད་དམ་སྒྲོ་ཁ་གཏོད་བྱེད) ཁེ་གྲི། གཞན་ཐོ་ཆུང་། སྟེགས། སོག་ལེ་སོགས་དགོས་ཤིང་། ཁ་སྒང་ས་ཆ་ནས་ད་ལྟ་གཞུ་བཟོ་བའི་ལག་རྩལ་ཕལ་ཆེར་ཉམས་པས་ལག་ཆ་ཅི་ཡོད་ཇི་བཞིན་འབྲི་བའི་རྔོ་མ་ཐོགས་སོ། །
༣. སྐུགས་ར་ལ། སྲིད་མ་མཐའ་ཡང་སྨི༡༥༠ཙམ་དང་ཞེང་སྨི༨༠ལྷག་ཡོད་པ། འཇལ་འབེན་གྱི་རྒྱུ་ས་རློན་ནམ་སྤང་ཤ། མཐོ་ལ༥༠cm_༧༠cmཡོད་པ། ཞབས་ཀྱི་ཞེང་ལ༣༠ cm_༥༠cmཙམ། སྙིང་གར་དཀར་ཆག དེའི་དཀྱིལ་དུ་མཇལ་མདེའུ། མཐའ་གསུམ་ལ་རྩི་ཏོག་གི་མཐའ་ཐིག ཐོ་ལེ་བཅས་ཡོད།
གཉིས་པ་མདའ་མཁན་དང་གཞུ་མཁན་གྱི་བརྒྱུད་པའི་སྐོར་ནི།
མདའ་གཞུ་བཟོ་བའི་ལག་རྩལ་ནིི་རྒན་པས་གཞོན་བསླབ་དང་། ཕ་བུ་བརྒྱུད་ནས་སྤེལ་བ་ཞིག་ཡིན་ཅིང་། ཁ་སྒང་ལ་ད་ལྟ་མདའ་སྡེ་ཉི་ཤུ་ཙམ་ཡོད་པ་ལས་གཞུ་མཁན་དང་མདའ་མཁན་ཅུང་མིང་གྲགས་ཡོད་པ་གཉིས་ཏེ།
༡. ཆག་ནང་སྡེ་བའི་གཞུ་མཁན་གྱི་བརྒྱུད་པ་ལ།
འབྲུག་རྒྱལ། སྐྱེ་འདས་ཀྱི་ལོ་ཚིགས་མི་གསལ། ལོ་ངོ༦༠ལྷག་ལ་གཞུ་བཟོས། དགུང་ལོ༩༤སྟེང་འདས།
ཕག་མོ་ཚེ་རིང་། ༡༩༡༧ལོར་སྐྱེས་ཤིང་། ༡༩༨༠ལོར་འདས། ལོ་ངོ༢༠ལ་རྭ་གཞུ་བཟོས།
རྣམ་རྒྱལ། ༡༩༤༥ལོར་སྐྱེས་་ཤིང་། ༡༩༩༩ལོར་འདས། ལོ་ངོ༤༠ལྷག་ལ་གཞུ་བཟོས།
རྒྱལ་མཚན། ༡༩༧༣ལོར་སྐྱེས་ཤིང་ད་ལྟ་ཁ་སྒང་ཆག་ནང་དུ་འཚོ་གཞེས་གནང་མུས་སུ་མཆིས།
༢. ཝ་རྒྱ་སྡེ་བའི་མདའ་མཁན་གྱི་བརྒྱུད་པ།
རྣམ་རྒྱལ། སྐྱེ་འདས་ཀྱི་ལོ་ཚིགས་མི་གསལ། དགུང་ལོ༨༠ཙམ་ལ་འཚོ་གཞེས་གནང་། དགུང་ལོ༢༠ནས་བཟུང་སྟེ་མདའ་བསྟད།
འབྲུག་བྱམས། ༡༩༡༩ལོར་སྐྱེས་ཤིང་། ༡༩༩༧ལོར་འདས། དགུང་ལོ༢༠ནས་བཟུང་སྟེ་མདའ་བསྟད།
ལྕགས་བྱམས། ༡༩༦༨ལོར་སྐྱེས། རང་ལོ༢༠ཙམ་ནས་བཟུང་མདའ་བསྟད་ཅིང་། ད་ལྟ་ཁ་སྒང་ཝ་རྒྱ་སྡེ་བ་ནས་འཚོ་གཞེས་གནང་མུས་སུ་ཡོད་དོ། །
བཞི། ཁ་སྒང་ས་ཆའི་མདའ་རྩེད་ཀྱི་ཁྱད་ཆོས།
༡.གདོད་མའི་ཆོས་ལུགས་ཀྱི་བྱེད་སྒོ་ལྡན་པ། མདའ་རྩེད་དངོས་སུ་མ་བྱས་པའི་ཡར་སྔོན་ལ་ཕྱོགས་གཉིས་ཀས་བསང་གསུར་རྒྱ་ཆེན་པོ་བྱས་ནས་ཡུལ་ལྷ་གཞི་བདག་གི་དཔུང་བསྟོད་ཅིང་། དེ་ལ་དཀར་བསང་སྟེ་ཤུག་པ། བ་ལུ། མཁན་པ། བཟང་དྲུག ཕྱེ་མར་རྩམ་གསུམ་གྱི་བསང་ཆེན་གཏོང་ལ། སེམས་ཅན་ར་ལུག་སོགས་བསད་དེ་དམར་བསང་གཏོང་བའི་སྲོལ་ཡང་ཡོད་པས་མདའ་རྩེད་ཀྱི་སྔོན་འགྲོའི་ཆོ་ག་ལ་གདོད་མའི་ཆོས་ལུགས་སམ་བོན་པོའི་ཆོས་ལུགས་ཀྱི་བྱེད་སྒོ་འདུས།
༢. གནའ་རབས་ཀྱི་དམག་མི་གཡུལ་ལ་ཆས་པའི་རྣམ་པ་ལྡན་པ། མདའ་རྩེད་ལ་མ་ཕེབས་པའི་ཡར་སྔོན་ལ་མདའ་པ་རྣམས་བསང་བཏང་བའི་བསང་ཁྲིའི་མཐའ་སྐོར་དུ་གྲལ་དུ་བསྒྲིགས་ཏེ་དགྲ་ལྷ་འགོད་པ་དང་། སྐུགས་ར་ལ་སླེབས་སྐབས་སྐུགས་ཡ་ལས་རྣམ་པར་རྒྱལ་བའི་ཀི་བསྭོ་སྒྲོགས་པ། མདའ་འཕེན་སའི་གནས་ལ་སྐུགས་ར་དང་། འཕེན་ཡ་ལ་སྐུགས་ཡ། འཇལ་འབེན་ལ་འབེན་དགྲ་ཞེས་བརྗོད་པ་སོགས་ཀྱིས་ཆ་ནས་གཡུལ་སའི་མིང་གཡར་བ་རྐྱང་རྐྱང་ཡིན་ལ། མདའ་འགོག་གི་སྐབས་སུ“ཕཊ”ཞེས་འགྱེལ་བའི་བརྡ་གཏོང་བ་སོགས་ལས་གནའ་རབས་བོད་དམག་གཡུལ་ལ་ཞུགས་པའི་རྣམ་པ་དེ་མངོན་ཡོད།
༣. ལྟད་མོའི་རྣམ་པ་གཟབ་རྒྱས་ཆེ་བ། ཁ་རྒྱུན་ལ་འབྲོག་པའི་སྐྱ་རྩལ་དང་རོང་བའི་མཐེབ་རྩལ་ཞེས་འབྲོག་པས་རྟ་རྒྱུགས་འགྲན་པ་དང་། རོང་བས་མདའ་མཐེབ་རྩལ་འགྲན་པ་གཉིས་བོད་ཀྱི་ལུས་རྩལ་འགྲན་བསྡུར་ཆེན་པོ་གཉིས་ཡིན་ལ། མདའ་རྩེད་ཀྱི་སྐུགས་རའི་སྲིད་ལ་མ་མཐའ་ཡང་སྨི༡༥༠ཡན་དང་། ཞེང་ལ་སྨི༨༠ལས་ལྷག་པ་དགོས་པས་དེའི་མཐའ་སྐོར་གཡས་གཡོན་ནས་ལྟ་མཁན་གྱིས་ལྟད་མོར་བལྟས་ཆོག་ཅིང་།གཟབ་རྒྱས་ལྡན་པའི་ལྟད་མོ་བ་འདི་ལ་མི་ལྔ་སྟོང་ལྷག་གིས་ལྷན་དུ་ལྟད་མོར་བལྟས་ཆོག་ལ། རང་ཕྱོགས་ཀྱི་མདའ་བསུ་དང་གཞན་ཕྱོགས་ཀྱི་མདའ་འགོག་གི་འུར་སྒྲའི་ཁྲོད་མདའ་བ་རྣམས་ཀྱིས་རྒྱུན་ལྡན་གྱི་མདའ་མཐེབ་བསྡུས་སྐབས་ཀྱི་གཟུར་ཁྱད་མེད་པས་སྤྱིར་འབེན་དུ་ཕོག་དཀའ་བ་དང་། ཕོག་ཀྱང་མདའ་བཅུ་མདའ་གཅིག་གིས་ལེན་པའི་གོ་སྐབས་ཡོད་པས་མདའ་མཁན་དང་ལྟ་མཁན་སུ་ལའང་ཁོག་དཔུང་དང་ལ་རྒྱ་སྐྱེས་པས་གཟབ་རྒྱས་ལྡན་མོའི་རྣམ་པ་ལྡན།
༤.རྫིག་ཉམས་དང་དཔའ་ཉམས་ཀྱི་འཁོར་ཚུལ་སྣ་ཚོགས། མདའ་བསུ་དང་། མ་བསུ། བུ་བསུའི་འཁོར་ཚུལ་ལ་རྣམ་པ་སྣ་ཚོགས་ཡོད་ལ། ལག་པ་དགུང་ནས་གཡུགས། རྐང་བས་ས་ལ་བརྡེག་པའི་ཁྱུང་ཆེན་དགུང་བསྟོད། གླ་བོ་མཆོངས་ལྡིང། རྨ་བྱ་ནག་འགྲོས་སོགས་ཀྱི་འཁོར་སྟངས་དང་། འཁོར་ལོ་གཡས་འཁོར། པདྨ་ཁ་དབྱེ། དཔལ་བེའུ་མདུད་པ། རྒྱལ་མཚན་དགུང་སྐོར་སོགས་ཀྱི་རྣམ་པའང་ཡོད་པས་མདའ་བསུའི་ཉམས་འགྱུར་ལ་རྫིག་ཉམས་དང་དཔའ་ཉམས་སྣ་ཚོགས་ལྡན་ནོ། །
༥.གོས་རྒྱན་མེ་ཏོག་སྡིངས་ཆ། མདའ་རྩེད་སྐབས་མདའ་པ་རྣམས་ཀྱིས་མི་རིགས་རང་གི་ཁྱད་ཆོས་ལྡན་པའི་བོད་ལྭ་བོད་ལྷམ་བོད་ཞྭ་སོགས་གྱོན་དགོས་པར་མ་ཟད། (བོད་ལྭ་མ་གྱོན་པར་རྒྱ་ལྭ་གྱོན་མཁན་ལ“གཅེར་བུ”ཞེས་བརྗོད་ལ། མདའ་ལྷ་མི་འཁོར་བ་སྟེ་འབེན་ལ་མི་ཕོག་པའི་ཤོད་ཚུལ་ཡོད)ལྟད་མོ་པ་རྣམས་ཀྱིས་རང་ཉིད་ལ་གོས་རྒྱན་གྱི་རིགས་ཅི་ཡོད་བཏགས་ནས་ལྟད་མོ་བྱེད་པ་དང། མདའ་རྩེད་ཀྱི་སྔོན་དུ་བོད་ལྭ་བོད་རྒྱན་མེད་པའི་སྟག་ཤར་མ་སྲུ་ཚོ་ལ་ཆེད་དུ་གྱོན་གོས་གསར་བ་བསྒྲིགས་པའི་སྲོལ་ཡོད་པས་མདའ་རྩེད་སྐབས་མདའ་པ་མ་གཏོགས་ལྟད་མོ་པ་དག་གིས་ཀྱང་གོས་གསར་བགོ་པས་སྐུགས་རའི་མཐའ་སྐོར་ལ་གོས་རྒྱན་གྱི་མེ་ཏོག་གད་ཡོད།
༦.མགྲོན་བསུའི་བཟའ་བཏུང་རྒྱ་མཚོ། མདའ་རྩེད་གྲུབ་རྗེས་གཉེན་ཚང་གིས་རང་གི་སྐུགས་ཡར་བཟའ་བའི་རི་རབ་དང་བཏུང་བའི་རྒྱ་མཚོ་བསྐྱིལ་ཏེ་ཟས་མགྲོན་བྱེད་དགོས་ལ། ཟས་ལ་ཤ་མར་ཐུད་གསུམ། དཀར་གསུམ་མངར་གསུམ་སོགས་དང་། ད་དུང་མ་སྲུ་ཚོའི་རང་གི་ལག་རྩལ་ལ་བརྟེན་ནས་བཟོས་པའི་ཟས་རིགས་སྣ་ཚོགས་ཀྱི་སྡེར་ཁ་བཤམས་པ་དང་། བཏུང་བ་ཇ་ཆང་སོགས་ཀྱི་རྒྱ་མཚོ་སྐྱིལ་དགོས་པས་མདའ་རྩེད་ཀྱི་དུས་ནི་བཏུང་བ་རྒྱ་མཚོ་དང་། ལོ་གསར་གཉིས་པའི་དུས་ཡིན།
༧.གླུ་གར་འགྲན་པའི་དོ་ར། ཉིན་མོའི་མདའ་འགྲན་གྲུབ་རྗེས་ནས་གླུ་གར་འགྲན་པའི་མདའ་སྟོན་གྱི་དུས་ཡིན་ལ། གླུ་འགྲན་གྱི་ནང་དོན་ལ། ཁ་མཚར་འགྲན་པ། གླུ་ཤགས་འགྲན་པ། རྩེད་རིགས་འགྲན་པ། ལ་གཞས་འགྲན་པ་བཅས་དང་། གཞན་ཡང་མདའ་བཤད། གྲལ་བཤད་སོགས་བཤད་པ་སྣ་ཚོགས་ཀྱང་ཡོད་ལ། གླུ་གར་ལ་རོལ་བའི་དུས་ཡུན་འདི་རིང་ན་ཕྱི་ཉིན་ནམ་གསལ་རེག་བར་བྱས་ཆོག་པས་མདའ་རྩེད་ནི་གླུ་དང་གར་གྱི་དོ་ར་ཞིག་ཡིན་ནོ། །
༨.མདའ་རྩེད་ཀྱི་མགོ་མཇུག་བར་གསུམ་ལ་རྟགས་དང་རྟེན་འབྲེལ་གྱི་ཡུལ་སྲོལ་གོས་ལ་སྣུམ་གྱིས་ཟིན་པ་ལྟར་ཡོད་པ། མདའ་རྩེད་ནི་སྤྱིར་རྩེད་མོའི་རྣམ་གྲངས་ཤིག་ཡིན་ནའང་། མདའ་རྩེད་ཀྱི་ཐོག་མའི་བྱེད་སྒོ་ནས་མཇུག་མདའ་སྟོན་གྲུབ་རེག་བར་དུ་མདའ་པ་དང་མདའ་དཔོན། འགྲིག་པ། ཁ་འགོ་བ་གཙོ་བྱས་པའི་ཕྱོགས་གཉིས་ཀྱི་ལྟད་མོ་བ་རྣམས་ཀྱིས་ཀྱང་རྟགས་དང་རྟེན་འབྲེལ་མ་ནོར་བར་བྱེད་དགོས་ལ།མདའ་བ་ལ་མཚོན་ན། ཐོག་མའི་གྲོས་མགོ་བཏོན་ཏེ་རང་ཉིད་མདའ་བའི་གྲས་སུ་བསྡུས་པའམ། ཡང་ན་དགྲ་ལྷ་བཀོད་པ་ནས་རང་གི་བུད་མེད་ཀྱི་གམ་ནས་མི་ཉལ་བ་དང་། སྐུགས་རར་བསྐྱོད་སྐབས་མདའ་མགོ་མཇུག་སློག་སྟེ་མི་འཛིན་པ། མདའ་འཕེན་སྐབས་གཞུ་ཁ་སྐུགས་ཡར་མི་གཏོད་པ། མདའ་བསུ་སྐབས་ཐང་ལ་འགྱེལ་བ་སོགས་ལ་གཟབ་པ། མདའ་བ་ནང་ཕན་ཚུན་མཐུན་སྒྲིལ་བྱེད་པ། ཟས་ལ་མཆོད་ཁ་ཡོད་པ།གོས་གཙང་མ་གྱོན་པ(གཙོ་བོ་འགོངས་ཡུག་མི་འཆོར་བ)རྒྱུན་དུ་ཤུག་བདུག་བྱེད་པ། གཏམ་དང་ཁ་མཆུ་ལ་འཛེམས་པ་སོགས་རྟགས་དང་རྟེན་འབྲེལ་ལ་བརྟག་པ་དང་སྲུང་བ་བཅས་སོ། །
ལྔ། ཁ་སྒང་ས་ཆའི་མདའ་རྩེད་ཀྱི་རིན་ཐང་།
༡.མདའ་རྩེད་ལ་གནའ་རབས་ཀྱི་རིག་གནས་བསྐྱར་གསོན་གྱི་རིན་ཐང་ཡོད་པ། མདའ་རྩེད་དར་ནས་ད་སྔའི་བར་མ་མཐའ་ཡང་ལོ་ངོ་ཆིག་སྟོང་ལྷག་གི་ལོ་རྒྱུས་སོང་ཡོད་ལ། མདའ་རྩེད་ཀྱི་ཐོག་མའི་བྱེད་སྒོ་ལ་ཅུང་ཟད་གསང་བའི་སྒོ་ནས་དཀར་བསང་དང་དམར་བསང་གཏོང་བའི་སྲོལ་ཡོད་ལ། དམར་བསང་ནི་གདོད་མའི་བོད་ཀྱི་ཆོས་ལུགས་སམ་བོན་ཆོས་ལ་དར་བ་ཞིག་ཡིན་མོད། བཙན་པོ་ཁྲི་སྲོང་ལྡེ་བཙན་སྐབས“བོན་ལྷ་དམར་མཆོད།” “ཡུ་མོ་བྱིན་བྲེག”ལྟ་བུའི་དམར་བསང་བཀག་སྟེ་རྒྱུན་བཅད་ཀྱང་། བོད་ཀྱི་མདའ་རྩེད་ཁྲོད་དུ་ད་དུང་ར་ལུག་གསུར་ལ་ཕུད་པའི་སྲོལ་དེ་མ་ཉམས་པར་ཡོད་པ་དང་། མདའ་རྩེད་ནི། དང་པོ་དམག་སྦྱོང་གི་ཆ་ལས་དར་བ་ཡིན་པས། མདའ་རྩེད་ཀྱི་མགོ་མཇུག་བར་གསུམ་ལ་གནའ་རབས་དམག་འཐབ་ཀྱི་ནང་དོན་མང་པོ་ལྡན་པས་མདའ་རྩེད་ནི་སྔོན་གྱི་བོད་པའི་རིག་གནས་ཀྱི་བྱེ་བྲག་ཅིག་མ་ཉམས་གསོན་པོར་གནས་པའི་དཔང་རྟགས་དང་། བོད་གནའ་རབས་ཀྱི་རིག་གནས་ལོ་རྒྱུས་དང་སེམས་ཁམས་སོགས་ཞིབ་འཇུག་གཏོང་བ་ལ་རིན་ཐང་མི་དམན་པ་ལྡན།
༢.མདའ་རྩེད་ལ་ཐོག་མའི་བྱེད་སྒོ་ནས་མདའ་སྟོན་བར་གྱི་བརྗོད་སྙིང་གསུམ་འདུས་པས་དམངས་སྲོལ་གྱི་ཕུང་བོ་གཅིག་ཏུ་འདུས་པའི་བྱ་འགུལ་ཅིག་ཡིན། མདའ་རྩེད་ལ་དཀྱུས་ཕྱོགས་ནས་བལྟས་ན་གདོད་མའི་ཆོས་ལུགས། བོན་པོའི་ཆོས་ལུགས། གནའ་རབས་ལོ་རྒྱུས། དེང་རབས་རྩེད་མོ་བཅས་ལྷན་དུ་འདུས་པའི་ཕུང་བོ་ཞིག་ཡིན་པས་ལོ་རྒྱུས་རིམ་འགྱུར་གྱི་དོན་སྙིང་ལྡན་པ་དང་། འཕྲེད་ཕྱོགས་ནས་བལྟས་ན། ཆོས་ལུགས་ཀྱི་བྱེད་སྒོ། ལུས་རྩལ། གླུ། གཞན་ཡང་ཟས་རིགས། གོས་རྒྱན་བཅས་ངོམས་པའི་ཕུང་བོ་ཞིག་ཡིན་པས་བོད་ཀྱི་དམངས་ཁྲོད་ལུས་རྩལ་དང་། གླུ་གཞས། ཟས་རིགས་གོས་རྒྱན་སོགས་དམངས་སྲོལ་ལ་ཞིབ་འཇུག་གཏོང་བར་རིན་ཐང་མི་དམན་པ་ལྡན་ནོ། །
༣.མདའ་རྩེད་ལ་སྡེ་བ་འགྲིག་མཐུན་ཡོང་བའི་དགོས་གལ་ལྡན་པ། བོད་ས་རྒྱ་ཆེ་ཞིང་མི་རྣམས་ལ་ལུང་དུ་གནས་པས་ལོ་རྒྱུས་མཁས་པ་ཚོས་དཔྱད་པ་ལྟར་ན། བོད་ཀྱི་མིང་འདི་ཡང་དང་ཐོག་ལ་ལུང་ཁུག་ཀྱོག་ཏུ་གནས་པས་ཕན་ཚུན་བརྡ་གཏོང་སྐབས་སྐད་གསེང་མཐོན་པོས་འབོད་པས(བོད་ནི་འབོད་པའི་དོན)བོད་ཅེས་ཐོགས་པར་བཤད། མདའ་རྩེད་ནི་ལྟད་མོ་པའི་ཤོང་རྒྱ་ཆེས་ཆེ་བའི་ལུས་རྩལ་བྱེད་སྒོ་ཞིག་གམ།ཡང་ན་དམངས་ཁྲོད་ཀྱི་མཉམ་སྤྲོའི་འདུ་འཛོམས་ཤིག་ཡིན། མཉམ་འཛོམས་འདི་ནི་ལ་ལུང་ཁུག་ཀྱོག་ནས་རང་དགར་ལྷན་དུ་བསྡུས་པ་ཞིག་མ་ཡིན་པར་མདའ་སྡེ་ཕན་ཚུན་གཉིས་ཀྱི་མཛའ་འབྲེལ་སྟེང་ནས་བསྡུས་པ་ཞིག་ཡིན་ལ། མདའ་རྩེད་སྟེང་ནས་རང་རང་གི་སྐུགས་ཡ་ཁྱིམ་ལ་བསུ་བ་དང་། སྡེ་གཉིས་ཀྱིས་ཕན་ཚུན་ལ་མདའ་སྟོན་ཏེ་ཟས་ཀ་ར་བུ་རམ། དཀར་གསུམ་མངར་གསུམ། ཤ་མར་ཐུད་གསུམ། བཏུང་བ་རྒྱ་མཚོ་སོགས་ཀྱིས་མགྲོན་བྱེད་པས་ཕན་ཚུན་གྱི་འབྲེལ་བ་ཇེ་བཟང་དུ་འགྲོ་ཐུབ། མདའ་རྩེད་ཀྱི་ཁྲོད་ནས་ལྟད་མོ་པ་ཕན་ཚུན་ཀྱང་ཕན་ཚུན་ངོ་མི་ཤེས་པ་ངོ་ཤེས་པར་འགྱུར་བ་དང་། ངོ་ཤེས་ཀྱི་འབྲེལ་བ་ཇེ་བཟང་དུ་འགྲོ་བའི་ཆ་རྐྱེན་ཡོད་པས་མདའ་རྩེད་ལ་སྡེ་བ་འགྲིག་མཐུན་ཡོང་བའི་དོན་སྙིང་ལྡན་ནོ། །
༤.མདའ་རྩེད་ལ་བོད་ཀྱི་གླུ་རྩེད་རིགས་འཕེལ་བའི་དོན་སྙིང་ལྡན་པ། མདའ་རྩེད་ཀྱི“རྩེད”ནི་གླུ་རྩེད་རིགས་ལ་གོ་བ་དང་།མདའ་རྩེད་སྐབས་ཀྱི་གླུ་ལ་ཁ་མཚར། ཤགས་པ། རྩེད་རིགས། ལ་གཞས། བཤད་པ(མདའ་བཤད)སྟེ། དེ་རེ་རེ་ལའང་ནང་གསེས་མང་པོ་དང་། གླུ་སྐད་བརྒྱ་ཕྲག་སྟོང་ཕྲག་ལ་ལོངས་པ་བཅས་ཡོད་པ་དང་། མདའ་རྩེད་སྐབས་ཀྱི་གླུ་རྩེད་ནི་ཁྲོམ་པ་གྲལ་ལ་བསྡུས་ཏེ་རྩེད་མོ་ཙམ་སྟོན་རྒྱུ་ཁོ་ན་མ་ཡིན་པར། མདའ་སྡེ་ཕན་ཚུན་གཉིས་ཀྱི་གླུ་རྩེད་ཀྱི་འགྲན་སྡུར་ཞིག་ཡིན་པས་མདའ་བ་རྣམས་དང་མ་སྲུ་ཚོས་སྔ་མོ་ནས་གླུ་སྦྱོང་དགོས་ལ། གླུ་སྦྱངས་ཏེ་ཁོག་དཔུང་མི་འཆོར་བ་ཞིག་ངེས་པར་དགོས་པས་མདའ་རྩེད་ལ་དམངས་ཁྲོད་ཀྱི་གླུ་རྩེད་འཕེལ་བའི་དོན་སྙིང་ཆེན་པོ་ལྡན་ནོ།།
༥.བཟའ་བཏུང་རིག་གནས་དང་། གོས་རྒྱན་རིག་གནས་འཕེལ་བའི་དོན་སྙིང་གལ་ཆེན་ལྡན་པ། མདའ་སྡེ་གཉིས་ཀྱིས་ཕན་ཚུན་མདའ་སྟོན་བྱེད་སྐབས་མ་སྲུ་ཚོས་རང་རང་གི་འཇོན་ཐང་དང་ལག་རྩལ་ཕུད་དེ་ཟས་རིགས་སྣ་ཚོགས་གཡོས་སྦྱོར་བྱེད་དགོས། དེ་ལ་བོད་རང་གི་ཟས་རིགས་གཡོས་སྦྱོར་གྱི་རྨང་གཞི་སྟེང་དེང་སྐབས་ཀྱི་ཟས་རིགས་གཡོས་སྦྱོར་གྱི་ལག་རྩལ་བསླབ་སྟེ་མགྲོན་པོར་ཟས་སྣ་མང་པོས་མགྲོན་བྱེད་ཅིང་།མདའ་རྩེད་སྐབས་མདའ་བས་དགྲ་ལྷ་འཁོར་གསུམ་ཚང་བའི་ལྭ་བ་གྱོན་པ་མ་ཟད། ལྟད་མོ་པ་རྣམས་ཀྱིས་ཀྱང་རང་རང་ལ་གང་འབྱོར་གྱི་ལྭ་བ་གྱོན་པ་དང་། གཡུ་བྱུར་གསེར་དངུལ་གྱི་རྒྱན་ཆ་འདོགས་པས་མདའ་རྩེད་ནི་བཟའ་བཏུང་རིག་གནས་དང་། གོས་རྒྱན་རིག་གནས་འཕེལ་རྒྱས་ལ་དོན་སྙིན་ཆེན་པོ་ལྡན།
༦.མདའ་གཞུའི་བཟོ་རྩལ་གྱི་རིན་ཐང་། བོད་ཀྱི་མདའ་གཞུ་བཟོ་ཚུལ་ནི་བོད་རང་གི་ས་བབ། ཆ་རྐྱེན། གོམས་སྲོལ་བཅས་ཀྱི་དབང་གིས་ཐུན་མོང་མ་ཡིན་པའི་ཁྱད་ཆོས་ལྡན་ཅིང་། མདའ་གཞུའི་བཟོ་ཚུལ་ཡང་དང་པོ་སླ་ས་ནས་རིམ་པར་འཕེལ་རྒྱས་བྱུང་བའི་ལོ་རྒྱུས་ཀྱི་གོ་རིམ་ལྡན་ཏེ། ཆེས་སྤྱིར་བཏང་གི་ལག་ཆ་ལེན། སག་བརྡར། མེ་ཐུར་ལ་སོགས་པས་སྤྱིར་བཏང་མ་ཡིན་པའི་མགྱོགས་ཚད་དུས་ཚོད་རེར་སྤྱི་ལེ༨༠༠ལ་བསྐྱོད་པའི་མདའ་བཟོ་ཐུབ་པ་དང་། འབྲོང་རྭ། སྒལ་རྩ། གྲོ་ག ཆུ་སྲིན་པགས་པ་བཅས་རྒྱུ་ཆ་ཐུན་མོང་མ་ཡིན་པ་བཀོལ་ནས་འཕེན་ཚད་སྨི༢༠༠ནས་༤༠༠བར་སླེབས་ཐུབ་པའི་གཞི་བཟོ་ཐུབ་པ་ནི་མི་རིགས་ཀྱི་སྟབས་བདེ་ལག་རྩལ་ཁྲོད་ཀྱི་ནོར་བུ་ཞིག་ཡིན་པས། མདའ་གཞིའི་བཟོ་རྩལ་ལ་དམངས་ཁྲོད་ཀྱི་བཟོ་རྩལ་རིན་ཐང་ཆེན་པོ་ལྡན་ནོ། །
མཇུག་བསྡུ་བ།
ཁ་སྒང་ས་ཆའི་མདའ་རྩེད་ནི་བོད་ཀྱི་མདའ་རྩེད་ཁྲོད་དམིགས་བསལ་གྱི་ཁྱད་ཆོས་ལྡན་ཞིང་། དེ་ཡང་གྲོ་ཚང་ལུང་བདུན་དང་དཔའ་ལུང་ཁ་སྒང་གི་མདའ་རྩེད་ནི་ཨ་མདོ་མདའ་རྩེད་ཀྱི་འབྱུང་ཁུངས་སུ་གྱུར་ཡོད་པ་དང་། ད་ལྟའི་མཚོ་ལྷོ་ས་ཁུལ་གྱི་མང་འབའ་བྱ་གསུམ། ཆབ་འགག ས་གྲུ་བཞི་སོགས་དང་། མཚོ་བྱང་གི་དུར་ལམ་སོགས་ལ་གནས་པའི་རོང་སྡེ་རྣམས་ནི་གྲོ་ཚང་། དཔའ་ལུང་ཁ་སྒང་བཅས་ནས་མཆེད་པ་དང་། དེ་དག་གི་མདའ་རྩེད་ཀྱང་གྲོ་ཚང་ཁ་སྒང་སོགས་ཀྱི་མདའ་རྩེད་བྱེད་སྲོལ་རྒྱུན་མཐུད་ཡོད་པས་ཁ་སྒང་མདའ་རྩེད་ཀྱིས་བོད་ཀྱི་མདའ་རྩེད་འཕེལ་རྒྱས་ལ་རིན་ཐང་ཆེ་བའི་བྱས་རྗེས་བསྐྲུན་ཡོད། དེ་ལྟ་མོད་ཀྱང། དུས་རབས་སྔོན་མའི་ལོ་རབས་དྲུག་ཅུ་ནས་བདུན་ཅུ་བར་སྲིད་ཇུས་ཀྱི་དབང་གིས་ཁ་སྒང་ས་ཆའི་མདའ་རྩེད་མཚམས་བཞག་པའམ་ཡང་ན་མདའ་རྩེད་སླ་བཅོས་བྱས་པ་ལ་བརྟེན་ནས་ཁ་སྒང་མདའ་རྩེད་རྒྱུན་ཆད་པའི་ཉེན་ཁར་རེག ཡིན་ནའང་། ལོ་རབས་བརྒྱད་ཅུ་བ་ནས་ཁ་སྒང་མདའ་རྩེད་ཕྱོགས་ཡོངས་ནས་སླར་གསོ་བྱས་ཤིང་། ད་ལྟ་འཕེལ་རྒྱས་ཀྱི་ལམ་དུ་བསྐྱོད་ཀྱིན་ཡོད་མོད། མདའ་རྩེད་ཀྱི་གྲུབ་ཆ་མཐའ་དག་ཕྱོགས་ཡོངས་ནས་སླར་གསོའམ་ཡང་ན་འཕེལ་རྒྱས་སུ་འགྲོ་བ་ལ་ད་དུང་གེགས་རྒྱ་མི་ཆུང་བ་ཐེབས་ཡོད། རྒྱུ་མཚན་གཤམ་གྱི་ཕྱོགས་འགའ་ནས་མཚོན་ཐུབ་སྟེ།
༡. ལོ་རབས་དྲུག་ཅུ་བའི་ལོ་དཀྱིལ་ནས་ཧ་ལམ་ལོ་རབས་བདུན་ཅུ་བའི་མཇུག་སྟེ་ལོ༢༠ལ་ཉེ་བའི་བར་མདའ་མཚམས་བཞག་པའམ། ཡང་ན་མདའ་རྩེད་སླ་བཅོས་བྱས་པ་ལ་བརྟེན་ནས་སྡེ་བའི་སྔོན་གྱི་མདའ་བ་རྣམས་སྐུགས་ར་ལས་ངལ་གསོས་པ་དང་། གཞོན་རབས་རྣམས་ལ་མདའ་རྩེད་རྒྱུན་མཐུད་མ་ཐུབ་པས་མདའ་རྩེད་ཀྱི་རྒྱུན་ཆད་པའི་ཉེན་ཁ་བཟོས་ཡོད།
༢. མདའ་མཁན་དང་གཞུ་མཁན་ཇེ་ཉུང་ནས་ཇེ་ཉུང་དུ་སོང་བ་དང་། (༢༠༠༦ལོའི་ཟླ༩པར་བརྟག་ཞིབ་བྱེད་སྐབས་ཁ་སྒང་ས་ཆ་ལ་གཞུ་མཁན་གྱི་རྒྱུད་ཆད་འདུག) ད་ལྟ་ཞལ་བཞུགས་གནང་བའི་ཁྲོད་ནས་ལ་ལ་ལོ་རྒས་ཏེ་རང་གི་ལག་རྩལ་ཕྱི་རབས་པར་སྤེལ་བའི་ནུས་པ་མེད་པ་དང་། ལ་ལ་ལོ་གཞོན་པས་རྒན་པའི་ལག་རྩལ་ཇི་བཞིན་སློབ་མ་ཐུབ་པ། འཚོ་བ་གསར་བ་ལོངས་སུ་སྤྱོད་པའི་གཞོན་རབས་རྣམས་ལ་མདའ་མཁན་གྱི་ལག་རྩལ་སློབ་པའི་འདུན་པ་ཞན་པ་དང་བོད་ཀྱི་མདའི་རིག་གནས་ཀྱིི་ཆ་རྒྱུས་མེད་པའི་གནས་སུ་ལྷུང་བས། མདའ་ཕྱོགས་ཇེ་ཞན་དུ་གྱུར་ཡོད།
དེ་བས་ང་ཚོས་རང་རེའི་ཤུལ་བཞག་རིག་གནས་འདི་སྲུང་སྐྱོབ་བྱེད་དགོས་ལ། དེ་ལ་དགེ་མཚན་ལྡན་པའི་བྱེད་ཐབས་སྣ་ཚོགས་དགོས་པར་མ་ཟད། དཔལ་འབྱོར་གྱི་རྒྱབ་རོགས་དང་། འདིའི་ཕྱོགས་ཀྱི་ཆེད་ལས་མི་སྣ་དང་བོད་ཀྱི་ཤུལ་བཞག་རིག་གནས་སྲུང་སྐྱོབ་ལ་ཐུགས་བློ་དཀར་བའི་དཔྱོད་ལྡན་རྣམས་ཀྱི་སྟོབས་ཤུགས་མཉམ་སྒྲིལ་བྱེད་དགོས་པ་གཞིར་བཅས། ཐོག་མར་ད་ལྟ་ཁ་ཚ་དགོས་གཏུགས་སུ་གྱུར་བའི་སྲུང་སྐྱོབ་ཀྱི་སྙིང་དོན་ཙམ་དཔྱོད་ལྡན་རྣམས་ལ་གྲོས་སུ་འདེབས་ན།
༡.སྔར་ལས་ལྷག་པའི་སྒོ་ནས་ཁ་སྒང་ས་ཁུལ་ལམ། བོད་ཀྱི་མདའ་རྩེད་རིག་གནས་ཀྱི་ལོ་རྒྱུས་རྒྱབ་ལྗོངས་དང་། གནས་སྟངས་། འགྱུར་ལྡོག་གི་གོ་རིམ་ལ་ཞིབ་འཇུག་གཏིང་ཟབ་བྱེད་པ་དང་། དེའི་ཕྱོགས་ཀྱི་ཡིག་ཆ་བསྡུ་རུབ་བྱེད་པ། གལ་ཆེའི་ཡིག་རིགས་ཡིག་ཚགས་སུ་ཉར་བ། ཞིབ་འཇུག་གི་འབྲས་བུ་པར་དུ་བསྐྲུན་པ།
༢.མདའ་གཞུ་བཟོ་བའི་ལག་རྩལ་ཉམས་པ་སོར་ཆུད་དང་། མ་ཉམས་གོང་འཕེལ། མདའ་མཁན་དང་གཞུ་མཁན་གྱི་འཛིན་གྲྭ་བསྒྲུབས་ཏེ་ལག་རྩལ་བརྒྱུད་འཛིན་དང་མཐོར་འདེགས་བྱེད་པ།
༣. མདའ་མཁན་གྲགས་ཅན་དང་། གཞུ་མཁན་གྲགས་ཅན་གྱི་ལོ་རྒྱུས་བསྡུ་རུབ་བྱེད་པ་དང་། སྤྱི་ལོ༡༩༤༩ལོ་ནས་ད་ལྟའི་བར་གྱི་མདའ་སྡེ་སོ་སོའི་མདའ་རྩེད་ཀྱི་ལོ་རྒྱུས་ཡེ་གེར་བཀོད་དེ་ཚགས་ཡིག་ཏུ་ཉར་པའམ་དཔེ་སྐྲུན་འགྲེམས་སྤེལ་བྱེད་པ།
༤. མདའ་རྩེད་ཀྱི་སྔོན་གྱི་རྒྱུན་སྲོལ་མ་ཉམས་པར་བྱེད་པ་དང་། རྩེད་མོའི་རྣམ་གྲངས་དང་། གླུ་སྐད། ལ་སྐད། རྩེད་རིགས་ཀྱི་སྐད་སོགས་སྒྲ་ལེན་པ། མདའ་རྩེད་ཀྱི་མགོ་མཇུག་བར་གསུམ་བརྙན་དུ་བསྡེབས་ཏེ་བཀྲམས་པ།
༥. འབྲེལ་ཡོད་སྡེ་ཁག་ལ་ཆེད་དུ་ཞུས་ཏེ་ཁ་སྒང་མདའ་རྩེད་འདི་རྒྱལ་ཁབ་ཀྱི་དངོས་རྫས་མ་ཡིན་པའི་ཤུལ་བཞག་རིག་གནས་སྲུང་སྐྱོབ་སྡེ་ཚན་དུ་བཞག་ན་ད་གཟོད་ལོ་རྒྱུས་ཡུན་རིང་ལྡན་ཞིང་། མི་རིགས་ཀྱི་ཐུན་མོང་མ་ཡིན་པའི་ཁྱད་ཆོས་ལྡན་པའི་ཁྱད་ནོར་འདི་མི་ཡི་ཁྲོད་དུ་ཡུན་རིང་དུ་གནས་ཐུབ་བོ། །
རྩོམ་སྒྲིག་པ། ཀླུ་མོ་མཚོ།